CELEX: E2012C0261
Language: mt
Date: 2012-07-04 00:00:00
Title: Deċiżjoni tal-Awtorità ta' Sorveljanza tal-EFTA Nru 261/12/COL tal- 4 ta' Lulju 2012 dwar miżuri tat-taxxa muniċipali; il-bejgħ ta' proprjetà immobbli; kif ukoll il-bejgħ tal-elettriku lil Verne (L-Islanda)

5.12.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 324/21
            
         DEĊIŻJONI TAL-AWTORITÀ TA' SORVELJANZA TAL-EFTA
   Nru 261/12/COL
   tal-4 ta' Lulju 2012
   dwar miżuri tat-taxxa muniċipali; il-bejgħ ta' proprjetà immobbli; kif ukoll il-bejgħ tal-elettriku lil Verne (L-Islanda)
   L-AWTORITÀ TA' SORVELJANZA TAL-EFTA ("L-AWTORITÀ"),
   WARA LI KKUNSIDRAT il-Ftehim dwar iż-Żona Ekonomika Ewropea ("il-Ftehim taż-ŻEE"), b'mod partikolari l-Artikoli 61(3)(c),
   WARA LI KKUNSIDRAT il-Ftehim bejn l-Istati tal-EFTA dwar l-Istabbiliment ta' Awtorità ta' Sorveljanza u ta' Qorti tal-Ġustizzja (“il-Ftehim dwar is-Sorveljanza u l-Qorti”), u b’mod partikolari l-Artikolu 24,
   WARA LI KKUNSIDRAT il-Protokoll 3 għall-Ftehim dwar is-Sorveljanza u l-Qorti (“il-Protokoll 3”), b’mod partikolari l-Artikolu 1(2) tal-Parti I u l-Artikoli 4(4), 6, 7(5) u 8 tal-Parti II,
   WARA LI talbet lill-partijiet interessati jressqu l-kummenti tagħhom skont dawk id-dispożizzjonijiet (1),
   Billi:
   I.   FATTI
   
   1.   PROĊEDURA
   
               (1)
            
            
               Fl-1 ta' Settembru 2010, wara diskussjonijiet ta' qabel in-notifika, l-awtoritajiet tal-Islanda nnotifikaw lill-Awtorità b'għajnuna mill-Istat rigward il-bini ta' ċentru tad-dejta fil-muniċipalità ta' Reykjanesbær (“il-Muniċipalità” jew “Reykjanesbær”), skont l-Artikolu 1(3) tal-Parti I tal-Protokoll 3, permezz ta' ittra li waslet għand l-Awtorità u ġiet reġistrata minnha fl-istess jum (Avveniment Nru 568140). In-notifika kienet tikkonċerna derogi minn taxxi u tariffi mogħtija għall-bini ta' ċentru tad-dejta (“iċ-Ċentru tad-Dejta”) mill-kumpanija Verne Holdings ehf. ("Verne"), skont l-Att Nru 57/2010 u Ftehim inizjalat fit-23 ta' Ottubru 2009 (“il-Ftehim ta' Investiment”).
            
         
               (2)
            
            
               Wara bosta skambji ta' korrispondenza (2), permezz ta' ittra bid-data tat-3 ta' Novembru 2010 (Avveniment Nru 573997), l-Awtorità għarrfet lill-awtoritajiet tal-Islanda li hija kienet iddeċidiet li tibda l-proċedura ta' investigazzjoni formali stabbilita fl-Artikolu 1(2) ta' Parti I tal-Protokoll 3 fir-rigward ta' għajnuna li tikkonċerna lil Verne Data Centre.
            
         
               (3)
            
            
               Id-Deċiżjoni tal-Awtorità Nru 418/10/COL li jingħata bidu għall-proċedura ġiet ippubblikata f'Il-Ġurnal Uffiċjali tal-Unjoni Ewropea u fis-Suppliment taż-ŻEE tiegħu ("id-deċiżjoni tal-ftuħ") (3). L-Awtorità sejħet lill-partijiet interessati sabiex jissottomettu l-kummenti tagħhom dwar id-Deċiżjoni. Ma waslu l-ebda kummenti mingħand partijiet interessati.
            
         
               (4)
            
            
               Permezz ta' ittri tat-23 ta' Novembru 2010, l-4 ta' Jannar, it-18 ta' Jannar u t-2 ta' Frar 2011 (Avvenimenti Nri 578499, 582634, 583705 u 585546), l-Awtorità aċċettat talbiet mill-awtoritajiet tal-Islanda biex testendi l-iskadenza għas-sottomissjoni tal-kummenti dwar id-Deċiżjoni.
            
         
               (5)
            
            
               L-awtoritajiet tal-Islanda ressqu l-kummenti tagħhom b’ittra li ġġib id-data tat-28 ta' Frar 2011 (Avveniment Nru 589033). L-Awtorità rċeviet tagħrif addizzjonali mingħand l-awtoritajiet tal-Islanda fit-12 ta' April 2011 (Avveniment Nru 594276).
            
         
               (6)
            
            
               Il-każ kien diskuss waqt laqgħa li saret fis-27 ta' Mejju 2011 fi Brussell bejn l-Awtorità u l-awtoritajiet tal-Islanda, u kien segwit mill-Awtorità permezz ta' email fl-1 ta' Ġunju 2011 (Avveniment Nru 599862). Sussegwentement, l-awtoritajiet tal-Islanda ssottomettew informazzjoni permezz ta' żewġ ittri; fil-21 ta' Ġunju (Avveniment Nru 601641) u fiss-27 ta' Ġunju 2011 (Avveniment Nru 602133).
            
         
               (7)
            
            
               Barra minn hekk, il-Kumpanija Nazzjonali tal-Elettriku (Landsvirkjun) ippreżentat tagħrif addizzjonali separat permezz ta' ittra bid-data tal-20 ta' Ġunju 2011 li l-Awtorità rċeviet fit-23 ta' Ġunju 2011 (Avveniment Nru 601937) u permezz ta' ittra li waslet lill-awtorità fis-16 ta' Jannar 2012 (Avveniment Nru 621366).
            
         
               (8)
            
            
               Permezz ta' ittra bid-data tat-28 ta' Settembru 2011 (Avveniment Nru 609826) l-awtoritajiet tal-Islanda rtiraw in-notifika tagħhom tal-miżuri ta' għajnuna għall-bini taċ-Ċentru tad-Dejta. Sussegwentement, l-Awtorità ssottomettiet ittra bid-data tal-4 ta' Ottubru2011 (Avveniment Nru 609991) li rrikonoxxiet l-irtirar tan-notifika u infurmat lill-awtoritajiet tal-Islanda li hija, skont l-Artikolu 8(2) tal-Parti II tal-Protokoll 3, kienet se tagħlaq l-investigazzjoni formali għall-miżuri kkonċernati, iżda madankollu ċċarat li hi kienet se tkompli l-investigazzjoni tagħha dwar il-miżuri previsti taħt ċerti ftehimiet li saru ma' Verne b'konnessjoni maċ-ċentru tad-dejta previst u li kienu għadhom fis-seħħ.
            
         
               (9)
            
            
               L-awtoritajiet tal-Islanda pprovdew informazzjoni permezz ta' ittra bid-data tal-25 ta' Ottubru 2011 (Avveniment Nru 613209) bi tweġiba għall-ittra tal-Awtorità tal-4 ta' Ottubru 2011 imsemmija hawn fuq. L-awtoritajiet tal-Islanda mbagħad ippreżentaw aktar informazzjoni permezz ta' email fit-30 ta' April 2012 (Avveniment Nru 633398).
            
         
               (10)
            
            
               Fl-aħħarnett, l-awtoritajiet tal-Islanda pprovdew aktar kjarifiki fir-rigward tal-każ permezz ta' e-mails fl-14 u l-24 ta' Mejju 2012 rispettivament (Avvenimenti Nri 634340 u 635757), wara diskussjoni fil-qosor dwar il-każ waqt laqgħa bejn l-awtoritajiet tal-Islanda u l-Awtorità fi Brussell fit-2 ta' Mejju 2012, u ssottomettew dokumenti ulterjuri bl-email nhar l-1 ta' Ġunju 2012 (Avveniment Nru 636529).
            
         2.   SFOND
   2.1   Il-benefiċjarju
   
   
               (11)
            
            
               Verne Holdings ehf. hija kumpanija privata rreġistrata fl-Islanda f'Ġunju 2007. Verne Holdings ehf. għandha tliet sussidjarji li huma proprjetà sħiħa tagħha, Verne Global, Inc. irreġistrata fl-Istati Uniti tal-Amerika, Verne Global Ltd., irreġistrata fir-Renju Unit u Verne Real Estate ehf., irreġistrata fl-Islanda f'Marzu 2008. (4)
               
            
         
               (12)
            
            
               Skont l-informazzjoni pprovduta mill-awtoritajiet tal-Islanda, Verne Holdings ehf. hija proprjetà ta' għadd ta' azzjonisti minoritarji, li l-akbar tnejn fosthom huma Novator, li hija investitur globali, u Teha Investments S.a.r.l. Barra minn hekk, skont l-informazzjoni pprovduta mill-awtoritajiet tal-Islanda, il-maniġment għandu sehem sostanzjali minn Verne Holdings ehf.
            
         2.2   Ftehimiet li saru
   
   
               (13)
            
            
               Skont in-notifika li iktar tard ġiet irtirata, l-awtoritajiet tal-Islanda ppjanaw li jipprovdu, taħt il-Linji Gwida tal-Awtorità dwar Għajnuna għall-Iżvilupp Reġjonali (“il-Linji Gwida tal-Għajnuna Reġjonali”), għajnuna lil Verne għall-bini taċ-Ċentru tad-Dejta f'reġjun eliġibbli għall-għajnuna reġjonali skont l-Artikolu 61(3)(c) tal-Ftehim ŻEE sabiex jiġi promoss l-iżvilupp reġjonali f’forma ta' firxa ta' derogi mit-taxxa tal-gvern u dawk muniċipali taħt il-Ftehim ta' Investiment.
            
         
               (14)
            
            
               Diskussjonijiet bejn l-awtoritajiet tal-Islanda u Verne li bdew tard fl-2008 (5) (wara l-bidu tal-kriżi finanzjarja fl-Islanda f'Ottubru 2008) rriżultaw fi ftehim li jipprovdi lil Verne b'diversi derogi fiskali; il-Ftehim ta' Investiment. Skont l-awtoritajiet tal-Islanda l-aħħar verżjoni ta' abbozz ta' Memorandum ta' Ftehim għall-Ftehim ta' Investiment intlaħaq f'April 2009, madankollu il-Memorandum ma ġiex iffirmat. Il-Ftehim ta' Investiment ġie konkluż fit-23 ta' Ottubru 2009 meta ġie inizjalat mid-direttur maniġerjali ta' Verne u minn uffiċjal tal-Ministeru tal-Industrija (6). Id-dħul fis-seħħ tal-Ftehim ta' Investiment kien kondizzjonali fuq l-awtorizzazzjoni mill-Parlament, l-approvazzjoni tal-bordijiet tad-Diretturi ta' Verne u l-approvazzjoni tal-Awtorità. Fit-12 ta' Diċembru 2009, tressaq quddiem il-Parlament Islandiż abbozz ta' liġi li tawtorizza lill-awtoritajiet tal-Islanda biex jidħlu fil-Ftehim ta' Investiment ma' Verne. Fis-7 ta' Ġunju 2010 il-Parlament Islandiż adotta l-Att Nru 57/2010 (“l-Att Verne”) li awtorizza lill-Ministeru tal-Industrija sabiex jidħol fi Ftehim ta' Investiment f’isem l-awtoritajiet tal-Islanda ma' Verne għall-finijiet, fost oħrajn, tal-għoti ta' diversi konċessjonijiet fuq taxxa u tariffi fir-rigward tal-bini taċ-Ċentru tad-Dejta. (7)
               
            
         
               (15)
            
            
               Fit-28 ta' Settembru 2011, l-awtoritajiet tal-Islanda infurmaw lill-Awtorità li l-Ftehim ta' Investiment ġie mħassar.
            
         
               (16)
            
            
               Madankollu, kif spjegat f’ittra mingħand l-awtoritajiet tal-Islanda bid-data tal-25 ta' Ottubru 2011 (8)“l-uniku benefiċċju li diġà daħal fis-seħħ huwa r-rinunzja tat-taxxi lokali mill-muniċipalità ta' Reykjanesbær, taħt it-termini tal-Ftehim tal-Liċenzjar u l-Imposti.” (9) Il-ftehim ġie ffirmat fl-4 ta' Novembru 2009. Madankollu, il-miżuri saru effettivi kmieni fl-2009, kif spjegat mill-awtoritajiet tal-Islanda. (10) Il-konċessjonijiet fuq it-taxxa u t-tariffi muniċipali li jinsabu f'dan il-ftehim huma għalhekk suġġetti għal valutazzjoni tal-għajnuna mill-Istat fil-każ ikkonċernat:
               
                           —
                        
                        
                           it-taxxa muniċipali tal-proprjetà; kif ukoll
                        
                     
                           —
                        
                        
                           it-taxxa muniċipali fuq il-kostruzzjoni tat-toroq.
                        
                     
         
               (17)
            
            
               Barra minn hekk, miżuri taħt il-ftehimiet li ġejjin, li Verne iffirmat fl-2008 u l-2009 u li saru effettivi u ma kinux mħassra, huma suġġetti għal valutazzjoni tal-għajnuna mill-Istat f’din id-Deċiżjoni:
               
                           —
                        
                        
                           “il-Ftehim ta' Xiri ta' Proprjetà Immobbli” (mat-Teżor)
                        
                     
                           —
                        
                        
                           "il-Ftehim tal-Kiri tal-Art" u l-"Ftehim tal-Kiri Supplimentari" (mat-Teżor)
                        
                     
                           —
                        
                        
                           “il-Kuntratt tal-Elettriku” (ma' Landsvirkjun).
                        
                     
         
               (18)
            
            
               Il-ftehimiet u l-miżuri taħt valutazzjoni huma deskritti aktar fit-Taqsima 3 hawn taħt.
            
         
               (19)
            
            
               Verne daħlet ukoll fi ftehim dwar servizz ta' bandwith ma' Farice fis-26 ta' Frar 2008. L-awtoritajiet tal-Islanda spjegaw li dan il-Ftehim ġie kkanċellat.
            
         2.3   Deskrizzjoni qasira tal-proġett, is-sit u l-eks żona militari
   
   
               (20)
            
            
               Inizjalment, Verne ippjanat li tibni, fi tliet fażijiet matul perjodu ta' seba' snin, campus ta' ċentru tad-dejta bl-ingrossa ta' affidabilità għolja u densità ta' elettriku għolja f'Reykjanesbær, li tinsab fil-lbiċ tal-Islanda; iċ-Ċentru tad-Dejta (11).
            
         
               (21)
            
            
               L-ispiża totali tal-investiment għall-proġett kollu, kif kien ippjanat inizjalment minn Verne, kienet fl-2010 stmata li hi ta' USD 726 miljun. (12)
               
            
         
               (22)
            
            
               Aktar tard, minħabba l-bidla fiċ-ċirkustanzi ekonomiċi fl-Islanda, dawn il-pjanijiet tħassru u l-Ftehim ta' Investiment tat-23 ta' Ottubru 2009 ġie kanċellat fit-23 ta' Settembru 2011 u Verne daħlet, skont l-informazzjoni pprovduta mill-awtoritajiet tal-Islanda fil-25 ta' Ottubru 2011, fi “Pjan ta' investiment modifikat mal-Awtoritajiet tal-Islanda taħt l-awspiċi tal-Iskema ta' Investiment tal-Għajnuniet Ġenerali”. (13) Il-pjan ta' investiment modifikat jipprevedi investiment li jista' jaqbeż is-USD 675 miljun, u dan minbarra l-investiment ta' tħejjija li sar qabel, skont l-informazzjoni pprovduta mill-awtoritajiet tal-Islanda. Skont il-midja, l-ewwel fażi diġà saret operattiva u formalment infetħet fi Frar 2012 (14), u tħabbru l-ewwel klijenti.
            
         
               (23)
            
            
               Bħala parti mill-pjan ta' investiment inizjali, Verne xtrat fis-26 ta' Frar 2008 ħames binjiet fis-sit inkwistjoni, f'Valhallarbraut f’Reykjanesbær, 31 000 m2 b'kollox, li fosthom hemm żewġ imħażen kbar, ta' 11 064 u 16 606 m2, deskritti aktar fit-Taqsima 3.2 hawn taħt. (15) Inizjalment, Verne kienet qed tippjana li twaqqa' (16) t-tliet binjiet li huma iżgħar fid-daqs.
            
         
               (24)
            
            
               Verne iffirmat ftehim separat tal-kiri tal-art mat-Teżor tal-Islanda fid-9 ta' Mejju 2008 għal sit ta' 9,6 ettari (17) għal perjodu ta' 99 sena.
            
         
               (25)
            
            
               Is-sit jinsab fl-indirizz Valhallarbraut 868, Reykjanesbær, ħdejn l-ajruport internazzjonali f'Keflavík. (18) Huwa parti mill-eks bażi militari tal-Istati Uniti. Fl-1951, l-Istat Islandiż daħal fi ftehim ta' difiża mal-gvern Amerikan, li jipprovdi lill-Forza Navali tal-Istati Uniti inter alia b'art għal bażi militari, inkluża żona ta' ajruport internazzjonali. Fl-2006, il-forza navali tal-Istati Uniti ħalliet l-Islanda u għaddiet iż-żona bil-kostruzzjonijiet tagħha lill-Istat Islandiż. Permezz tal-Att 176/2006 adottat mill-Parlament Islandiż f'Diċembru 2006 iż-żona kienet irregolata u ġew definiti l-konfini taż-żona tal-ajruport (Żona A) (19); ġiet definita żona ta' sigurtà, maħsuba għall-għanijiet ta' difiża (Żona B); u, fl-aħħar nett, ġiet definita żona maħsuba għall-użu ċivili (Żona C). Żona C fiha 59,7 km2 b'kollox.
            
         
               (26)
            
            
               Korp speċifiku, il-Korporazzjoni tal-Iżvilupp tal-Ajruport ta' Keflavík, KADECO (Þróunarfélag Keflavíkur ehf.), proprjetà assoluta tal-Istat tal-Islanda, ġie stabbilit fl-24 ta' Ottubru 2006 biex, f’isem l-Istat, jamministra proprjetà immobbli fiż-żona C, u, mill-aktar fis possibbli, jgħaddi ż-żona għal użu ċivili profittabbli. (20) KADECO hija organizzata bħala kumpanija b’responsabbiltà limitata, iżda hija madankollu kkunsidrata bħala entità pubblika fis-sens ta' ċerti liġijiet, inter alia. il-liġi dwar l-akkwisti pubbliċi, kif stabbilit fi ftehim ta’ servizz iffirmat bejn KADECO u t-Teżor fit-8 ta' Diċembru 2006 (“il-Ftehim ta’ Servizz”) (21). Il-funzjoni unika ta’ KADECO hija li tiżviluppa, tamministra u tbigħ/tikri proprjetà immobbli fiż-żona definita (iż-Żona C).
            
         
               (27)
            
            
               Skont l-Artikolu 5 tal-Att 176/2006 japplikaw regoli statutorji fir-rigward tat-taxxi u l-imposti għaż-żoni kollha fi ħdan iż-Żoni A u C malli dawn jittieħdu f'użu ċivili fuq il-bażi ta' ftehim ta’ bejgħ jew kiri.
               
                  
            
         3.   IL-MIŻURI LI QED JIĠU VALUTATI
   3.1   Introduzzjoni
   
   
               (28)
            
            
               Il-miżuri inizjalment innotifikati mill-awtoritajiet tal-Islanda, li huma qiesu li jinvolvu għajnuna mill-Istat, kienu:
               
                           1)
                        
                        
                           Ir-rata tat-taxxa fuq id-dħul korporattiv
                        
                     
                           2)
                        
                        
                           Ir-regoli tad-deprezzament
                        
                     
                           3)
                        
                        
                           L-imposti industrijali u tas-suq
                        
                     
                           4)
                        
                        
                           It-taxxi tal-bolla
                        
                     
                           5)
                        
                        
                           It-tariffa taż-żona
                        
                     
                           6)
                        
                        
                           Id-dazji fuq l-importazzjonijiet
                        
                     
                           7)
                        
                        
                           Differiment mill-ħlas tal-VAT fuq l-importazzjonijiet u l-elettriku
                        
                     
                           8)
                        
                        
                           Tariffa tal-kontroll tas-sikurezza għall-produzzjoni tal-elettriku
                        
                     
                           9)
                        
                        
                           Garanzija tat-taxxa tal-valur nett
                        
                     
                           10)
                        
                        
                           It-taxxa muniċipali tal-proprjetà
                        
                     Dawn il-miżuri kienu previsti fil-Ftehim ta’ Investiment u fl-Att Verne. Barra minn hekk, deroga mit-taxxa muniċipali ta' darba kienet imsemmija fil-Ftehim ta' Investiment u l-Att Verne:
               
                           11)
                        
                        
                           It-taxxa muniċipali tal-kostruzzjoni tat-toroq.
                        
                     
         
               (29)
            
            
               Kemm it-taxxa muniċipali tal-proprjetà u t-taxxa muniċipali tal-kostruzzjoni tat-toroq kienu nnegozjati bejn il-Muniċipalità u Verne u ġew konklużi fl-4 ta' Novembru 2009 f'dan li ġej:
               
                           —
                        
                        
                           il-Ftehim tal-Liċenzjar u l-Imposti.
                        
                     
         
               (30)
            
            
               Minbarra dan, l-awtoritajiet tal-Islanda nnotifikaw, għaċ-ċertezza legali, il-ftehimiet li ġejjin, li huma qiesu li ma jinvolvux għajnuna mill-Istat:
               
                           —
                        
                        
                           il-Ftehim ta' Xiri ta' Proprjetà Immobbli
                        
                     
                           —
                        
                        
                           il-Ftehim tal-Kiri tal-Art
                        
                     
                           —
                        
                        
                           il-Kuntratt tal-Elettriku
                        
                     
         
               (31)
            
            
               Id-Deċiżjoni Nru 418/10/COL għall-ftuħ tal-proċedura formali ta' investigazzjoni kopriet ftehim addizzjonali ieħor, li aktar tard ġie kkanċellat:
               
                           —
                        
                        
                           Il-Ftehim tal-Bandwidth li sar ma' Farice fis-26 ta' Frar 2008.
                        
                     
         3.2   Il-Ftehim ta’ Xiri ta’ Proprjetà Immobbli
   
   
               (32)
            
            
               Il-Ftehim ta' Xiri ta' Proprjetà Immobbli, li bih Verne tixtri ħames binjiet mit-Teżor Islandiż, ġie ffirmat fis-26 ta' Frar 2008. Il-prezz tax-xiri kien ta' USD 14,5 miljun, maqsum f'depożitu, USD 25 000, imħallas fis-26 ta' Frar 2008, u ħlas finali, li kellu jitħallas fis-26 ta' Marzu 2008.
            
         
               (33)
            
            
               Il-ħames binjiet mixtrija minn Verne u li jinsabu f’Valhallarbraut, mibnija bejn l-1951 u l-1958, huma:
               
                           1)
                        
                        
                           Il-Binja Nru 868
                        
                        
                           maħżen/bini ta' provvista tan-NATO
                        
                        
                           11 064  m2
                           
                        
                     
                           2)
                        
                        
                           Il-Binja Nru 869
                        
                        
                           maħżen tal-"Interkambju tal-Forza Navali"
                        
                        
                           16 606  m2
                           
                        
                     
                           3)
                        
                        
                           Il-Binja Nru 872
                        
                        
                           maħżen/maħżen imkessaħ
                        
                        
                           1 009  m2
                           
                        
                     
                           4)
                        
                        
                           Il-Binja Nru 866
                        
                        
                           maħżen
                        
                        
                           782  m2
                           
                        
                     
                           5)
                        
                        
                           Il-Binja Nru 864
                        
                        
                           impjant tal-enerġija elettrika
                        
                        
                           1 547  m2
                           
                        
                     
                  
            
         
               (34)
            
            
               It-trasferiment tat-titolu ġie ffirmat fid-9 ta' Mejju 2008. Skont l-informazzjoni pprovduta mill-awtoritajiet tal-Islanda, Verne, matul l-2008 u l-2009, irranġat iż-żewġ imħażen il-kbar (il-binjiet 868 u 869) bħala parti mill-campus ippjanat inizjalment, b’bosta binjiet (ara l-Istampa 2). (22)
               
            
         
               (35)
            
            
               Id-Dokument Mehmuż D mal-Ftehim ta' Xiri ta' Proprjetà Immobbli huwa rapport ambjentali, bid-data tad-29 ta' Novembru 2007, ikkummissjonat minn Verne (23). Ir-rapport jiddeskrivi żewġ kostruzzjonijiet li jinsabu fuq l-art flimkien mal-ħames binjiet mixtrija minn Verne fis-26 ta' Frar 2008; sottostazzjon ta' swiċċjar żgħir (il-binja Nru 867) u tinda maħżen/maħżen tal-provvista (il-binja Nru 889) (24), mibnija fl-1979 u fl-1985 rispettivament. Dawn il-kostruzzjonijiet mhumiex imsemmija fil-Ftehim ta' Xiri ta' Proprjetà Immobbli u jidhru li ġew imwaqqgħin/imneħħija.
               
                  
            
         3.3   Il-Ftehim tal-Kiri tal-Art u l-Ftehim tal-Kiri Supplimentari
   
   
               (36)
            
            
               Ftehim tal-Kiri tal-Art separat bejn Verne u t-Teżor tal-Islanda kien iffirmat fid-9 ta' Mejju 2008. Skont dan il-Ftehim, Verne kriet 9,6 ettari ta' art flimkien mat-tagħmir, l-aċċessorji u x-xogħlijiet li jinsabu fuqha. L-art, irreġistrata għand Valhallarbraut 868, Reykjanesbær bin-numru tar-Reġistru tal-Art Islandiż 214247, tinsab fil-limiti tal-eks Bażi tal-Ajru ta’ Keflavík, ħdejn l-Ajruport Internazzjonali ta’ Keflavík, kif deskritt hawn fuq (ara l-Istampa 4). Il-ħames binjiet mixtrija minn Verne jinsabu kollha f'dan is-sit. Is-sit ma kienx sfruttat kompletament fiż-żmien tal-kiri (Ara l-Istampa 2 u 3).
            
         
               (37)
            
            
               It-tul tal-ftehim tal-kiri huwa ta’ 99 sena. Il-kera totali għas-sit kienet ta' USD 0,8 (80 ċenteżmu Amerikan) għal kull m2 fis-sena, mingħajr klawsola ta’ aġġustament. Matul il-proċedura ta' investigazzjoni formali, l-awtoritajiet tal-Islanda infurmaw lill-Awtorità li t-termini taħt il-Ftehim tal-Kiri tal-Art ġew emendati fit-30 ta' Ġunju 2009 meta l-Muniċipalità u Verne iffirmaw ftehim li jibdel il-prezz tal-kera u li jippostponi l-ħlas tal-kera (“il-Ftehim Supplimentari”). Il-Ftehim tal-Kiri tal-Art kif emendat permezz tal-Ftehim Supplimentari għalhekk huwa soġġett għall-valutazzjoni tal-Awtorità f'dan il-każ.
            
         
               (38)
            
            
               Il-Ftehim tal-Kiri Supplimentari jipprovdi għal perjodu mingħajr kera sal-1 ta' April 2010. Il-prezz rinegozjat tal-kiri annwali hu ta' ISK 60 għal kull m2 indiċjat skont l-indiċi tal-ispejjeż tal-kostruzzjoni Islandiż.
               
                  
            
         3.4   Il-Ftehim tal-Liċenzjar u l-Imposti
   
   
               (39)
            
            
               Fl-4 ta' Novembru 2009, Verne u l-Muniċipalità ffirmaw ftehim ("il-Ftehim tal-Liċenzjar u l-Imposti") fuq, fost l-oħrajn, eżenzjonijiet minn regoli statutorji dwar:
               
                           —
                        
                        
                           taxxa muniċipali tal-proprjetà, u
                        
                     
                           —
                        
                        
                           taxxa muniċipali fuq il-kostruzzjoni tat-toroq.
                        
                     
         
               (40)
            
            
               Il-Ftehim tal-Liċenzjar u l-Imposti ma jipprovdi għall-ebda limiti ta' żmien rigward id-derogi.
            
         
               (41)
            
            
               Skont informazzjoni pprovduta mill-awtoritajiet tal-Islanda, il-Ftehim tal-Liċenzjar u l-Imposti daħal fis-seħħ fil-bidu tal-2009, anki jekk ma ġiex iffirmat qabel l-4 ta' Novembru 2009. (25)
               
            
         3.4.1   Il-leġiżlazzjoni Islandiża li tirregola t-taxxi muniċipali soġġetti għal din id-Deċiżjoni
   
   
               (42)
            
            
               Skont il-liġi tal-Islanda, it-taxxa muniċipali tal-proprjetà (fasteignaskattur) tinżamm fuq bażi annwali fuq il-proprjetà immobbli kollha (26) (art u bini, inkluża l-proprjetà immobbli industrijali) evalwata skont l-Att Nru 6/2001 dwar ir-Reġistru u l-Valutazzjoni tal-Proprjetà fil-31 ta' Diċembru tas-sena ta’ qabel.
            
         
               (43)
            
            
               L-Artikolu 4(2) tal-Att Nru 4/1995 dwar is-Sorsi ta' Dħul Muniċipali jistipula li s-sid ta' proprjetà jħallas it-taxxa, minbarra fil-każ ta' art mikrija, f’liema każ l-utent (il-kerrej) iħallas it-taxxa.
            
         
               (44)
            
            
               Skont l-Artikolu 3 tal-Att Nru 4/1995, il-bażi tat-taxxa hija l-valur tal-proprjetà kif valutata mill-Uffiċċju tar-Reġistri tal-Islanda (Þjóðskrá Íslands), skont l-Att Nru 6/2001 dwar ir-Reġistru u l-Valutazzjoni tal-Proprjetà u r-rata tat-taxxa, iffissata kull sena mill-Muniċipalitajiet individwali tista’ tvarja minn żero għal massimu ta’ 1,65% tal-valur uffiċjali tal-proprjetà. Skont informazzjoni pprovduta mill-awtoritajiet tal-Islanda ir-rata applikabbli tat-taxxa f’Reykjanesbær hija ta’ 1,65%. It-taxxa tal-proprjetà muniċipali tinġabar fuq il-bini (u l-art) eżistenti kollha. Għall-bini l-ġdid u l-espansjonijiet, it-taxxa tinġabar ladarba l-proprjetà tkun ġiet ivvalutata skont l-Att Nru 6/2001.
            
         
               (45)
            
            
               L-Artikolu 3 tal-Att 153/2006 dwar it-taxxa fuq il-kostruzzjoni tat-toroq (gatnagerðargjald), jistipula li t-taxxa fuq il-kostruzzjoni tat-toroq hija taxxa ta' darba li l-muniċipalitajiet fl-Islanda jimponu fuq il-proprjetà immobbli fiż-żoni urbani kollha. Skont l-Att 153/2006 il-muniċipalitajiet għandhom l-obbligu li jimponu t-taxxa u jistgħu jiddeċiedu fuq rata tat-taxxa sa massimu ta' 15% tal-ispiża uffiċjali tal-bini għal kull m2 kif stabbilit mill-Uffiċċju tal-Istatistika tal-Islanda. Il-bażi tat-taxxa hija l-kostruzzjoni permessa fuq is-sit rilevanti skont l-ippjanar urban jew il-permess tal-bini maħruġ.
            
         3.4.2   Derogi mir-regoli statutorji fil-każ ta' Verne
   
   
               (46)
            
            
               Fir-rigward tal-proprjetà ta’ Verne f’Valhallarbraut, il-Ftehim tal-Liċenzjar u l-Imposti jipprovdi għad-derogi li ġejjin mir-regoli statutorji:
               
                           (a)
                        
                        
                           Verne hija garantita li tħallas taxxa fuq il-proprjetà għal massimu ta' 1,65% (kif bħalissa ġeneralment impost minn Reykjanesbær) fuq il-bini, il-kwartieri u l-faċilitajiet kollha proprjetà ta' Verne jew mikrija minnha, ukoll għall-ġejjieni fil-każ li r-rata tat-taxxa tiżdied (27),
                        
                     
                           (b)
                        
                        
                           il-bażi tat-taxxa muniċipali tal-proprjetà fir-rigward tal-proprjetà immobbli mixtrija minn Verne taħt il-Ftehim ta’ Xiri ta’ Proprjetà Immobbli hija ffissata għal ISK 1 030 600 000 li huwa ekwivalenti għall-valur uffiċjali fl-2008 taż-żewġ binjiet kbar tal-imħażen (Nru 868 u 869) mixtrija minn Verne u la tieħu inkunsiderazzjoni l-valur tat-tliet binjiet addizzjonali (Nru 864, 866 u 872) mixtrija, u lanqas id-9,6 ettaru art mikrija (28),
                        
                     
                           (c)
                        
                        
                           il-bażi tat-taxxa muniċipali tal-proprjetà aġġustata skont l-Indiċi tal-Ispejjez tal-Kostruzzjoni Islandiż fix-xahar li fih Verne tibda l-operat mal-klijenti/il-bini jsir operattiv u mhux fid-data tax-xiri (29),
                        
                     
                           (d)
                        
                        
                           il-bażi tat-taxxa għall-bini futur mibni fuq is-sit se tkun l-inqas waħda minn dawn li ġejjin (i) l-ispejjeż ta' żvilupp u espansjoni tal-qxur ta' barra u (ii) 85 500 ISK kull metru kwadru, indiċjati skont l-Indiċi tal-Ispejjeż tal-Kostruzzjoni Islandiż b'bidu fix-xahar li fih Verne tibda l-operazzjonijiet mal-klijenti/il-bini jsir operattiv (pro rata skont ir-rata tal-okkupanza) u mhux it-taxxa li tkun applikabbli taħt regoli statutorji, (30)
                           
                        
                     
                           (e)
                        
                        
                           it-taxxa fuq il-proprjetà tinżamm biss mill-1 ta' Jannar 2011, u mhux mix-xiri tal-bini/kirjiet tal-art, u Verne tirċievi kreditu kontra taxxi futuri fuq il-proprjetà għall-ammont ta' ISK 44 660 298 għat-taxxi diġà mħallsa jew dovuti lill-Muniċipalità fiż-żmien tad-dħul fil-Ftehim tal-Liċenzjar u l-Imposti (31),
                        
                     
                           (f)
                        
                        
                           Verne hija eżentata mit-taxxa muniċipali tal-kostruzzjoni tat-toroq fuq bini eżistenti u kull imposta preżenti jew futura simili għal dik it-taxxa bil-kundizzjoni li l-kumpanija twettaq il-kostruzzjoni tat-toroq fis-sit għas-spejjeż tagħha stess,
                        
                     
                           (g)
                        
                        
                           Verne ingħatat tnaqqis speċjali ta' 75% mit-taxxa tal-kostruzzjoni tat-toroq fuq il-bini l-ġdid kollu bil-kundizzjoni li l-kumpanija twettaq il-kostruzzjoni tat-toroq fi ħdan is-sit għas-spejjeż tagħha stess (32).
                        
                     
         3.5   Il-Kuntratt tal-Elettriku
   
   
               (47)
            
            
               Il-Kuntratt tal-Elettriku bejn Verne u Landsvirkjun (il-kumpanija nazzjonali tal-elettriku li hi għal kollox proprjetà tal-Istat) ġie ffirmat fit-22 ta' Ottubru 2009. Landsvirkjun hija liċenzjata mill-Ministru tal-Industrija sabiex twettaq kummerċ fl-elettriku permezz tad-distribuzzjoni bl-ingrossa ta' elettriku għall-fornituri u għall-industriji intensivi fl-użu tal-elettriku fl-Islanda. Landsvirkjun se tipprovdi l-elettriku meħtieġ biex tissodisfa r-rekwiżiti tal-elettriku taċ-ċentru tad-dejta. Landsvirkjun hija impenjata li tipprovdi lil Verne bil-provvista tal-elettriku regolari meħtieġa sa madwar […]. Il-Kuntratt tal-Elettriku huwa validu għal 20 sena, soġġett għal estensjoni għal għaxar snin oħra.
            
         
               (48)
            
            
               Il-prezz tal-elettriku nnegozjat huwa kif ġej (l-ispejjeż tat-trażmissjoni mhumiex inklużi):
               
                            
                        
                        
                           Għall-ewwel […]:
                           
                                       Prezz għal kull MW
                                    
                                    
                                       Perjodu
                                    
                                 
                                       USD […] (33)
                                       
                                    
                                    
                                       Sal-31.12.2013
                                    
                                 
                                       USD […]
                                    
                                    
                                       1.1.2014-31.12.2016
                                    
                                 
                                       USD […]
                                    
                                    
                                       1.1.2017-31.12.2018
                                    
                                 
                                       USD […]
                                    
                                    
                                       1.1.2019 sa tmiem il-kuntratt
                                    
                                 
                     
                            
                        
                        
                           Għal volum, ta’ aktar minn […]:
                           
                                       Prezz għal kull MW
                                    
                                    
                                       Volum
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       Hawn fuq […] MW
                                    
                                 
                     
                            
                        
                        
                           Il-prezzijiet huma aġġustati kull sena b'[…]
                        
                     
         
               (49)
            
            
               L-Artikolu 6 tal-Kuntratt tal-Elettriku fih dik li tissejjaħ “Obbligu Take or Pay” għal Verne. Dan jinvolvi li l-kumpanija trid tħallas mill-inqas għal ammont fiss (ugwali għal 90% tal-“Elettriku Kuntrattwali”) ta' elettriku għal kull sena kalendarja irrispettivament minn jekk il-konsum annwali reali jilħaqx l-ammont annwali. L-Elettriku Kuntrattwali huwa stabbilit fl-Anness A għall-Kuntratt tal-Elettriku, progressivament minn […] fis-snin […].
            
         4.   RAĠUNIJIET GĦALL-BIDU TAL-PROĊEDURA
   
               (50)
            
            
               Minbarra d-dubji li l-awtorità esprimiet fid-deċiżjoni tal-ftuħ fir-rigward tal-Ftehim ta' Investiment li aktar tard ġie kkanċellat u l-Ftehim tal-Liċenzjar u l-Imposti fir-rigward tal-klassifikazzjoni bħala għajnuna għall-investiment u l-ħtieġa u l-effett tal-inċentiva tal-miżuri ta' għajnuna kkonċernati, jiġifieri jekk l-għajnuna effettivament tikkontribwixxix għal bidla fl-imġiba tal-benefiċjarju sabiex iwettaq l-investiment fir-reġjun megħjun ikkonċernat, l-Awtorità stiednet lill-awtoritajiet tal-Islanda fid-deċiżjoni tal-ftuħ “biex jipprovduha bl-informazzjoni u r-raġunament meħtieġa biex l-Awtorità tkun tista' tivvaluta jekk […] il-ftehimiet [imsemmija] jinvolvux għajnuna mill-Istat jew le”. (34) Il-ftehimiet imsemmija huma (35):
               
                           1)
                        
                        
                           il-Ftehim tal-Kiri tal-Art,
                        
                     
                           2)
                        
                        
                           il-Ftehim ta' Xiri ta' Proprjetà Immobbli, u
                        
                     
                           3)
                        
                        
                           il-Kuntratt tal-Elettriku.
                        
                     
         
               (51)
            
            
               L-Awtorità kellha dubji dwar jekk kinetx tingħata għajnuna lil Verne taħt dawn il-ftehimiet, li ma setgħetx titqies kompatibbli mar-regoli dwar l-għajnuna mill-Istat tal-Ftehim taż-ŻEE.
            
         5.   SOMMARJU TA' KUMMENTI MILL-AWTORITAJIET TAL-ISLANDA
   
               (52)
            
            
               F’dan li ġej, l-Awtorità se tiġbor fil-qosor il-kummenti rċevuti mingħand l-awtoritajiet tal-Islanda fil-kuntest tal-miżuri taħt valutazzjoni. (36)
               
            
         5.1   Kummenti fir-rigward tal-Ftehim tal-Kiri tal-Art, il-Ftehim tal-Kiri Supplimentari, il-Ftehim ta' Xiri ta' Proprjetà Immobbli u l-Kuntratt tal-Elettriku
   
   
               (53)
            
            
               L-awtoritajiet tal-Islanda jsostnu li l-ftehimiet huma nnegozjati fuq termini kummerċjali fuq il-bażi tal-prinċipju tad-distakkament u ma jinvolvu l-ebda għoti ta' għajnuna mill-Istat.
            
         
               (54)
            
            
               L-ewwelnett, fir-rigward tal-Ftehim tal-Kiri tal-Art, l-awtoritajiet tal-Islanda spjegaw li d-dispożizzjoni tal-esklussività msemmija fid-deċiżjoni tal-ftuħ (37) tirreferi unikament għaż-żona ta' Keflavík u mhux għall-Islanda kollha kemm hi. Hija żiedet ukoll li d-dispożizzjoni għandha tkun interpretata fid-dawl tad-dispożizzjonijiet operattivi tal-iskema tal-għajnuna ġenerali żviluppata skont l-Att 99/2010 dwar l-Inċentivi għall-Investimenti Inizjali fl-Islanda. Fir-rigward tal-kera miżmuma skont il-Ftehim Supplimentari, li l-Awtorità kienet ipprovduta bih taħt l-investigazzjoni formali, l-awtoritajiet tal-Islanda ddikkjaraw li l-kera tal-art tirrifletti l-prezz tas-suq u semmew il-fatt li l-muniċipalitajiet ġeneralment iżommu 1-2% tal-valur uffiċjali tal-art fuq bażi annwali, madankollu il-kera fil-każ inkwistjoni hija ta' aktar minn 3% għall-2011.
            
         
               (55)
            
            
               It-tieni, rigward il-Ftehim ta' Xiri ta' Proprjetà Immobbli, l-awtoritajiet tal-Islanda ssottomettew li l-proprjetà ġiet irreklamata pubblikament u l-prezz tal-bejgħ kien jirrifletti l-prezz tas-suq, meta titqies ukoll il-kundizzjoni tal-bini u l-provvista addizzjonali fuq is-suq tal-proprjetà wara li l-Forza Navali tal-Istati Uniti telqet miż-żona. Huma pprovdew valutazzjoni esperta għal waħda mill-binjiet u offerta minn parti terza, ukoll għal dik il-binja, it-tnejn li huma bid-data tat-23 ta' April 2007. Il-valutazzjoni esperta hija kważi d-doppju tal-offerta, li ġiet irrifjutata, skont l-informazzjoni pprovduta. Barra minn hekk, l-Awtorità kienet, lejn tmiem il-proċedura ta' investigazzjoni formali, ipprovduta b'kopji tar-riklami kollha ppubblikati għaż-żona kkonċernata. L-awtoritajiet tal-Islanda ppreżentaw ittra mingħand is-CEO ta' KADECO (Keflavík Airport Development Corporation) flimkien mal-valutazzjoni esperta, l-offerta għal waħda mill-binjiet aktar tard mibjugħa lil Verne u stampa tal-proprjetajiet, sabiex juru li l-ftehimiet dwar il-proprjetà immobbli kienu nnegozjati fuq il-bażi tal-prinċipju tad-distakkament. L-awtoritajiet tal-Islanda ddikjaraw li għaldaqstant, il-proċeduri tal-għotja u l-allokazzjoni segwiti fil-każ tal-bejgħ tal-proprjetà immobbli (il-proċeduri tal-akkwist pubbliku), huma konformi mal-prattiki regolatorji u kummerċjali tas-soltu adottati fl-Islanda fir-rigward tat-tipi partikolari ta' ftehim in kwistjoni. Bħala riżultat, l-awtoritajiet tal-Islanda huma tal-opinjoni li ma hemm ebda kwistjoni ta' imputabilità ta' għajnuna minn riżorsi affiljati mal-Istat li jenħtieġ tiġi kkunsidrata f'dan il-każ partikolari.
            
         
               (56)
            
            
               Fir-rigward tal-Kuntratt tal-Elettriku bejn Verne u Landsvirkjun u r-relazzjoni tiegħu ma' kuntratt preċedenti bejn il-partijiet li sar fl-2008 (fl-[…]) sostitwit mill-Kuntratt tal-Elettriku taħt valutazzjoni, l-awtoritajiet tal-Islanda spjegaw li l-impetu għan-negozjar mill-ġdid tal-kuntratt oriġinali kien jinsab fil-ħila ta' Verne sabiex tissodisfa l-obbligi oriġinali tagħha lejn Landsvirkjun minħabba l-kriżi ekonomika u d-dewmien li hija ħolqot. It-tieni verżjoni tal-kuntratt ippermettiet lil Verne biex tnaqqas l-impenn totali lejn Landsvirkjun jekk meħtieġ minħabba ċirkostanzi eżoġeni, iżda jekk tagħmel dan Verne tiġi penalizzata permezz tat-telf ta' aċċess għal kapaċità addizzjonali. L-awtoritajiet tal-Islanda jsostnu li l-kuntratt kien innegozjat fuq il-bażi tal-prinċipju tad-distakkament.
            
         5.2   Għajnuna għall-investiment v. għajnuna operattiva
   
   
               (57)
            
            
               L-awtoritajiet tal-Islanda jsostnu li l-Awtorità kienet tal-fehma fil-Każijiet tal-Funderiji tal-Aluminju (38) li l-għajnuna inkwistjoni tista' tiġi kkaratterizzata bħala għajnuna ta' investiment jekk tista' tkun marbuta mat-twettiq ta' proġetti speċifiċi, ibbażata fuq ammont investit fir-reġjun, kapaċi li tiġi kkwantifikata u limitu tal-ispejjeż espress bħala perċentwal tal-ammont investit fir-reġjun.
            
         
               (58)
            
            
               Barra minn hekk, l-awtoritajiet tal-Islanda jinnutaw li l-Awtorità rreferiet għall-fatt li r-rekwiżiti ta' trasparenza stabbiliti fil-paragrafi 4(3) u 4(4) tal-Linji Gwida dwar it-Tassazzjoni tan-Negozju (39) tal-Awtorità ġew issodisfati; fi kliem ieħor, il-benefiċċju konferit jista' jiġi kkwantifikat u huwa proporzjonali għal-limitazzjonijiet li kien maħsub biex jikkumpensa.
            
         
               (59)
            
            
               Barra minn hekk, l-awtoritajiet tal-Islanda ddikjaraw li jekk l-ispiża totali tal-investiment inizjalment ippjanata eventwalment tkun inqas mill-USD 726 miljun antiċipati fil-bidu, kemm il-massimu totali tal-għajnuna kif ukoll l-ammont totali tal-għajnuna mill-Istat se jkunu proporzjonalment inqas. Il-mekkaniżmu stabbilit huwa, skont l-awtoritajiet tal-Islanda, imfassal biex jiggarantixxi jekk u kif l-intensitajiet applikabbli tal-għajnuna jkunu żgurati fl-eventwalità li l-ispiża tal-investiment tkun aktar baxxa milli kien stmat.
            
         5.3   Id-dispożizzjoni ta' żamma tal-istatus quo
   
   
               (60)
            
            
               L-awtoritajiet tal-Islanda sostnew fil-kummenti tagħhom għad-deċiżjoni tal-ftuħ li l-benefiċċju waħdieni li diġà daħal fis-seħħ huwa r-rinunzja tat-taxxi lokali mill-Muniċipalità, taħt it-termini tal-Ftehim tal-Liċenzji u l-Imposti. F’dan ir-rigward, skont l-awtoritajiet tal-Islanda, Verne jenħtieġ li timpenja ruħha li tirrimborża l-ammonti pendenti lill-Muniċipalità. L-awtoritajiet tal-Islanda jikkommettu ruħhom li jimmonitorjaw li dan isir u jirrapportaw lill-Awtorità fiż-żmien xieraq li l-ammonti involuti (inkluż l-imgħax) ikunu tħallsu lura b’mod sħiħ. Madankollu, l-awtoritajiet tal-Islanda jipproponu li r-rimborż previst jiġi pospost sakemm l-Awtorità tkun adottat id-deċiżjoni finali tagħha f’din il-kwistjoni.
            
         5.4   Il-ħtieġa tal-għajnuna inizjalment ippjanata u l-effett ta' inċentiva, kif sostnew l-awtoritajiet tal-Islanda qabel l-irtirar tan-notifika
   
   5.4.1   L-isfond tad-deċiżjoni inizjali tal-investiment ta' Verne
   
   
               (61)
            
            
               L-awtoritajiet tal-Islanda jiddikjaraw li fl-2007 bdiet politika konċertata tal-gvern, imfassla biex tattira investituri barranin lejn in-negozju taċ-ċentri tad-dejta fl-Islanda. Ir-raġunijiet prinċipali biex wieħed jistabbilixxi negozju fl-Islanda kienu ffukati fuq il-post fejn tinsab, bejn l-Ewropa u l-Amerika tat-Tramuntana, l-istruttura tat-taxxa tagħha, li kienet limitata għal 15% fuq l-introjtu nett, ir-riżorsi ekoloġiċi rinnovabbli vasti tagħha u l-klima friska.
            
         
               (62)
            
            
               L-awtoritajiet tal-Islanda jsostnu li l-eks bażi militari, li tbattlet f'Settembru 2006, kienet promossa intensivament f'termini tal-impatt potenzjali tagħha fuq l-iżvilupp reġjonali. Fid-diskussjonijiet tagħhom ma' Verne, l-awtoritajiet tal-Islanda inkoraġġew l-użu tas-sit għal proġett ta' ċentru tad-dejta. F'dan ir-rigward, kien ittamat li l-impedimenti naturali għall-iżvilupp tas-sit li seta' kien hemm, ikunu jistgħu jingħelbu mill-fatt li diġà kien hemm xi bini fuq is-sit li seta' jiġi rranġat, u mill-prossimità tal-ajruport internazzjonali.
            
         
               (63)
            
            
               L-awtoritajiet tal-Islanda jsostnu li ċ-Ċentru tad-Dejta ppjanat inizjalment kien ikollu effett pożittiv ħafna fuq l-impjiegi fiż-żona ta' Reykjanes. Il-livell antiċipat ta' impjiegi, skont il-pjan inizjali ta' Verne, kien ta' bejn 180-220 persuna sa meta tkun kompletament operattiva, f’żona b'forza tax-xogħol ta' 12 613 fit-30 ta' Ottubru 2009 u b'rata ta' qgħad ta' ftit inqas minn 13%. Ġie ddikjarat ukoll li perċentwal sinifikanti tal-ingaġġar ġdid kien ikun għal ħaddiema tas-sengħa. Barra minn hekk, l-awtoritajiet tal-Islanda ssottomettew li l-proġett ippjanat inizjalment kien se jżid b'mod sinifikanti d-diversifikazzjoni industrijali taż-żona u tal-Islanda b’mod ġenerali, billi jiġbed industriji tal-IT lejn l-Islanda.
            
         
               (64)
            
            
               L-awtoritajiet tal-Islanda komplew jargumentaw li meta Verne għamlet id-deċiżjoni inizjali tagħha li tinvesti fl-Islanda fl-2007, minbarra l-interess ovvju fir-riżorsi tal-enerġija rinnovabbli tal-Islanda, il-perċezzjoni ġenerali kienet li l-Islanda kienet ambjent tan-negozju u politiku stabbli. L-istabilità hija, skont l-awtoritajiet tal-Islanda, prerekwiżit għall-investituri u l-klijenti li kienu antiċipati għax-xorta ta' impenji fit-tul meħtieġa li jsiru fl-industrija taċ-ċentri tad-dejta bl-ingrossa. Huma ddikjaraw li l-klijenti ta' ċentri tad-dejta bl-ingrossa tipikament jiffirmaw kirjiet ta' 10-20 sena u l-investituri f'ċentri tad-dejta jħarsu lejn orizzonti ta' investiment ta' mill-anqas 15-il sena, sabiex fihom iwettqu l-pjanijiet ta' negozju tagħhom. Wara l-kriżi ekonomika tal-2008, l-ambjent tan-negozju fl-Islanda sar instabbli.
            
         5.4.2   Pressjoni inevitabbli fuq il-politika fiskali tal-gvern
   
   
               (65)
            
            
               L-awtoritajiet tal-Islanda qalu li l-bilanċ ekonomiku tfarrak f'daqqa lejn tmiem l-2008 meta l-kriżi ekonomika laqtet lill-Islanda. F’dawk iċ-ċirkostanzi, il-ġbir ta' firxa wiesgħa ta' taxxi kienet neċessità għall-gvern. Bħala eżempju, ir-rata tat-taxxa fuq id-dħul korporattiv żdiedet minn 15% għal 18% f'Jannar tal-2010. (40) L-awtoritajiet tal-Islanda ssottomettew ukoll li l-irkupru aħħari mir-reċessjoni li laqtet l-Islanda mhux se jkun mingħajr intoppi u l-iskala u t-tul ta' żmien għall-irkupru mhumiex magħrufa. Għalhekk huwa impossibbli li wieħed ibassar b’ċertezza li ma jiġux implimentati aktar bidliet fit-tassazzjoni.
            
         
               (66)
            
            
               L-awtoritajiet tal-Islanda ssottomettew ukoll li fid-dawl tal-ambjent kummerċjali instabbli wara l-kriżi ekonomika ma kienx ikun realistiku li Verne tiġi mistennija li tkompli l-investiment propost tagħha fuq il-premessa li s-sitwazzjoni kienet “normali”. Għalhekk ma jkunx raġonevoli, minħabba li t-tkabbir tal-kapaċità ta’ ċentru tad-dejta matul il-ħajja tiegħu jseħħ f’rabta mal-aġġornament tal-faċilitajiet taċ-ċentru tad-dejta eżistenti, li jiġi antiċipat li Verne se tkompli bl-investiment eżistenti fl-Islanda, li hija daħlet fih f'ċirkostanzi ekonomiċi ferm differenti.
            
         5.4.3   L-effetti fuq il-fiduċja tal-investituri
   
   
               (67)
            
            
               L-awtoritajiet tal-Islanda stqarrew li l-iżviluppi tal-kriżi finanzjarja fl-Islanda kienu jikkostitwixxu sitwazzjoni ta’ force majeure li radikalment biddlet il-mod kif l-investituri u l-klijenti kienu jaħsbu dwar l-Islanda. Fil-qosor, għamlet l-Islanda post relattivament mhux attraenti għall-investiment barrani, mill-inqas fuq perjodu taż-żmien qasir sa medju.
            
         
               (68)
            
            
               L-awtoritajiet tal-Islanda ddikjaraw li l-gravità tal-kriżi ekonomika, u l-impatt tagħha fuq il-klijenti u l-investituri taċ-ċentri tad-dejta, kienet severa. Bħala eżempju huma jsemmu li l-firxiet tas-CDS, li kienu qed jiġu nnegozjati fil-medda ta’ 200 punt bażi għall-biċċa l-kbira tas-sena 2008, qabżu għal aktar minn 1 000 punt bażi kif bdiet toqrob il-kriżi bankarja. L-awtoritajiet tal-Islanda nnutaw li f’dawk iċ-ċirkostanzi, Verne u l-investituri tagħha ħassew li ma kellhom l-ebda għażla ħlief li jiksbu impenn mill-Gvern Islandiż sabiex juru li ambjent ekonomiku ta’ ċertu stabbiltà seta’ jinżamm kemm għall-klijenti kif ukoll għall-investituri tagħha. L-awtoritajiet tal-Islanda jifhmu li utenti potenzjali fuq skala kbira bħal IBM u Morgan Stanley avżaw lil Verne li, jekk l-ambjent tan-negozju ma jiġix stabbilizzat, ma jkollhom l-ebda għażla ħlief li jipposponu d-deċiżjonijiet tagħhom li jinvestu fl-Islanda. Verne għalhekk irrikonoxxiet li kienu meħtieġa miżuri straordinarji sabiex jinkisbu impenji mill-klijent u kapital ta’ investiment futur.
            
         
               (69)
            
            
               Rigward l-effett ta’ inċentiva, l-awtoritajiet tal-Islanda jiddikjaraw li, li wieħed jistenna li ditta żgħira tal-investiment tal-ekwità privata bħal Verne tiġbor dokumentazzjoni dettaljata dwar bidla evidenti, immedjata u radikali fiċ-ċirkostanzi, mhuwiex kompatibbli mal-mod kif ditti żgħar tal-investiment jieħdu d-deċiżjonijiet fil-prattika. L-awtoritajiet tal-Islanda nnutaw ukoll li Verne kienet u għadha kumpanija intraprenditorjali żgħira bi ftit maniġers u impjegati u grupp ta’ investituri li għandhom relazzjonijiet personali fi proġetti ta’ ċentri tad-dejta qabel l-investiment ta’ Verne fl-Islanda. Barra minn hekk, in-nuqqas ta’ minuti tal-bord jew dokumentazzjoni formali oħra dwar id-deċiżjoni li jitolbu l-għajnuna ma jindikax li Verne jew l-investituri tagħha ħadu l-ħtieġa tal-għajnuna anqas serjament jew kienu inqas konvinti li l-għajnuna kienet meħtieġa.
            
         
               (70)
            
            
               L-awtoritajiet tal-Islanda jargumentaw li ma hemm xejn fil-ġurisprudenza dwar l-effett ta’ inċentiva li jissuġġerixxi li ma għandhiex tirbaħ in-norma tas-sustanza fuq il-forma. L-awtoritajiet tal-Islanda ma sabu xejn fil-Każ Kronoply (41) jew fil-każ Freistaat Sachsen (42), imsemmija mill-Awtorità fid-deċiżjonijiet tal-ftuħ, li jissuġġerixxu l-kuntrarju.
            
         
               (71)
            
            
               L-awtoritajiet tal-Islanda ssottomettew fil-kummenti tagħhom għad-deċiżjoni tal-ftuħ li l-Awtorità fil-biċċa l-kbira qed tinjora l-fatt li r-rwol ta’ Verne bħala investitur tal-ekwità f’impriża li għadha qed tinbet mhux kompatibbli mal-adozzjoni ta’ approċċ formalistiku għall-ippjanar tan-negozju tagħha. Barra minn hekk, l-awtoritajiet tal-Islanda nnutaw li bħalissa ma hemm l-ebda kompetituri diretti għal Verne fil-forniment tas-servizzi ta’ ċentru tad-dejta għal klijenti internazzjonali.
            
         5.5   Is-selettività u d-distorsjonijiet tal-kompetizzjoni
   
   
               (72)
            
            
               L-awtoritajiet tal-Islanda huma tal-opinjoni li l-pożizzjoni mħaddna mill-Awtorità fid-deċiżjoni tal-ftuħ dwar jekk l-għajnuna kenitx selettiva, hija f’kontradizzjoni mas-sitwazzjoni kif jifhmuha huma.
            
         
               (73)
            
            
               L-ewwelnett, l-awtoritajiet tal-Islanda jsostnu li l-element ta’ selettività mhuwiex ikkonfermat mill-fatti, safejn;
               
                           —
                        
                        
                           il-Prinċipju tal-Investitur f’Ekonomija tas-Suq kien issodisfat għal numru mill-miżuri ta’ għajnuna tal-Istat identifikati mill-Awtorità;
                        
                     
                           —
                        
                        
                           skont il-Leġiżlazzjoni ta’ Inċentiva (43) kwalunkwe parteċipant potenzjali tas-suq jista’ jibbenefika mill-firxa ta’ miżuri mogħtija lil Verne;
                        
                     
                           —
                        
                        
                           l-"esklussività" mogħtija lil Verne hija limitata ħafna f’termini kemm tat-termini kif ukoll tat-tul ta’ żmien u hija kompletament konsistenti ma’ ftehim kummerċjali fuq il-bażi tal-prinċipju tad-distakkament sabiex jiġi ppriservat l-avvjament iġġenerat mix-xiri ta’ proprjetà immobbli fiż-żona ta’ Reykjanesbær.
                        
                     
         
               (74)
            
            
               It-tieni nett, l-awtoritajiet tal-Islanda jsostnu li l-fornituri kollha taċ-ċentru tad-dejta eżistenti fl-Islanda huma kważi esklussivament indirizzati għall-ħtiġijiet lokali ta’ negozji privati u entitajiet tal-gvern (jiġifieri suq jew segment tas-suq kompletament differenti minn dak li timmira għalih Verne). L-awtoritajiet tal-Islanda ddikjaraw li huwa wkoll evidenti li, għajr Verne, l-ebda operaturi oħra internazzjonali ta’ ċentri tad-dejta b’aktar esperjenza ma wrew interess tanġibbli sabiex jinvestu fl-Islanda, minkejja l-isforzi tal-Istat tal-Islanda biex jippromwovi lilu nnifsu bħala l-post ideali għaċ-ċentri tad-dejta. Operatur ieħor wieħed biss ta’ ċentri tad-dejta li jiffoka fuq segment tas-suq li jmur lil hinn mill-aspett purament lokali, Thor Data Centre, nieda operazzjonijiet kummerċjali fl-Islanda, u l-enfasi tiegħu huwa fuq klijenti iżgħar bl-imnut. Thor Data Centre kien jeħtieġ biss frazzjoni żgħira tal-investiment bil-quddiem meħtieġ minn Verne sabiex iniedi n-negozju tiegħu ta’ ċentru tad-dejta bl-ingrossa.
            
         
               (75)
            
            
               L-awtoritajiet tal-Islanda sostnew ukoll li l-impatt taċ-Ċentru tad-Dejta fuq is-suq rilevanti huwa minimu. L-awtoritajiet tal-Islanda ddikjaraw li l-Islanda għandha essenzjalment sehem ta’ 0% tas-suq taċ-ċentri tad-dejta globali llum. Fil-fehma tal-awtoritajiet tal-Islanda, mhux realistiku li wieħed jikkonkludi li l-miżuri ta’ għajnuna kkontemplati mill-Ftehim ta’ Investiment ser ifixklu l-kompetizzjoni.
            
         II.   VALUTAZZJONI
   
   1.   L-INVESTIGAZZJONI FORMALI RIGWARD ĊERTI MIŻURI HIJA MAGĦLUQA
   
               (76)
            
            
               Skont l-Artikolu 8(1) tal-Parti II tal-Protokoll 3, notifika tista’ tiġi rtirata fi żmien xieraq qabel l-Awtorità tkun ħadet deċiżjoni dwar il-miżura. Fit-28 ta’ Settembru 2011, l-awtoritajiet tal-Islanda infurmaw lill-Awtorità li l-Ftehim ta' Investiment kien tħassar u rtiraw in-notifika tagħhom.
            
         
               (77)
            
            
               Skont l-Artikolu 8(2) tal-Parti II tal-Protokoll 3, f’każijiet fejn l-Awtorità tkun bdiet il-proċedura ta’ investigazzjoni formali, l-Awtorità tagħlaq dik il-proċedura malli tiġi rtirata n-notifika. Il-proċedura ta’ investigazzjoni formali skont l-Artikolu 1(2) tal-Parti I tal-Protokoll 3 rigward dawn il-konċessjonijiet tat-taxxa u tariffi li ġejjin, li jinsabu fil-Ftehim ta’ Investiment, hija għalhekk magħluqa mingħajr investigazzjoni ulterjuri:
               
                           1)
                        
                        
                           Ir-rata tat-taxxa fuq id-dħul korporattiv
                        
                     
                           2)
                        
                        
                           Regoli ta’ deprezzament
                        
                     
                           3)
                        
                        
                           Ħlasijiet industrijali u tas-suq
                        
                     
                           4)
                        
                        
                           Taxxi tal-bolla
                        
                     
                           5)
                        
                        
                           Tariffa taż-żona
                        
                     
                           6)
                        
                        
                           Dazji fuq l-importazzjonijiet
                        
                     
                           7)
                        
                        
                           Differiment mill-ħlas tal-VAT fuq l-importazzjonijiet u l-elettriku
                        
                     
                           8)
                        
                        
                           Ħlas tal-kontroll tas-sikurezza għall-produzzjoni tal-elettriku
                        
                     
                           9)
                        
                        
                           Garanzija tat-taxxa tal-valur nett.
                        
                     
         
               (78)
            
            
               Minbarra dan, l-awtoritajiet tal-Islanda infurmaw li l-Ftehim ta’ Farice dwar is-servizz tal-kera tal-bandwith bid-data tas-26 ta’ Frar 2008 kien ġie kkanċellat. Għalhekk, l-investigazzjoni formali fil-Ftehim ta’ Farice dwar is-servizz tal-kera tal-bandwith tas-26 ta’ Frar 2008 hija magħluqa.
            
         2.   IL-PREŻENZA TA’ GĦAJNUNA MILL-ISTAT
   
               (79)
            
            
               L-Artikolu 61(1) tal-Ftehim taż-ŻEE jaqra kif ġej:
               “Bla ħsara għal dispożizzjonijiet kuntrarji f’dan il-Ftehim, kull għajnuna, ta’ kwalunkwe forma, mogħtija mill-Istati Membri tal-KE, l-Istati tal-EFTA jew permezz ta’ riżorsi tal-Istat li twassal biex ixxekkel jew thedded li xxekkel il-kompetizzjoni billi tiffavorixxi ċerti impriżi jew fil-produzzjoni ta' ċerti prodotti, safejn tolqot il-kummerċ bejn il-Partijiet Kontraenti, tkun inkompatibbli ma’ dan il-Ftehim.”
            
         
               (80)
            
            
               Dan jimplika li miżura tikkostitwixxi għajnuna mill-Istat skont it-tifsira tal-Artikolu 61(1) tal-Ftehim taż-ŻEE jekk il-kundizzjonijiet li ġejjin ikunu ssodisfati kumulattivament: il-miżura (i) tkun mogħtija mill-Istat jew permezz ta’ riżorsi tal-Istat; (ii) tagħti vantaġġ ekonomiku lill-benefiċjarju; (iii) hija selettiva; (iv) għandha impatt fuq il-kummerċ bejn il-Partijiet Kontraenti u huwa probabbli li tfixkel il-kompetizzoni. (44)
               
            
         
               (81)
            
            
               L-Awtorità se tivvaluta l-eżistenza ta’ għajnuna mill-Istat rigward kull waħda mill-miżuri soġġetti għal din id-deċiżjoni separatament.
            
         2.1   Il-Ftehim tal-Liċenzjar u l-Imposti
   
   2.1.1   Preżenza ta’ riżorsi tal-Istat
   
   
               (82)
            
            
               Sabiex jiġi kkwalifikat bħala għajnuna mill-Istat, il-vantaġġ irid jingħata mill-Istat jew permezz ta’ riżorsi tal-Istat. Għall-finijiet tar-regoli tal-għajnuna mill-Istat it-terminu "Stat" ikopri wkoll il-korpi reġjonali u lokali. (45) Telf ta’ dħul mit-taxxa hu ekwivalenti għall-konsum ta’ riżorsi tal-Istat fil-forma ta’ nefqa fiskali. Barra minn hekk, l-appoġġ mill-Istat jista’ jsir permezz ta’ dispożizzjonijiet fiskali ta’ natura legali, regolatorja jew amministrattiva daqs kemm permezz ta’ prattiki tal-amministrazzjoni fiskali. (46) Tnaqqis fil-bażi tat-taxxa jew tnaqqis totali jew parzjali mill-ammont ta’ taxxa, miżati jew ħlasijiet, jinvolvi telf ta’ dħul u għalhekk huwa ekwivalenti għall-konsum ta’ riżorsi tal-Istat fil-forma ta’ nefqa fiskali.
            
         
               (83)
            
            
               F’dan il-każ, l-Istat intervjena permezz ta’ ftehim bejn il-Muniċipalità u Verne (il-Ftehim dwar il-Liċenzjar u l-Imposti). Dan il-Ftehim fih id-derogi li ġejjin minn taxxi muniċipali, kif hemm deskritt fit-Taqsima I.3.4 hawn fuq;
               
                           (a)
                        
                        
                           Rata massima garantita ta’ 1,65% fuq bażi annwali għat-taxxa fuq il-proprjetà
                        
                     
                           (b)
                        
                        
                           Bażi fissa ta’ ISK 1 030 600 000 minflok l-istima uffiċjali annwali tal-art u l-bini eżistenti għat-taxxa fuq il-proprjetà
                        
                     
                           (c)
                        
                        
                           Indiċjar differit tal-bażi tat-taxxa għat-taxxa fuq il-proprjetà
                        
                     
                           (d)
                        
                        
                           L-ebda taxxa fuq il-proprjetà imposta qabel l-1 ta’ Jannar 2011
                        
                     
                           (e)
                        
                        
                           Bażi fissa għal binjiet futuri minflok stima uffiċjali għat-taxxa fuq il-proprjetà
                        
                     
                           (f)
                        
                        
                           L-ebda taxxa tal-kostruzzjoni tat-toroq fuq binjiet eżistenti
                        
                     
                           (g)
                        
                        
                           25% tat-taxxa fuq il-kostruzzjoni tat-toroq fuq binjiet ġodda.
                        
                     
         
               (84)
            
            
               Il-miżuri kollha elenkati hawn fuq jinvolvu dħul mitluf mill-Istat. Fir-rigward tat-taxxa tal-kostruzzjoni tat-toroq b'mod partikolari, l-Awtorità tinnota, li fl-ambitu tad-dritt tal-Islanda din hija taxxa aktar milli imposta għal servizzi kif elaborat aktar hawn taħt, taħt l-istima ta’ jekk ingħatax vantaġġ. Il-fatt li Verne se tibni toroq fil-konfini tal-art mikrija, ma jibdilx il-fatt li l-eżenzjoni mill-ħlas tat-taxxa tal-kostruzzjoni tat-toroq tinvolvi dħul mitluf fil-forma ta’ taxxi tal-kostruzzjoni tat-toroq.
            
         2.1.2   Selettività
   
   
               (85)
            
            
               Sabiex taqa' taħt ir-regoli tal-għajnuna mill-Istat, il-miżura tal-għajnuna trid tkun selettiva billi tiffavorixxi “ċerti impriżi jew il-produzzjoni ta’ ċerti prodotti”. Verne hija impriża fi ħdan it-tifsira tar-regoli tal-għajnuna mill-istat tal-Ftehim taż-ŻEE. Skont ġurisprudenza stabbilita, fil-qasam tal-liġi dwar il-kompetizzjoni, il-kunċett ta’ "impriża" jkopri kull entità involuta f’attività ekonomika, irrispettivament mill-istatus legali tagħha u mill-mod ta’ kif tiġi ffinanzjata. (47) Fl-4 ta’ Novembru 2009, il-Muniċipalità ffirmat il-Ftehim tal-Liċenzjar u l-Imposti ma’ Verne biss. Għalhekk il-miżuri inklużi f'dan il-Ftehim japplikaw esklussivament għal Verne u l-Ftehim tal-Liċenzjar u l-Imposti jiffavorixxi lil Verne. Il-kriterju tas-selettività huwa għalhekk issodisfat.
            
         2.1.3   Vantaġġ ekonomiku
   
   
               (86)
            
            
               L-Awtorità tfakkar li d-definizzjoni ta’ għajnuna hija aktar ġenerali minn dik ta’ sussidju, għaliex tinkludi mhux biss benefiċċji pożittivi, bħas-sussidji infushom, iżda wkoll miżuri Statali li, taħt forom differenti, itaffu l-ispejjeż li normalment huma inklużi fil-baġit ta’ impriża u li għalhekk, mingħajr ma huma sussidji fil-veru sens tal-kelma, huma simili fin-natura tagħhom u għandhom l-istess effett. (48) Skont ġurisprudenza stabbilita, miżura li permezz tagħha l-awtoritajiet pubbliċi jagħtu lil ċerti impriżi eżenzjoni mit-taxxa li, għalkemm ma tinvolvix trasferiment ta’ riżorsi tal-Istat, tpoġġi lil dawk li għalihom tapplika l-eżenzjoni tat-taxxa f’sitwazzjoni finanzjarja aktar favorevoli mill-bqija tal-kontribwenti, tikkostitwixxi għajnuna mogħtija mill-Istat jew permezz ta’ riżorsi tal-Istat. (49)
               
            
         
               (87)
            
            
               Vantaġġ bħal dan jista’ jingħata permezz ta’ diversi tnaqqis fil-piż tat-taxxa tal-impriża, inkluż tnaqqis fil-bażi tat-taxxa jew tnaqqis totali jew parzjali fl-ammont tat-taxxa jew differiment, kanċellazzjoni jew saħansitra riskedar speċjali ta’ dejn tat-taxxa. (50)
               
            
         
               (88)
            
            
               Huwa meħtieġ eżami addizzjonali tal-miżuri individwali koperti mill-Ftehim tal-Liċenzjar u l-Imposti sabiex jiġi ddeterminat jekk u sa liema punt dawn jagħtu vantaġġ ekonomiku lil Verne.
            
         2.1.3.1   Rata tat-taxxa fissa ta’ 1,65% - taxxa fuq il-proprjetà
   
   
               (89)
            
            
               Verne hija garantita li tħallas rata ta’ taxxa fuq il-proprjetà ta’ 1,65% kull sena (kif bħalissa ġeneralment imposta mill-Muniċipalità), ukoll għall-ġejjieni fil-każ li r-rata tat-taxxa tiġi miżjuda, minflok it-taxxa fuq il-proprjetà imposta skont l-Att 4/1995 (51). Bl-iffissar tar-rata tat-taxxa applikabbli bħalissa bħala limitu massimu għal perjodu ta’ żmien indefinit, din id-dispożizzjoni ggarantiet lil Verne grad ta’ sigurtà tal-ippjanar fir-rigward tat-taxxa fuq il-proprjetà li operaturi ekonomiċi oħra ma jgawdux. Din il-garanzija kontra bidliet leġiżlattivi jew amministrattivi futuri fiha nnifisha tikkostitwixxi għajnuna mill-Istat skont it-tifsira tal-Artikolu 61(1) ŻEE.
            
         2.1.3.2   Bażi tat-taxxa fissa ISK1 030 600 000 – taxxa fuq il-proprjetà
   
   
               (90)
            
            
               Il-bażi tat-taxxa fissa għat-taxxa muniċipali tal-proprjetà skont il-Ftehim tal-Liċenzjar u l-Imposti kienet ta’ ISK 1 030 600 000, aġġustata bl-indiċi tal-ispejjeż tal-kostruzzjoni Islandiż (52). Skont l-Att Nru 4/1995 il-kumpaniji kollha jħallsu t-taxxa fuq il-proprjetà kkalkulata fuq il-bażi tal-istima uffiċjali tal-art u l-bini, kif stabbiliti kull sena. Fiż-żmien tad-dħul fil-Ftehim tal-Liċenzjar u l-Imposti, il-valutazzjoni uffiċjali tal-art li kienet mikrija lil Verne u l-bini li kien proprjetà tagħha kienet ġiet stabbilita kif ġej (fl-2008, li taħt ir-regoli statutorji kienet tifforma l-bażi tat-taxxa fuq il-proprjetà miġbura fl-2009):
               
                           Binja 868
                        
                        
                           ISK 452 050 000 
                        
                     
                           Binja 869
                        
                        
                           ISK 578 550 000 
                        
                     
                           Binja 872
                        
                        
                           ISK 52 700 000 
                        
                     
                           Binja 866
                        
                        
                           ISK 23 650 000 
                        
                     
                           Binja 864
                        
                        
                           ISK 70 900 000 
                        
                     
                           Art 9,6 ettaru
                        
                        
                           ISK 181 200 000 
                        
                     
                           Valur totali
                        
                        
                           ISK 1 359 050 000 
                        
                     
         
               (91)
            
            
               Skont dan, il-bażi tat-taxxa għal Verne taħt il-Ftehim tal-Liċenzjar u l-Imposti kienet iffissata taħt dak li kien ikun il-każ taħt ir-regoli statutorji. (ISK 1 030 600 000 minflok ISK 1 359 050 000). Il-bażi mnaqqsa tat-taxxa teħles lil Verne mill-ħlasijiet li normalment għandhom jitħallsu mill-kumpanija u għalhekk tagħti vantaġġ lil Verne.
            
         2.1.3.3   Indiċjar differit tal-bażi tat-taxxa – taxxa fuq il-proprjetà
   
   
               (92)
            
            
               Li jiġi ffissat l-indiċi bażi tal-ispiża tal-kostruzzjoni fil-mument tal-bidu tal-operazzjonijiet minn Verne jeħles lill-kumpanija minn spejjeż li kieku kienet tħallas taħt ir-regoli statutorji normali, filwaqt li s-sidien tal-proprjetà immobbli u l-inkwilini ta’ art taħt regoli statutorji jħallsu t-taxxa fuq il-proprjetà fuq il-bażi tal-valur kif stmat meta jixtru/jikru l-proprjetà immobbli u kif jerġa' jiġi stabbilit kull sena. Dawn l-ispejjeż normalment jitħallsu mill-kumpanija u li hi tiġi meħlusa minnhom għalhekk jagħti vantaġġ lil Verne.
            
         2.1.3.4   Taxxa fuq il-proprjetà imposta mill-1 ta’ Jannar 2011
   
   
               (93)
            
            
               Skont l-Att 4/1995 it-taxxa muniċipali tal-proprjetà fl-Islanda hija imposta fuq il-binjiet kollha li ġew soġġetti għal valutazzjoni uffiċjali fis-sena preċedenti. Il-binjiet mixtrija minn Verne fl-2008 kienu soġġetti għal valutazzjoni uffiċjali fiż-żmien tax-xiri. Għalhekk, il-perjodu ħieles mit-taxxa miż-żmien tax-xiri sal-1 ta’ Jannar 2011 previst taħt il-Ftehim tal-Liċenzjar u l-Imposti (53) jeħles lil Verne mill-ħlasijiet li normalment għandhom jitħallsu mill-kumpanija u għalhekk jagħti vantaġġ lil Verne. Il-miżura għalhekk tikkostitwixxi għajnuna mill-Istat skont it-tifsira tal-Artikolu 61(1) ŻEE
            
         2.1.3.5   Bażi fiskali fissa għal bini futur – taxxa fuq il-proprjetà
   
   
               (94)
            
            
               Minflok l-applikazzjoni tal-istima uffiċjali bħala l-bażi tat-taxxa kif stipulat fl-Att 4/1995, il-bażi tat-taxxa għall-bini futur mibni fuq is-sit huwa l-anqas minn dawn li ġejjin: (i) l-ispejjeż tal-bini tal-qxur ta’ barra u (ii) 85 500 ISK kull metru kwadru, indiċjati skont l-Indiċi tal-Ispejjeż tal-Kostruzzjoni Islandiż (sa mix-xahar li fih Verne tibda l-operazzjonijiet mal-klijenti/il-bini jsir operattiv) pro rata skont ir-rata tal-okkupazzjoni. (54) Safejn Verne se tibni binjiet (jew diġà għamlet dan), dan ser jeħles lil Verne mill-ispejjeż li normalment għandhom jitħallsu mill-kumpanija u għalhekk jagħti vantaġġ lil Verne.
            
         2.1.3.6   L-ebda taxxa tal-kostruzzjoni tat-toroq fuq bini eżistenti
   
   
               (95)
            
            
               L-Artikolu 3 tal-Att 153/2006 dwar it-taxxa fuq il-kostruzzjoni tat-toroq (gatnagerðargjald), jistipula li t-taxxa fuq il-kostruzzjoni tat-toroq hija ħlas ta’ darba li l-muniċipalitajiet fl-Islanda jimponu fuq proprjetà immobbli fiż-żoni urbani kollha. Skont l-Att, il-muniċipalitajiet għandhom l-obbligu li jimponu t-taxxa u jistgħu jiddeċiedu r-rata tat-taxxa sa massimu ta’ 15% tal-ispiża uffiċjali tal-bini għal kull m2 kif stabbilit minn Statistics Iceland, iċ-ċentru tal-istatistika uffiċjali fl-Islanda. Il-bażi tat-taxxa hija l-kostruzzjoni permessa fuq is-sit rilevanti skont il-permess tal-ippjanar urban jew tal-bini maħruġ. L-Artikolu 5 jipprevedi l-possibbiltà ta’ eżenzjoni mit-taxxa jew it-tnaqqis tagħha, li jkollhom jiġu stipulati fl-Istatuti tal-muniċipalità. Barra minn hekk, l-Artikolu 6 jipprovdi għal eżenzjoni jew skont ad hoc f'ċirkostanzi speċjali.
            
         
               (96)
            
            
               Fuq il-bażi tal-Artikolu 1.1 tal-Ftehim tal-Liċenzjar u l-Imposti, Verne ma hi se tħallas l-ebda taxxa fuq il-kostruzzjoni tat-toroq fuq bini eżistenti.
            
         
               (97)
            
            
               It-tariffa skont l-Att 153/2006 hi mid-definizzjoni tagħha taxxa aktar milli tariffa għal servizzi pprovduti, kif deskritt mill-Awtorità fid-deċiżjoni tal-ftuħ. Din in-natura tat-taxxa tal-kostruzzjoni tat-toroq hija ddikjarata espliċitament fl-Artikolu 1 tal-Att. (55)
               
            
         
               (98)
            
            
               L-Att 153/2006 jistipula wkoll li l-muniċipalitajiet fl-Islanda huma obbligati li jiddeterminaw ir-rata tat-taxxa tal-kostruzzjoni tat-toroq permezz tal-istatuti muniċipali, ippubblikati fit-Taqsima B tal-Gazzetta tal-Istat. Skont l-istatuti bid-data tal-20 ta’ Jannar 2008 dwar it-taxxa tal-kostruzzjoni tat-toroq f'Reykjanesbær (56), ir-rata applikabbli tat-taxxa għal siti industrijali f’Reykjanesbær hija ta’ 7,5% tal-bażi tat-taxxa kif stabbilit taħt l-Artikolu 3 tal-Att 153/2006. Skont l-Att 153/2006, it-taxxa hija pagabbli meta l-art tkun inizjalment mikrija, il-bini jiġi rinnovat jew emendat, jew fil-każ ta’ bidla fl-iskop ta' bini, u għall-espansjoni ta’ bini antik. Għaldaqstant, Verne kienet tħallas it-taxxa skont ir-regoli statutorji, anki fuq bini eżistenti, li qabel kien bini tal-militar u ma kienx ġie soġġett għat-taxxa tal-kostruzzjoni tat-toroq fil-passat. L-Awtorità tfakkar li skont l-Artikolu 5 tal-Att 176/2006, japplikaw ir-regoli normali tat-taxxa għall-proprjetà immobbli kollha fil-limiti taż-żona li qabel kienet tal-Forza Navali ladarba jkunu ngħataw għall-użu ċivili. (57)
               
            
         
               (99)
            
            
               L-eżenzjoni prevista skont l-Artikolu 1.1 tal-Ftehim tal-Liċenzjar u l-Imposti teħles lil Verne mill-ħlasijiet li normalment għandhom jitħallsu mill-kumpanija u għalhekk tagħti vantaġġ lil Verne.
            
         2.1.3.7   25% tat-taxxa tal-kostruzzjoni tat-toroq għal binjiet ġodda
   
   
               (100)
            
            
               Taħt il-Ftehim tal-Liċenzjar u l-Imposti (58) Verne se tħallas 25% biss mit-taxxa li kienet tkun pagabbli skont l-Att 153/2006, “minħabba d-daqs tal-proprjetajiet […] u d-daqs tal-proġett u l-impatt sostanzjali tiegħu fuq id-dħul ta’ Reykjanesbær”. Il-Ftehim jistipula li Verne fil-futur se twettaq kostruzzjoni tat-toroq ġewwa l-konfini tas-sit għas-spejjeż tagħha “u dak ix-xogħol li huwa normalment ipprovvdut fi skambju mal-ħlas tat-tariffi tal-kostruzzjoni tat-toroq”. B’kuntrast, il-muniċipalità se tieħu ħsieb il-konnessjoni bit-triq lejn is-sit.
            
         
               (101)
            
            
               It-taxxa tal-kostruzzjoni tat-toroq imnaqqsa b'75% għall-bini ġdid taħt il-Ftehim tal-Liċenzjar u l-Imposti hija inqas minn dak li kien ikun il-każ skont ir-regoli statutorji. It-taxxa mnaqqsa teħles lil Verne minn taxxi li normalment għandhom jitħallsu mill-kumpanija u għalhekk tagħti vantaġġ lil Verne.
            
         2.1.4   Impatt fuq il-kummerċ u tfixkil tal-kompetizzjoni
   
   
               (102)
            
            
               Fir-rigward tal-kriterji fl-Artikolu 61(1) ŻEE dwar għajnuna “li tfixkel jew thedded li tfixkel il-kompetizzjoni safejn tolqot il-kummerċ bejn il-Partijiet Kontraenti”, isegwi mill-ġurisprudenza li mhuwiex meħtieġ li jiġi stabbilit li l-għajnuna kellha effett reali fuq il-kummerċ bejn il-Partijiet Kontraenti jew li l-kompetizzjoni fil-fatt hija mxekkla, imma biss li jiġi eżaminat jekk l-għajnuna jistax ikollha impatt fuq dan il-kummerċ u tistax tfixkel il-kompetizzjoni. (59) Barra minn hekk, fejn l-għajnuna mogħtija mill-Istat issaħħaħ il-pożizzjoni ta’ impriża meta mqabbla ma’ impriżi oħrajn li qed jikkompetu fin-negozju fiż-ŻEE, dawn tal-aħħar jenħtieġ li jitqiesu li ntlaqtu minn dik l-għajnuna. Min-naħa l-oħra, mhuwiex meħtieġ li l-impriża benefiċjarja nfisha tkun involuta f'dak il-kummerċ. (60)
               
            
         
               (103)
            
            
               Verne għandha l-intenzjoni li tipprovdi servizzi ta' ċentru tad-dejta bl-ingrossa fis-suq, inkluż lejn pajjiżi oħra taż-ŻEE. Servizz taċ-ċentru tad-dejta bl-ingrossa huwa pprovdut b'mod wiesa’ fiż-ŻEE u fis-swieq dinjija. Fuq din il-bażi, l-Awtorità tikkonkludi li l-Ftehim tal-Liċenzjar u l-Imposti jista’ jwassal għal tfixkil tal-kompetizzjoni u jaffettwa l-kummerċ bejn il-Partijiet Kontraenti għall-Ftehim taż-ŻEE.
            
         2.1.5   Konklużjoni dwar l-eżistenza ta’ għajnuna mill-Istat fil-Ftehim tal-Liċenzjar u l-Imposti
   
   
               (104)
            
            
               Id-derogi minn taxxi muniċipali (it-taxxa fuq il-proprjetà, u t-taxxa tal-kostruzzjoni tat-toroq), identifikati hawn fuq, jiġifieri:
               
                           a)
                        
                        
                           Rata massima garantita ta’ 1,65% għat-taxxa annwali fuq il-proprjetà;
                        
                     
                           b)
                        
                        
                           Bażi tat-taxxa fissa ta’ ISK 1 030 600 000 minflok l-istima uffiċjali annwali tal-art u l-bini eżistenti għat-taxxa fuq il-proprjetà;
                        
                     
                           c)
                        
                        
                           Indiċjar differit tal-bażi tat-taxxa għat-taxxa fuq il-proprjetà;
                        
                     
                           d)
                        
                        
                           L-ebda taxxa fuq il-proprjetà imposta qabel l-1 ta’ Jannar 2011;
                        
                     
                           e)
                        
                        
                           Bażi fissa tat-taxxa għal bini futur minflok stima uffiċjali għat-taxxa fuq il-proprjetà;
                        
                     
                           f)
                        
                        
                           L-ebda taxxa tal-kostruzzjoni tat-toroq fuq bini eżistenti; kif ukoll
                        
                     
                           g)
                        
                        
                           taxxa tal-kostruzzjoni tat-toroq ta' 25% fuq bini ġdid,
                        
                     jagħtu vantaġġ selettiv lil Verne, ir-riżorsi tal-Istat huma involuti u hemm impatt fuq il-kummerċ u tfixkil tal-kompetizzjoni. Għaldaqstant, il-miżuri jikkostitwixxu għajnuna mill-Istat fi ħdan it-tifsira tal-Artikolu 61(1) ŻEE.
            
         2.1.6   Kwantifikazzjoni tal-għajnuna mill-Istat fil-Ftehim tal-Liċenzjar u l-Imposti
   
   
               (105)
            
            
               L-ammont tal-għajnuna mill-Istat huwa d-differenza bejn it-taxxi pagabbli taħt il-Ftehim tal-Liċenzjar u l-Imposti min-naħa l-waħda, u t-taxxi li Verne kienet tħallas kieku ġew applikati r-regoli statutorji.
            
         2.2   Il-Ftehim ta' Xiri ta’ Proprjetà Immobbli, il-Ftehim tal-Kiri tal-Art u l-Ftehim tal-Kiri Supplimentari
   
   2.2.1   Riżorsi tal-Istat, selettività u effett fuq il-kummerċ
   
   
               (106)
            
            
               L-ewwel nett, it-tliet ftehimiet, il-Ftehim ta' Xiri ta’ Proprjetà Immobbli, il-Ftehim tal-Kiri tal-Art u l-Ftehim ta' Kiri Supplimentari, ġew iffirmati bejn Verne u t-Teżor tal-Istat (61).
            
         
               (107)
            
            
               Wara li ġie stabbilit li l-Ftehim ta' Xiri ta’ Proprjetà Immobbli, il-Ftehim tal-Kiri tal-Art, u l-Ftehim tal-Kiri Supplimentari ġew assunti direttament mill-Istat u għalhekk kienu involuti riżorsi tal-Istat, l-Awtorità tinnota, it-tieni nett, li Verne, il-benefiċjarja potenzjali tal-miżuri inklużi f'dawn it-tliet ftehimiet, tikkwalifika bħala impriża ladarba għandha attivitajiet ekonomiċi billi toffri fis-suq servizzi ta' ħażna ta' dejta bl-ingrossa.
            
         
               (108)
            
            
               It-tielet, ġaladarba t-tranżazzjonijiet potenzjalment ibbenefikat minnhom impriża speċifika (jiġifieri Verne), għandhom jiġu kkunsidrati bħala miżura selettiva.
            
         
               (109)
            
            
               Ir-raba', il-miżuri jfixklu l-kompetizzjoni jew għandom il-potenzjal li jfixklu l-kompetizzjoni u jaffettwaw il-kummerċ bejn il-Partijiet Kontraenti tal-Ftehim taż-ŻEE billi Verme għandha l-intenzjoni li topera ċentru globali tad-dejta bl-ingrossa fejn is-servizz se jkun disponibbli għall-klijenti fi ħdan iż-ŻEE u fis-suq dinji.
            
         2.2.2   L-eżistenza ta’ vantaġġ – il-Prinċipju tal-Investitur tas-Suq
   
   
               (110)
            
            
               Sabiex jiġi vvalutat jekk il-miżuri inklużi f'dawn it-tliet ftehimiet jikkostitwixxux għajnuna mill-Istat, l-Awtorità trid taċċerta ruħha jekk il-bejgħ tal-bini u l-kiri tal-art jagħtux vantaġġ lil Verne
            
         
               (111)
            
            
               Jekk il-Ftehim ta' Xiri ta’ Proprjetà Immobbli, il-Ftehim tal-Kiri tal-Art, u l-Ftehim tal-Kiri Supplimentari jkunu twettqu skont il-prinċipju tal-investitur tal-ekonomija tas-suq, jiġifieri jekk l-Istat biegħ il-bini għall-valur tas-suq u d-dispożizzjonijiet tal-Ftehim tal-Kiri tal-Art, u l-Ftehim tal-Kiri Supplimentari kienu konsistenti mat-termini tas-suq ma hija involuta l-ebda għajnuna mill-Istat.
            
         
               (112)
            
            
               Fir-rigward tal-bejgħ mill-awtoritajiet pubbliċi ta’ art jew bini lil impriża jew lil individwu involut f’attività ekonomika, irid jiġi nnutat li l-Qorti ddikjarat li tali bejgħ jista' jinkludi elementi ta’ għajnuna mill-Istat, b'mod partikolari meta ma jkunx sar bil-valur tas-suq, jiġifieri, fejn dawn ma jkunux inbiegħu bil-prezz li investitur tas-suq privat, li jopera f'kundizzjonijiet kompetittivi normali, kien ikun kapaċi jistabbilixxi. (62)
               
            
         2.2.2.1   Il-Ftehim ta’ Xiri ta’ Proprjetà Immobbli
   
   
               (113)
            
            
               It-Teżor biegħ ħames binjiet lil Verne fis-26 ta’ Frar 2008. Biex tivvaluta l-preżenza ta’ għajnuna f’dan il-każ l-awtorità tapplika l-Linji Gwida dwar Elementi ta’ Għajnuna mill-Istat fil-Bejgħ ta’ Artijiet u Bini minn Awtoritajiet Pubbliċi ("il-Linji Gwida"). Il-Linji Gwida huma bbażati fuq it-test tal-operatur privat f’ekonomija tas-suq; it-test tal-investitur privat.
               Ġiet segwita proċedura ta’ offerti inkondizzjonali – jew proċedura komparabbli?
            
         
               (114)
            
            
               Skont il-punt 2.1 tal-Linji Gwida l-eżistenza ta’ għajnuna mill-Istat favur ix-xerrej hija eskluża awtomatikament meta l-bejgħ isegwi “proċedura ta' offerti ppubblikata biżżejjed, miftuħa u inkondizzjonali, komparabbli għal irkant, fejn tiġi aċċettata l-aħjar jew l-unika offerta”. Skont it-tagħrif miġbur mill-Awtorità taħt il-proċedura ta’ investigazzjoni formali, jidher li l-ebda proċedura għall-offerti ma kienet organizzata mill-Istat jew minn KADECO f'ismu. Għalhekk, il-preżenza tal-għajnuna mill-Istat ma tistax tiġi eskluża minnufih fuq dik il-bażi. Madankollu, l-Awtorità f’dan li ġej se tevalwa jekk proċedura, komparabbli ma’ proċeduri ta’ offerti inkondizzjonali, kenitx applikata, anke jekk mhux għal kollox f’konformità mal-Linji Gwida.
            
         
               (115)
            
            
               L-awtoritajiet tal-Islanda argumentaw fil-kummenti tagħhom għad-deċiżjoni tal-ftuħ (63) li l-binjiet ġew mibjugħa bil-valur tas-suq ta' dak iż-żmien, fi Frar 2008. Biex tkun appoġġata din id-dikjarazzjoni, l-awtoritajiet tal-Islanda, anke mingħajr ma jirreferu għal-Linji Gwida, fost l-oħrajn iddikjaraw li “l-proprjetajiet kollha tal-gvern, li KADECO kienet qed tiġġestixxi dakinhar, kienu rreklamati pubblikament, bosta xhur qabel il-bejgħ lil Verne” (64); li “l-propjetà ġiet imxandra pubblikament u kien hemm żewġ offerti għall-Binja 869; [..] l-offerta ta’ Verne Holdings ehf. u offerta mingħand [offerent ieħor]”. (65)
               
            
         
               (116)
            
            
               Sabiex tivverifika li ġiet segwita proċedura simili għal proċedura ta’ rkant mhux ikkundizzjonata, l-Awtorità evalwat l-informazzjoni kollha disponibbli.
            
         
               (117)
            
            
               L-Uffiċċju Nazzjonali Islandiż tal-Awditjar (Ríkisendurskoðun) hu entità indipendenti li topera taħt l-awspiċji tal-Parlament Islandiż, Alþingi. Ir-rwol prinċipali tiegħu hu li jivverifika d-dikjarazzjonijiet finanzjarji ta’ korpi tal-gvern ċentrali u li jissorvelja u jippromovi titjib fil-ġestjoni finanzjarja tal-Istat u fl-użu tal-fondi pubbliċi. (66)
               
            
         
               (118)
            
            
               Minn Novembru 2007 sa Marzu 2008 l-Uffiċċju Nazzjonali tal-Awditjar tal-Islanda wettaq l-hekk imsejjaħ Awditu tal-Prestazzjoni (67) dwar l-operazzjonijiet ta’ KADECO. Ir-raġuni għall-eżami kienu stqarrijiet fid-dibattitu pubbliku li jgħidu li l-interessi sħaħ tal-Istat ma kinux ġew protetti meta l-assi fl-eks qasam tad-difiża fl-Ajruport ta' Keflavík kienu ġew mibjugħa. Il-binjiet mixtrija minn Verne jinsabu f'din iż-żona. Madankollu dawn il-binjiet kienu għadhom ma ġewx mibjugħa meta twettaq l-awditu. L-awditu nnota li KADECO kienet, bil-liġi, ġiet maħtura sabiex tmexxi l-faċilitajiet fl-eks-żona tad-difiża fl-Ajruport ta' Keflavík u sabiex tamministra l-iżvilupp futur taż-żona għan-nom tal-Istat tal-Islanda. Għalhekk il-kumpanija kellha d-dritt sħiħ li tamministra l-bejgħ tal-assi tal-Istat fiż-żona mingħajr l-involviment taċ-Ċentru tal-Istat għall-Kummerċ (Ríkiskaup) (68), u KADECO ma kienet taħt l-ebda obbligu li tissottomettihom għall-offerti. Barra minn hekk, l-awditu jikkonkludi li l-interessi tal-Istat kienu protett meta hija ddisponiet mill-faċilitajiet.
            
         
               (119)
            
            
               Ir-rapport dwar l-Awditu tal-Prestazzjoni nħareġ fis-26 ta’ Marzu 2008 u huwa disponibbli għall-pubbliku fis-sit tal-Uffiċċju Nazzjonali tal-Awditjar tal-Islanda. (69) Ir-rapport jiddeskrivi fid-dettall il-proċess tal-bejgħ tal-bini diġà mibjugħ jew fil-proċess li jinbiegħ fiż-żmien tal-awditu, meta tliet kwarti tal-proprjetajiet kollha fiż-żona kienu diġà nbiegħu. Skont ir-rapport, l-ewwel reklami pubbliċi għal bini fiż-żona ġew ippubblikati f'Marzu 2007, fejn 24 binja speċifika ġew offruti għall-bejgħ. (70) F'April 2007 tmien binjiet addizzjonali ġew offruti għall-bejgħ f'diversi gazzetti fl-Islanda. (71) Ir-rapport jgħid li minn April 2007 l-ebda bini ma kien speċifikament irreklamat fil-gazzetti, iżda madankollu regolarment ġew ippubblikati reklami fejn saret referenza għal KADECO u l-paġna ewlenija tal-internet tagħha, u li sejħu għal ideat ta’ sfruttament taż-żona.
            
         
               (120)
            
            
               L-Uffiċċju Nazzjonali tal-Awditjar tal-Islanda enfasizza fir-rapport tiegħu li kien ikun aħjar li kieku ġew irriklamati iktar binjiet b'mod speċifiku.
            
         
               (121)
            
            
               Fil-każ tal-ħames binjiet mibjugħa lil Verne fis-26 ta’ Frar 2008, binja waħda biss kienet irreklamata b’mod speċifiku; jiġifieri l-binja Nru 869. (72) Din il-binja hija fost it-tmienja li ġew irreklamati f'April 2007. L-awtoritajiet tal-Islanda spjegaw li kienu rċivew offerta waħda għal dan il-bini partikolari, li ġiet ippreżentata fit-23 ta’ April 2007 minn Atlantic Film Studios. L-Awtorità ngħatat kopja tal-offerta. Atlantic Film Studios offriet ISK 35 000 pr m2, li meta jitqies id-daqs stmat tal-binja 869 f'dak iż-żmien, li kien ta' 13 000 m2, ġew ikkalkulati bħala ISK 455 000 000 fl-offerta. Barra minn hekk, Atlantic Film Studios offriet li tħallas ISK 15 000 000 għal żona asfaltata barra l-konfini tal-binja 869. L-awtoritajiet tal-Islanda spjegaw li din l-offerta ġiet miċħuda. (73)
               
            
         
               (122)
            
            
               Fuq il-bażi tal-imsemmi, l-Awtorità ma tistax tikkonkludi li f'dan il-każ ġiet segwita proċedura, komparabbli ma’ proċedura ta’ offerti mhux ikkundizzjonata. Għalhekk, l-għajnuna mill-Istat ma tistax tiġi eskluża awtomatikament fuq din il-bażi.
            
         Stima indipendenti tal-esperti
   
               (123)
            
            
               Il-Linji Gwida jipprovdu għal proċedura alternattiva sabiex tiġi eskluża l-għajnuna, l-hekk imsejjaħ metodu tal-istima indipendenti tal-esperti, fit-Taqsima 2.2. Anke jekk l-awtoritajiet tal-Islanda ma argumentawx li l-għajnuna ġiet eskluża abbażi tal-metodu preskritt, l-Awtorità se tivvaluta jekk dan kienx il-każ.
            
         
               (124)
            
            
               Fit-23 ta’ April 2007 espert, aġenzija lokali bl-isem ta' Fateignastofa Suðurnesja, stima l-valur tas-suq ta’ din il-binja partikolari (869), fuq is-suppożizzjoni ta' daqs ta' 13 382 m2, bħala li hu ta’ ISK 980 000 000, jew madwar ISK 73 000 kull m2. Filwaqt li Verne xtrat dan il-bini flimkien ma’ erba' binjiet addizzjonali fi Frar 2008 għall-prezz totali ta’ USD 14,5 miljun, dak iż-żmien ekwivalenti għal ISK 957 000 000, dan iqajjem mistoqsija leġittima; jekk il-valur tas-suq kienx tabilħaqq tħallas għall-binjiet.
            
         
               (125)
            
            
               Kif imsemmi qabel, l-awtoritajiet tal-Islanda argumentaw fil-kummenti tagħhom dwar id-deċiżjoni tal-ftuħ li l-bini kien mibjugħ bil-prezz tas-suq u biex jappoġġaw din id-dikjarazzjoni huma fost l-oħrajn irreferew għall-istima esperta indipendenti tal-binja 869, imsemmija aktar 'il fuq. L-awtoritajiet tal-Islanda pprovdew lill-Awtorità b'kopja tal-istima, bid-data tat-23 ta’ April 2007, iffirmata mill-espert. Ir-rapport huwa qasir, inqas minn paġna waħda, u jirreferi għall-binja Nru 869 bħala ta' 13 383 m2, magħmula minn qafas tal-azzar f'kundizzjoni tajba u b'aċċessibbiltà tajba. (74) L-espert stabbilixxa l-prezz tas-suq għal ISK 980 000 000 abbażi tad-dokumentazzjoni disponibbli, l-ispezzjoni tad-dar u stħarriġ ta’ proprjetajiet kumparabbli fiż-żona, meta jitqiesu l-kundizzjonijiet tas-suq. L-espert jirreferi għall-possibbiltà ta’ sfruttar tal-binja in konnessjoni mal-ajruport internazzjonali li jinsab fil-viċin f'Keflavík u jirreferi għal bosta possibbiltajiet ta' sfruttament tal-proprjetà bħala bini b'saqaf għoli.
            
         
               (126)
            
            
               L-Awtorità tinnota li l-awtoritajiet tal-Islanda ssottomettew fil-kummenti tagħhom għad-deċiżjoni tal-ftuħ li l-istima tal-esperti “kellha tirrifletti l-valur ta' bini ġdid ta' proprjetajiet kumparabbli”. (75) Madankollu dan mhuwiex rifless fil-kliem tal-istima esperta li tirreferi b'mod ċar għall-kundizzjonijiet tal-binja 869 u ma fiha l-ebda referenza għal bini ġdid. Barra minn hekk, ir-rapport tal-Uffiċċju Nazzjonali tal-Awditjar tal-Islanda ma jappoġġax il-fehma li l-istima esperta kienet tirrifletti l-valur ta’ bini ġdid.
            
         
               (127)
            
            
               Billi l-valutazzjoni esperta tkopri biss wieħed mill-ħames binjiet mibjugħa lil Verne, twettqet 10 xhur qabel inbiegħ il-bini lil Verne u jidher li hu inċert jekk din il-valutazzjoni kenitx fir-realtà bbażata fuq indikaturi tas-suq u standards tal-istima ġeneralment aċċettati, ma tistax titqies bħala valutazzjoni esperta indipendenti għall-ħames binjiet mibjugħa lil Verne, fit-tifsira tal-Linji Gwida għall-finijiet ta’ dan il-każ.
            
         Prezz tas-suq
   
               (128)
            
            
               B'dan tqum il-mistoqsija kif jista’ jiġi stabbilit f'dan il-każ il-prezz tas-suq tal-binjiet. Fin-nuqqas tal-proċedura sabiex tiġi eskluża awtomatikament l-għajnuna mill-Istat, li kienet disponibbli għall-Istat taħt il-Linji Gwida tal-Awtorità, l-Awtorità se tieħu l-approċċ sistematiku u loġiku li fuqu l-Linji Gwida huma bbażati, fl-istima tagħha tal-valur tas-suq fil-każ preżenti.
            
         
               (129)
            
            
               Id-daqs totali tal-ħames binjiet mixtrija minn Verne kien ta' 31 008 m2. (76) Il-prezz totali mħallas, ekwivalenti għal ISK 957 000 000 f'dak iż-żmien, jagħti prezz ta’ madwar ISK 31 000 pr.m2, li huwa madwar ISK 4 000 taħt il-prezz pr.m2 offrut minn Atlantic Film Studios 10 xhur qabel għall-binja 869; offerta li ġiet irrifjutata skont l-awtoritajiet tal-Islanda. (77) Fil-fehma tal-Awtorità dan diġà jagħti indikazzjoni li l-bini nbiegħ lil Verne taħt il-prezz tas-suq.
            
         
               (130)
            
            
               Kif indikat hawn fuq, l-Awtorità ma tistax tiddependi għal kollox fuq l-istima esperta li twettqet. Madankollu, din tindika fil-fehma tal-Awtorità, li l-prezz imħallas seta’ kien taħt il-prezz tas-suq, ukoll meta wieħed jarah fid-dawl tal-unika offerta oħra li tressqet, skont l-awtoritajiet tal-Islanda, li, barra minn hekk, kienet saret 10 xhur qabel fil-fatt sar il-bejgħ lil Verne.
            
         
               (131)
            
            
               Il-valutazzjoni ta’ jekk tħallasx il-prezz tas-suq, hija, fl-assenza tas-suppożizzjoni awtomatika prevista taħt il-Linji Gwida tal-Awtorità, min-natura tagħha retrospettiva. (78) Huwa d-dmir tal-Awtorità li tapplika l-iktar metodu affidabbli sabiex tiddetermina l-valur ta’ proprjetà f'dawn il-każijiet, abbażi tal-informazzjoni kollha disponibbli.
            
         
               (132)
            
            
               L-Awtorità hi tal-fehma li informazzjoni affidabbli f'dan ir-rigward tista' tinstab fir-rapport tal-Uffiċċju Nazzjonali tal-Awditjar tal-Islanda msemmi hawn fuq, anke jekk ma jistax jiġi eskluż li kuntratti oħra tal-bejgħ li daħal fihom l-Istat u li huma diskussi fir-rapport jinvolvu għajnuna mill-Istat. Fil-fehma tal-Awtorità, ir-rapport jipprovdi informazzjoni utli dwar is-sitwazzjoni qabel il-bejgħ u fiż-żmien tal-bejgħ lil Verne u jista’ jkun utli fil-proċess biex jiġi stabbilit il-valur tas-suq fiż-żona kkonċernata.
            
         
               (133)
            
            
               Ir-rapport jispjega li l-istess espert tal-proprjetà immobbli li pprovda l-istima għall-binja 869, waħda mill-binjiet mibjugħa lil Verne, wettaq stima ta' parti konsiderevoli mill-binjiet fiż-żona li l-Istat offra għall-bejgħ. Madankollu, ma saritx stima tal-bini kollu. Ir-rapport joffri wkoll informazzjoni dwar is-suppożizzjonijiet użati mill-espert u jiċċara li l-istimi kienu bbażati fuq il-prezzijiet tas-suq fiż-żona, u kienu jieħdu inkonsiderazzjoni l-ispejjeż tal-kostruzzjoni. Madankollu, kif iċċara r-rapport, ma saritx stima ta' kull bini individwali, iżda dan minflok ġie raggruppat skont l-età, il-kundizzjoni u l-possibbiltajiet ta' sfruttament tiegħu. Imbagħad, saret stima ta' gruppi differenti. L-istima esperta qieset it-titjib meħtieġ tal-elettriku (mill-istandards tal-Istati Uniti għal dawk Ewropej), il-post u d-distanza mill-infrastruttura. B’kuntrast, hija la ħadet inkonsiderazzjoni l-provvista enormi żejda ta’ proprjetà immobbli f’dawk l-inħawi meta ż-żona tal-Forza Navali tal-Istati Uniti ngħatat għal użu ċivili u lanqas ir-restrizzjoni fuq il-bejgħ mill-ġdid u l-isfruttament li apparentament ġiet imposta f'xi każijiet. Fil-fatt, kif spjegat fir-rapport, qabel ma seħħ il-bejgħ lil Verne, kienu nbiegħu binjiet lil kumpaniji oħra fiż-żona; fl-ewwel fażi (l-ewwel nofs tal-2007) il-bini nbiegħ għal 57% tal-prezz li kien ġie stabbilit mill-istima esperta (22 binja, kollha mibjugħa lil kumpanija waħda). Aktar tard, fil-ħarifa tal-2007 nbiegħu binjiet lil kumpaniji/organizzazzjonijiet differenti għal bejn 72% u 87% tal-prezz stabbilit mill-valutazzjoni esperta. Dawn il-proprjetajiet inbiegħu f’unitajiet iżgħar. Fl-aħħarnett, ir-rapport jiddeskrivi li kumpanija waħda xtrat żewġ binjiet ta' skejjel għal 30% tal-prezz tal-istima esperta. Għalkemm l-Awtorità ma tistax fil-każ preżenti tieħu pożizzjoni fuq jekk kenitx involuta l-għajnuna mill-Istat fit-tranżazzjonijet imsemmija, din l-informazzjoni turi li l-istimi esperti mwettqa jistgħu ma jkunux l-aktar jew l-uniku metodu xieraq sabiex jiġi stabbilit prezz tas-suq fiż-żona u fil-każ inkwistjoni.
            
         
               (134)
            
            
               L-Awtorità tinnota, li ma għandha l-ebda raġuni biex temmen li l-Istat ikkummissjona xi valutazzjonijiet għall-binjiet Nru 868, 866, 872 jew 864, mibjugħa lil Verne. L-awtoritajiet tal-Islanda kienu jippreżentaw tali informazzjoni, kieku din kienet disponibbli. L-unika stima esperta disponibbli fil-każ tal-ħames binjiet mibjugħa lil Verne hija għalhekk dik għall-binja Nru 869. Din hija wkoll l-uniku binja mill-ħamsa, li ġiet irreklamata speċifikament, skont ir-rapport tal-Uffiċċju Nazzjonali tal-Awditjar tal-Islanda msemmi hawn fuq u l-informazzjoni pprovduta mill-awtoritajiet tal-Islanda. Barra minn hekk l-awtorità ma għandha l-ebda raġuni biex temmen li l-bażi għall-istima esperta fir-rigward ta’ binjiet oħra fiż-żona kienet differenti mill-evalwazzjoni esperta disponibbli f'dan il-każ.
            
         
               (135)
            
            
               Fid-dawl tan-nuqqasijiet fl-użu tal-istima esperta għall-binja Nru 869 mwettqa fl-2007 b'mod ġenerali biex tirrappreżenta l-valur tas-suq fil-każ preżenti, meta jitqies li hija tirrigwarda biss waħda mill-ħames binjiet mibjugħa lil Verne u li twettqet 10 xhur qabel ma ġie ffirmat il-kuntratt ma’ Verne, l-Awtorità ma tqisx li din l-istima tista’ tiġi applikata direttament bħala rappreżentattiva tal-prezz għal kull m2 li operatur privat kien ikun lest li jaċċetta għall-ħames binjiet mibjugħa flimkien kieku hu jew hi kienu s-sid tal-bini. Madankollu, hija tista’ fl-opinjoni tal-Awtorità tindika li l-prezz tas-suq tabilħaqq kien ogħla mill-prezz li fil-fatt tħallas minn Verne.
            
         
               (136)
            
            
               L-Awtorità għalhekk se jkollha tiddependi fuq sostitut differenti għall-prezz tas-suq minflok l-istima esperta disponibbli fil-każ preżenti.
            
         
               (137)
            
            
               Awtorità indipendenti ċentrali, Registers Iceland (Þjóðskrá Íslands), tivvaluta l-valur tal-proprjetà immobbli ċivili kollha fl-Islanda, art u bini, fuq bażi annwali (79). Il-valur ikun jirrifletti l-valur tas-suq.
            
         
               (138)
            
            
               Il-bażi legali għall-valutazzjoni mwettqa minn Registers Iceland hija l-Att 6/2001 dwar ir-Reġistru tal-Proprjetà u l-Istimi. Skont l-Artikolu 27 tal-Att l-istima rreġistrata tal-proprjetà immobbli tkun tirrifletti l-valur tas-suq tal-proprjetà. Jekk il-valur tas-suq ma jkunx disponibbli, l-istima tiġi ddeterminata fuq il-bażi tal-aħjar informazzjoni disponibbli dwar il-prezz tas-suq ta’ proprjetajiet kumparabbli filwaqt li jitqiesu d-dħul, l-ispejjeż tal-kostruzzjoni, fejn tkun tinsab il-proprjetà fir-rigward tal-infrastruttura tat-trasport, l-età, il-potenzjal ta’ sfruttament, il-perkwiżiti, it-tip ta’ ħamrija, il-veġetazzjoni, il-pajsaġġ u l-elementi l-oħra kollha li jistgħu jaffettwaw il-prezz tas-suq tal-propjetà kkonċernata.
            
         
               (139)
            
            
               Registers Iceland tivvaluta l-proprjetajiet kollha kull sena, fuq il-bażi tal-prezz tas-suq ta’ Frar ta’ qabel u din l-istima tidħol fis-seħħ nhar il-31 ta’ Diċembru tal-istess sena. L-istima annwali hija bbażata fuq informazzjoni dwar il-karatteristiċi ta’ kull proprjetà u fuq il-prezz tas-suq tal-proprjetà immobbli skont kuntratti ta’ bejgħ irreġistrati.
            
         
               (140)
            
            
               Il-prezzijiet tal-bejgħ u l-kundizzjonijiet tal-ħlas minn kull kuntratt tal-bejgħ fil-pajjiż huma miġbura fil-Bażi ta' Dejta tar-Reġistru tal-Proprjetà, operat minn Registers Iceland. Il-kuntratti tal-bejgħ irreġistrati jiffurmaw il-bażi tal-istima. Registers Iceland tuża d-dejta miġbura sabiex tivvaluta s-suq tad-djar kif ukoll is-suq għal bini kummerċjali ieħor industrijali fl-Islanda. Din l-informazzjoni tas-suq hija pubblikament disponibbli. (80)
               
            
         
               (141)
            
            
               Minn April tal-2010 Registers Iceland ippubbikat informazzjoni tas-suq dwar bini kummerċjali fuq bażi mensili. (81) Din id-dejta tipprovdi informazzjoni dwar in-numru ta’ kuntratti ta’ bejgħ għal bini kummerċjali li jkunu saru f'kull xahar, li jmorru lura sa Jannar 2005, in-numru ta’ tranżazzjonijiet li għalihom kien disponibbli l-prezz tal-bejgħ u l-valur totali uffiċjali tal-bini mibjugħ meta mqabbel mal-prezz totali tal-bejgħ għall-kuntratti kollha li jsiru għal kull xahar, maqsuma f’żewġ kategoriji ġeografiċi; iż-żona tal-belt kapitali u l-bqija tal-pajjiż. Il-bini mixtri minn Verne jappartjeni għal din l-aħħar kategorija ġeografika.
            
         
               (142)
            
            
               Id-dejta tas-suq turi li l-prezz tal-bejgħ totali ta’ binjiet kummerċjali, ukoll barra miż-żona tal-belt kapitali, kien b'mod ġenerali ogħla mill-istima uffiċjali totali għall-bini kollu mibjugħ fix-xhur li d-dejta tikkonċerna; il-perjodu mill-1 ta’ Jannar 2005 sa llum. (82) Dan jindika illi l-istima uffiċjali normalment mhix ogħla mill-prezz reali tas-suq, fejn id-dejta hija disponibbli.
            
         
               (143)
            
            
               L-Awtorità tikkunsidra, li fin-nuqqas li l-valur reali tas-suq jiġi stabbilit permezz ta’ offerta komparabbli fuq suq miftuħ, il-metodu għall-valutazzjoni tal-proprjetà immobbli fl-Islanda previst skont l-Att Nru 6/2001, kif deskritt fid-dettall hawn fuq, huwa l-iktar metodu affidabbli disponibbli biex jiġi ddeterminat il-valur tal-proprjetà mixtrija minn Verne. Din il-fehma tal-awtorità hija bbażata fuq l-għan ċar tal-Att 6/2001 u l-kliem tal-Artikolu 27 tal-Att; biex tiġi stabbilita stima uffiċjali fuq il-bażi tal-indikaturi tas-suq.
            
         
               (144)
            
            
               Barra minn hekk, l-istima uffiċjali skont l-Att Nru 6/2001 kienet l-unika stima kontemporanja tal-bini in kwistjoni u saret minn awtorità indipendenti. (83) Dan ma jikkontradixxihx il-fatt li fil-prinċipju stima għall-finijiet tat-taxxa mhux neċessarjament turi “l-valur tas-suq” ta’ proprjetà immobbli, kif rifless ukoll fil-Linji Gwida tal-Awtorità.
            
         
               (145)
            
            
               L-Awtorità hija tal-fehma li l-metodu li bih il-proprjetà kienet stmata fl-ambitu tad-dritt tal-Islanda huwa l-aqwa indikatur tal-prezz tas-suq disponibbli fil-każ preżenti u li ssir stima ex post minn espert f’dan il-każ ma jkunux metodu aktar affidabbli sabiex jiġi ddeterminat il-valur tas-suq tal-proprjetà fiż-żmien tad-dħul fil-ftehim, jiġifieri s-26 ta’ Frar 2008. (84)
               
            
         
               (146)
            
            
               Meta jitqies kollox, l-Awtorità tikkonkludi li l-valutazzjoni mwettqa minn Registers Iceland hija l-aħjar sostitut għall-prezz tas-suq f’dan il-każ. L-Awtorità tosserva wkoll, li l-awtoritajiet tal-Islanda vverifikaw fl-email tagħhom bid-data tal-14 ta’ Mejju 2012, b’referenza għat-tranżazzjonijiet tal-2008 taħt valutazzjoni, li “r-rata ta’ stima għal finijiet ta’ tassazzjoni taħt il-prattika Islandiża hija ġeneralment mifhuma li tirrifletti r-rata tas-suq.” (85) Din hija bażi komuni.
            
         
               (147)
            
            
               L-opinjoni tal-Awtorità hija msaħħa aktar mill-fatt li valutazzjoni uffiċjali taħt l-Artikolu 31 tal-Att 6/2001 tista’ tiġi kkontestata mill-partijiet interessati u s-sejba ta' Registers Iceland tista’ tiġi appellata quddiem korp speċifiku (Yfirfasteignamatsnefnd) skont l-Artikolu 34 tal-Att. Verne ma kkuntestatx il-valutazzjoni uffiċjali tal-bini fil-każ inkwistjoni.
            
         Kwantifikazzjoni tal-għajnuna
   
               (148)
            
            
               Isegwi minn ġurisprudenza stabbilita li l-Awtorità hija taħt l-obbligu li tistabbilixxi, kemm jista’ jkun, il-valur reali tal-għajnuna in kwistjoni u li tordna l-irkupru ta’ dak l-ammont eżatt f'kull każ. (86)
               
            
         
               (149)
            
            
               Fiż-żmien tat-tranżazzjoni f’dan il-każ, ir-Reġistru tal-Proprjetà tal-Islanda (issa Registers Iceland) kien għamel stima tal-bini in kwistjoni kif ġej:
               
                           Binja 868
                        
                        
                           ISK 452 050 000 
                        
                     
                           Binja 869
                        
                        
                           ISK 578 550 000 
                        
                     
                           Binja 872
                        
                        
                           ISK 52 700 000 
                        
                     
                           Binja 866
                        
                        
                           ISK 23 650 000 
                        
                     
                           Binja 864 (87)
                           
                        
                        
                           ISK 70 900 000 
                        
                     
                           Stima totali għall-binjiet
                        
                        
                           ISK 1 177 850 000 
                        
                     Għal finijiet ta’ kompletezza, wieħed jista’ jżid hawnhekk li dan ma jinkludix l-istima tal-art li ma ġietx mibjugħa lil Verne, iżda pjuttost mikrija għal 99 sena.
            
         
               (150)
            
            
               Il-prezz imħallas għall-bini kien ta’ USD 14,5 miljun, ekwivalenti ta’ ISK 957 000 000 meta saret it-tranżazzjoni; għalhekk taħt il-prezz tas-suq kif stabbilit mill-Awtorità hawn fuq.
            
         
               (151)
            
            
               L-għajnuna mill-Istat skont it-tifsira tal-Artikolu 61(1) ŻEE ngħatat meta l-Istat daħal fil-Ftehim ta’ Xiri tal-Proprjetà Immobbli fis-26 ta’ Frar 2008.
            
         
               (152)
            
            
               L-ammont totali ta’ għajnuna fir-rigward tal-binjiet huwa d-differenza bejn il-valur tas-suq kif stabbilit mill-Awtorità, ISK 1 177 850 000, u l-prezz realment imħallas għall-binjiet, USD 14,5 miljun, dak iż-żmien ekwivalenti għal ISK 957 000 000: ISK 220 850 000.
            
         
               (153)
            
            
               L-Awtorità tinnota li l-ammont tal-għajnuna huwa ferm ogħla mill-marġni ta’ 5% għall-prezz tas-suq ipprovdut fil-Linji Gwida fit-Taqsima 2.2 b).
            
         
               (154)
            
            
               Barra minn hekk, l-Awtorità tinnota li d-dispożizzjonijiet dwar l-obbligi speċjali preskritti taħt it-Taqsima 2.2 c) fil-Linji Gwida ma japplikawx f'dan il-każ, billi l-Ftehim ta’ Xiri ta’ Proprjetà Immobbli ma fihx obbligi bħal dawn li jpoġġu piż ekonomiku fuq Verne fit-tifsira tal-Linji Gwida. (88) Il-piż ekonomiku relatat mal-obbligi fuq is-sidien kollha ta’ proprjetà immobbli taħt il-liġi ordinarja ma għandux jiġi skontat mill-prezz tax-xiri, kif stipulat fil-Linji Gwida. Fl-aħħar nett, l-ispejjeż primarji kif stipulat fit-Taqsima 2.2 d) tal-Linji Gwida mhumiex rilevanti f’dan il-każ (89) u ma jistgħux jintużaw biex jiġi stabbilit minimu ta’ referenza.
            
         2.2.2.2   Il-Ftehim ta’ Kiri tal-Art kif emendat permezz tal-Ftehim tal-Kiri Supplimentari
   
   
               (155)
            
            
               Huwa mfakkar li jekk il-miżuri fil-Ftehim tal-Kiri tal-Art kif emendat permezz tal-Ftehim tal-Kiri Supplimentari jkunu twettqu skont il-prinċipju tal-investitur tal-ekonomija tas-suq, jiġifieri jekk it-termini tal-Istat fil-Ftehim tal-Kiri tal-Art u l-Ftehim tal-Kiri Supplimentari saru fuq termini tas-suq, it-tranżazzjoni ma tinvolvix għajnuna mill-Istat.
            
         
               (156)
            
            
               Il-Ftehim tal-Kiri tal-Art ġie ffirmat bejn it-Teżor tal-Islanda u Verne fid-9 ta’ Mejju 2008. Permezz tal-Ftehim tal-Kiri Supplimentari iffirmat fit-30 ta’ Ġunju 2009, il-prezz tal-kera ġie mibdul. Barra minn hekk, it-Teżor stipula perjodu ħieles mill-kera sal-1 ta’ April 2010.
            
         
               (157)
            
            
               Il-prezz tal-kiri inizjali, USD 0,8 għal kull m2 kull sena, ġie nnegozjat fi Frar 2008. Il-prezz ma kienx suġġett għal xi aġġustament taħt il-Ftehim tal-Kiri tal-Art. Il- perjodu tal-kirja kien ta’ 99 sena. Jidher li dan huwa 'l bogħod minn dik li operatur tas-suq seta’ jaċċetta. L-Awtorità madankollu ma għandhiex għalfejn tivvaluta jekk il-prezz kienx konkluż fuq termini tas-suq, ladarba l-prezz ġie negozjat mill-ġdid f'Ġunju 2009 peremzz tal-Ftehim tal-Kiri Supplimentari u l-kera nnegozjata inizjalment qatt ma daħlet fis-seħħ. Taħt il-ftehim tal-aħħar, il-perjodu tal-kiri ma tinbidilx; madankollu il-prezz tal-kera huwa emendat u ffissat fil-munita Islandiża: ISK 60 kull m2. Minbarra dan, il-kirja hija issa aġġustata kull sena mal-indiċi tal-ispejjeż tal-kostruzzjoni fl-Islanda.
            
         
               (158)
            
            
               Il-metodoloġija tal-prezzijiet taħt il-Ftehim tal-Kiri Supplimentari tirrifletti prattika komuni applikata għall-art proprjetà tal-muniċipalitajiet fl-Islanda, kif ġie rrimarkat mill-awtoritajiet tal-Islanda. Taħt din il-prattika, il-valutazzjoni uffiċjali ta’ Registers Iceland skont l-Att Nru 6/2001 fuq bażi annwali, ukoll kif deskritt fid-dettall taħt it-Taqsima 2.2.2.1 hawn fuq, tifforma l-bażi li fuqha b'mod ġenerali kera ta’ 1% jew 2% titħallas kull sena, skont id-deċiżjoni ta’ kull muniċipalità.
            
         
               (159)
            
            
               Filwaqt li l-ftehimiet tal-kiri li jsiru minn muniċipalitajiet differenti fl-Islanda ma jirriflettux il-valur tas-suq fis-sens li operatur fis-suq ikun lest li jikri l-art tiegħu jew tagħha fuq din il-bażi fuq suq miftuħ, l-awtoritajiet tal-Islanda ma ressqu l-ebda argument li jistabbilixxi prezz tas-suq alternattiv għall-art inkwistjoni. Huma sempliċement irrimarkaw li l-kera tirrifletti l-kera ġeneralment miżmuma mill-Istat fiż-żona.
            
         
               (160)
            
            
               Filwaqt li l-informazzjoni dwar l-art industrijali fl-Islanda mhix faċilment disponibbli, kuntrarju għall-informazzjoni miġbura minn Registers Iceland dwar il-prezz tas-suq tad-djar u tal-bini kummerċjali, kif deskritt hawn fuq, huwa diffiċli li jiġi stabbilit punt ta’ riferiment realistiku fir-rigward tal-prezz tas-suq tal-art f’dan il-każ. L-Awtorità għalhekk tista’ biss tasal għal stima approssomattiva tal-valur tas-suq tal-art. L-aħjar informazzjoni disponibbli hija, għal darba oħra, il-valur uffiċjali kif stabbilit skont l-Att Nru 6/2001. (90)
               
            
         
               (161)
            
            
               Fiż-żmien tad-dħul fil-Ftehim tal-Kiri Supplimentari f'Ġunju 2009, il-valur uffiċjali tal-art mikrija minn Verne kien ġie stabbilit li hu ta’ ISK 188 850 000 (91), skont l-informazzjoni miġbura minn Registers Iceland. Il-kera annwali kienet ta’ ISK 5 760 000 fi prezzijiet tal-2009, jew 3,05% tal-istima uffiċjali tal-art, li hija ogħla mill-perċentwal normalment applikabbli. Għalhekk, l-Awtorità tikkunsidra li l-kera setgħet kienet aċċettabbli għal operatur privat tas-suq li jopera f’suq miftuħ fiċ-ċirkostanzi ta’ dan il-każ.
            
         
               (162)
            
            
               Finalment, rigward il-klawsola ta’ esklussività, li għaliha l-awtorità rreferiet fid-deċiżjoni tal-ftuħ tagħha, l-awtoritajiet tal-Islanda spjegaw li din tikkonċerna biss iż-żona ġestita minn KADECO. Dan huwa konsistenti wkoll mal-emenda għall-Ftehim tal-Kiri tal-Art irreġistrat. L-Awtorità tqis li l-klawsola bħala tali ma tagħtix vantaġġ ekonomiku lil Verne għaliex kellha ambitu limitat, kemm ġeografikament kif ukoll fiż-żmien.
            
         
               (163)
            
            
               L-Awtorità tikkonkludi li l-Ftehim ta’ Kiri tal-Art emendat permezz tal-Ftehim tal-Kiri Supplimentari ma jinvolvix vantaġġ għal Verne.
            
         2.3   Il-Kuntratt tal-Elettriku
   
   2.3.1   Riżorsi tal-Istat
   
   
               (164)
            
            
               Kif imsemmi aktar ’il fuq, sabiex jiġi stabbilit li miżura tinvolvi l-għoti ta’ għajnuna mill-Istat taħt l-Artikolu 61(1) tal-Ftehim taż-ŻEE, l-Awtorità trid tistabbilixxi li l-miżura tagħti vantaġġ ekonomiku li l-impriża ma kinitx tirċevih fl-andament normali tan-negozju. Sabiex jiġi kkwalifikat bħala għajnuna mill-Istat, il-vantaġġ irid jingħata mill-Istat jew permezz ta’ riżorsi tal-Istat. Il-vantaġġ jista’ wkoll jingħata permezz ta’ impriża pubblika sakemm hemm l-imputabiltà lill-Istat (92). Il-Qorti Ewropea tal-Ġustizzja ddeċidiet fi Stardust Marine (93) li:
               “…“Art. 87 (1) KE jkopri l-mezzi finanzjarji kollha li bihom l-awtoritajiet pubbliċi jistgħu realment jappoġġaw l-impriżi, irrespettivament minn jekk dawk il-mezzi jkunux assi permanenti tas-settur pubbliku jew le. Għalhekk, anki jekk l-ammonti li jikkorrispondu mal-miżura inkwistjoni mhumiex permanentement miżmuma mit-Teżor, il-fatt li dawn kostantament jibqgħu taħt kontroll pubbliku, u għalhekk disponibbli għall-awtoritajiet nazzjonali kompetenti, ikun suffiċjenti biex huma jiġu kwalifikati bħala riżorsi tal-Istat. […]
               L-Istat huwa perfettament kapaċi, billi jeżerċita l-influwenza dominanti tiegħu fuq dawn l-impriżi, li jidderieġi l-użu tar-riżorsi tagħhom sabiex, meta jkun hemm l-okkażjoni, jiffinanzjaw vantaġġi speċifiċi favur impriżi oħra. […] il-pożizzjoni ta’ impriża pubblika ma tistax tkun imqabbla ma’ dik ta’ impriża privata. Permezz tal-impriżi pubbliċi tiegħu, l-Istat jista’ jsegwi għanijiet oħra barra dawk kummerċjali, […]“.
            
         
               (165)
            
            
               L-Awtorità tirreferi għad-deċiżjonijiet reċenti tagħha dwar il-kuntratti tal-elettriku fit-tul li daħlet fihom Landsvirkjun, id-Deċiżjoni Nru 391/11/COL u Nru 392/11/COL, u tieħu l-istess approċċ fir-rigward tal-imputabbiltà tal-Kuntratt tal-Elettriku fil-każ inkwistjoni.
            
         
               (166)
            
            
               Minbarra l-argument ġenerali ppreżentat fid-Deċiżjoni msemmija hawn fuq, l-Awtorità tinnota li f’memorandum imħejji mill-Ministeru tal-Industrija fit-23 ta’ Ottubru 2008, li l-awtoritajiet tal-Islanda għamlu disponibbli lill-Awtorità fil-proċedura tal-prenotifika ta’ dan il-każ, issir referenza għad-diskussjonijiet bejn Verne u l-awtoritajiet tal-Islanda dwar miżuri possibbli, fosthom prezz tal-elettriku ssussidjat fil-bidu tal-operazzjonijiet ta’ Verne. Landsvirkjun kien parti għall-ewwel abbozz ta’ Memorandum ta’ Ftehim, bid-data tal-15 ta’ Diċembru 2008, bi tħejjija għall-Ftehim ta’ Investiment aktar tard ikkanċellat bejn l-awtoritajiet tal-Islanda u Verne, li tqiegħed ukoll għad-dispożizzjoni tal-Awtorità matul il-proċedura ta’ prenotifika. Il-klawsola li ġejja ġiet inkluża fl-abbozz tal-Memorandum ta’ Ftehim fir-rigward ta’ kuntratt dwar l-elettriku preċedenti bejn Landsvirkjun u Verne (94):
               “L-ewwel […] ta’ elettriku lil Verne għal perjodu ta’ għoxrin sena se jinbiegħu bi kwalunkwe rata jkun neċessarju biex Verne tikseb l-ewwel klijent tagħha.”
            
         
               (167)
            
            
               Dan ta’ hawn fuq juri fil-fehma tal-Awtorità li l-Istat kien involut fid-deċiżjonijiet ta’ Landsvirkjun fil-każ inkwistjoni. Landsvirkjun mhux biss hija proprjetà sħiħa tal-Istat Islandiż, u għal kollox ikkontrollata minnu, iżda hija evidentement ġiet użata wkoll mill-Istat fl-isforzi tiegħu biex jattira l-industrija taċ-ċentri tad-dejta lejn l-Islanda. (95)
               
            
         
               (168)
            
            
               B’mod ġenerali, l-Awtorità għalhekk, fid-dawl tal-istatus legali ta’ Landsvirkjun, u tal-użu passat evidenti ta’ Landsvirkjun bħala għodda biex jinġibed l-investiment barrani u ċ-ċirkustanzi ġenerali tal-każ tikkonkludi li l-Kuntratt tal-Elettriku huwa imputabbli lill-Istat, u li dan jinvolvi riżorsi tal-Istat jekk u sal-punt li jagħti vantaġġ lil Verne.
            
         2.3.2   Vantaġġ tal-Kuntratt tal-Elettriku
   
   
               (169)
            
            
               Meta l-gvernijiet iwettqu tranżazzjonijiet finanzjarji u investimenti, il-Qorti Ewropea tal-Ġustizzja ddikjarat li sabiex jiġi kkonfermat jekk miżura tal-istat tikkostitwixxix għajnuna, huwa meħtieġ li jiġi stabbilit jekk l-impriża destinatarja tirċevix vantaġġ ekonomiku li kieku ma kinitx tikseb f’kundizzjonijiet normali (96). Meta tagħmel dan, l-Awtorità trid tapplika t-test tal-investitur f’ekonomija tas-suq (97), li essenzjalment jipprovdi li tkun qed tingħata għajnuna mill-Istat kull meta Stat jagħmel aċċessibbli għal intrapriża fondi li fil-kors normali tal-affarijiet ma jkunux ipprovduti minn investitur privat li japplika kriterji kummerċjali normali u li jwarrab kunsiderazzjonijiet oħra ta’ natura soċjali, politika u filantropika (98).
            
         
               (170)
            
            
               Il-miżura kkonċernata – kuntratt tal-elettriku, b’kumpanija ta’ sjieda pubblika bħala bejjiegħ – għalhekk tista’ tinvolvi element ta’ għajnuna mill-Istat jekk it-termini tagħha huma tali li ma kinux ikunu aċċettabbli għal investitur privat tas-suq u li l-bejgħ tal-elettriku ma setax ikun mistenni li jkun profitabbli biżżejjed għal operatur privat. L-Awtorità tosserva li l-kwistjoni hija li jiġi eżaminat jekk investitur privat li jopera f'ekonomija tas-suq kienx jagħżel li jidħol f’kuntratt bilaterali fit-tul għall-istess prezz u fuq l-istess termini bħal fil-ftehim taħt valutazzjoni. (99) Madankollu, meta tagħmel dik il-valutazzjoni l-Awtorità ma tistax tissostitwixxi l-ġudizzju tal-bejjiegħ b’tagħha stess, li jimplika li l-bejjiegħ tal-elettriku jrid igawdi marġni wiesgħa ta’ ġudizzju. Filwaqt li l-Awtorità tirrikonoxxi b'mod sħiħ id-dritt għall-kumpaniji pubbliċi bħal Landsvirkjun sabiex joperaw fis-suq fuq termini kummerċjali, hija madankollu trid tqis sew jekk ftehimiet simili kinux jiġu konklużi minn investitur privat tas-suq. (100)
               
            
         
               (171)
            
            
               Barra minn hekk, l-Awtorità trid tibbaża l-evalwazzjoni tagħha tal-prezz u t-termini tal-kuntratti bejn Landsvirkjun u Verne fuq l-informazzjoni disponibbli fiż-żmien tal-konklużjoni tal-kuntratt.
            
         
               (172)
            
            
               L-Awtorità tosserva li Landsvirkjun iddeċidiet fl-2010 li tnaqqas id-dipendenza tagħha fuq li taġġusta l-prezz tal-elettriku għal użi intensivi fl-użu tal-elettriku mal-prezz tal-aluminju u dan jidher li jnaqqas ir-riskju għall-kumpanija fir-rigward tal-ftehimiet konklużi mal-industrija tal-aluminju, li hija l-akbar xerrej tal-elettriku fl-industrija intensiva fl-użu tal-elettriku fl-Islanda. L-Awtorità tinnota li l-kuntratt inkwistjoni sar qabel ma ġiet introdotta l-politika l-ġdida ta’ pprezzar minn Landsvirkjun.
            
         
               (173)
            
            
               Kif deskritt hawn fuq, Verne se jkun qed jixtri l-elettriku minn faċilitajiet li huma proprjetà tal-Istat ikkontrollati minn Landsvirkjun. L-elettriku se jiġi pprovdut mill-faċilitajiet eżistenti ta’ Landsvirkjun.
            
         
               (174)
            
            
               Landsvirkjun spjegat li hemm ċerta flessibbiltà mibnijia il-provvista tal-elettriku li impenjat ruħha għaliha Landsvirkjun. Matul l-ewwel ħames snin tal-perjodu tal-kuntratt Verne għandha l-possibbiltà li tikber għal […]. Jekk, wara l-ewwel ħames snin, it-tkabbir ma jkunx laħaq […] Verne hija obbligata li tħallas għal […] matul il-bqija tal-perjodu tal-kuntratt (obbligu take-or-pay).
            
         
               (175)
            
            
               L-Awtorità trid tivverifika jekk il-prezz - u termini oħrajn - tal-parti tal-elettriku diġà disponibbli u li Landsvirkjun se tipprovdi lil Verne, jirriflettux il-prezz tas-suq.
            
         
               (176)
            
            
               L-awtoritajiet tal-Islanda ssottomettew li l-iżolament tas-suq tal-elettriku Islandiż mill-bqija tas-suq tal-elettriku interkonness Ewropew jikkaratterizzata s-suq tal-elettriku għall-industrji fl-Islanda.
            
         
               (177)
            
            
               F’dan il-każ, madankollu, prezz tas-suq tal-elettriku f’industrija intensiva fl-użu tal-elettriku fl-Islanda mhuwiex faċilment disponibbli. F’dan ir-rigward għandu jiġi nnotat li ma hemm l-ebda żbokk alternattiv ġenerali fis-suq Islandiż għall-provvista tal-elettriku ta’ kobor bħal dak fil-każ in kwistjoni. Id-daqs iżolat u limitat tas-suq tal-Islanda għall-konsum ġenerali fis-suq Islandiż tal-elettriku ma jkunx kapaċi jassorbi l-produzzjoni ġġenerata minn Landsvirkjun. L-uniku żbokk ikunu, kif inhuwa fil-każ kurrenti, il-konsumaturi industrijali kbar li jinsabu fl-Islanda. L-iżolament tas-suq ifisser li l-prezz ta’ referenza ma jistax jiġi stabbilit bħala l-prezz fl-Ewropa.
            
         
               (178)
            
            
               Fin-nuqqas ta’ prezz ta’ referenza rilevanti l-awtorità trid tistrieħ fuq l-informazzjoni pprovduta mill-awtoritajiet tal-Islanda dwar il-prezz medju mħallas lil Landsvirkjun fil-passat taħt il-kuntratti ma’ negozji oħra intensivi fl-użu tal-elettriku.
            
         
               (179)
            
            
               L-awtoritajiet tal-Islanda pprovdew l-informazzjoni li ġejja dwar il-prezz medju tal-elettriku ta’ Landsvirkjun għal industriji intensivi fl-użu tal-elettriku fl-Islanda fil-passat. L-Awtorità tifhem li l-ispejjeż tat-trażmissjoni huma inklużi fiċ-ċifri.
               
                           Sena
                        
                        
                           USD għal kull MWh
                        
                     
                           2002
                        
                        
                           12,8 
                        
                     
                           2003
                        
                        
                           13,8 
                        
                     
                           2004
                        
                        
                           17,0 
                        
                     
                           2005
                        
                        
                           21,6 
                        
                     
                           2007
                        
                        
                           27,8 
                        
                     
                           2008
                        
                        
                           30,3 
                        
                     
                           2009
                        
                        
                           19,0 
                        
                     
                           2010
                        
                        
                           25,1 
                        
                     
         
               (180)
            
            
               Landsvirkjun spjegat aktar il-mekkaniżmu tal-ipprezzar tal-Kuntratt tal-Elettriku. L-elettriku huwa pprezzat f’żewġ passi. […] biex jibdew l-attivitajiet tagħhom ta’ ċentru tad-dejta fl-Islanda. Dan il-prezz inizjali tal-elettriku huwa f’passi matul l-ewwel nofs tal-perjodu tal-kuntratt ([…]).[…].
            
         
               (181)
            
            
               L-Awtorità tfakkar il-prezz reali nnegozjat fil-każ preżenti (l-ispejjeż tat-trażmissjoni mhux inklużi):
               
                            
                        
                        
                           Għall-ewwel […]:
                           
                                       Prezz għal kull MW
                                    
                                    
                                       Perjodu
                                    
                                 
                                       USD […]
                                    
                                    
                                       Sal-31.12.2013
                                    
                                 
                                       USD […]
                                    
                                    
                                       1.1.2014-31.12.2016
                                    
                                 
                                       USD […]
                                    
                                    
                                       1.1.2017-31.12.2018
                                    
                                 
                                       USD […]
                                    
                                    
                                       1.1.2019 sa tmiem il-perjodu tal-kuntratt
                                    
                                 
                     
                            
                        
                        
                           Għal volum, ta’ aktar minn […]:
                           
                                       Prezz għal kull MW
                                    
                                    
                                       Volum
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       […] 1 MW
                                    
                                 
                                       USD […]
                                    
                                    
                                       […] MW
                                    
                                 
                                       USD […]
                                    
                                    
                                       Hawn fuq […] MW
                                    
                                 
                     
         
               (182)
            
            
               Għalhekk, il-prezzijiet stabbiliti fil-Kuntratt tal-Elettriku huma […] għall-klijenti kollha ta’ Landsvirkjun li jużaw l-elettriku b'mod intensiv (meta jitqiesu l-ispejjeż tat-trażmissjoni li jiġu miżjuda fil-każ ta’ Verne) ħlief għall-perjodu sa […], meta l-prezzijiet li tħallas Verne […]. Barra minn hekk, il-prezz għall-volum bejn […] (ara d-Deċiżjoni 392/11/COL).
            
         
               (183)
            
            
               Barra minn hekk, l-Obbligu Take or Pay jiżgura l-bejgħ kostanti ta’ sehem konsiderevoli tal-elettriku pprovdut.
            
         
               (184)
            
            
               Għar-raġunijiet hawn fuq imsemmija, l-Awtorità tikkonkludi li t-termini tal-Kuntratt tal-Elettriku jridu jaqgħu fil-limiti tad-diskrezzjoni li l-kumpaniji pubbliċi jgawdu fit-tmexxija tan-negozju tagħhom. Fuq il-bażi tal-informazzjoni pprovduta mill-awtoritajiet tal-Islanda, l-Awtorità tikkonkludi li l-Kuntratt tal-Elettriku ma jinvolvix vantaġġ għal Verne.
            
         3.   IL-LEGALITÀ TAL-MIŻURI
   
               (185)
            
            
               Skont l-Artikolu 1(3) tal-Parti I tal-Protokoll 3, “l-Awtorità tas-Sorveljanza tal-EFTA tiġi infurmata, kmieni biżżejjed sabiex tkun tista’ tissottometti l-kummenti tagħha, dwar kull pjan sabiex tingħata jew tinbidel għajnuna (…). L-Istat ikkonċernat ma jdaħħalx fis-seħħ il-miżuri proposti tiegħu qabel ma l-proċedura tkun irriżultat f’deċiżjoni finali”.
            
         
               (186)
            
            
               L-awtoritajiet tal-Islanda ma nnotifikawx l-għajnuna identifikata hawn fuq qabel ma daħlet fis-seħħ u għalhekk ma ppermettewx lill-awtorità sabiex tieħu d-deċiżjoni finali tagħha qabel ma ngħatat l-għajnuna. Għalhekk, l-għajnuna hija illegali.
            
         4.   IL-KOMPATIBBILTÀ TAL-GĦAJNUNA
   
               (187)
            
            
               Miżuri ta’ sostenn li jaqgħu taħt l-Artikolu 61(1) tal-Ftehim taż-ŻEE huma ġeneralment inkompatibbli mal-funzjonament tal-Ftehim taż-ŻEE, sakemm ma jkunux jikkwalifikaw għal deroga skont l-Artikolu 61(2) jew (3) tal-Ftehim taż-ŻEE.
            
         
               (188)
            
            
               Skont il-linji gwida tal-għajnuna reġjonali, miżuri jistgħu jikkwalifikaw bħala għajnuna kompatibbli skont l-Artikolu 61(3)(c) jekk kellhom l-għan li “jgħinu l-iżvilupp tar-reġjuni l-aktar żvantaġġati billi jappoġġaw l-investiment u l-ħolqien tal-impjiegi”. L-Awtorità tinnota li ċ-ċentru tad-dejta se jkun jinsab f’Reykjanesbær, li hija żona eliġibbli għal għajnuna ta’ investiment reġjonali fuq il-bażi tad-Deċiżjoni tal-Awtorità Nru 378/06/COL dwar il-mappa tal-għajnuna reġjonali ta’ żoni assistiti għall-Islanda.
            
         4.1   Il-Ftehim tal-Liċenzjar u l-Imposti
   
   
               (189)
            
            
               Fin-notifika li aktar tard ġiet irtirata, waħda mill-miżuri trattati f'din id-deċiżjoni ġiet innotifikata; it-taxxa muniċipali tal-proprjetà. In-notifika kienet irtirata wara l-ftuħ tal-investigazzjoni formali. Madankollu, il-muniċipalità kienet diġà daħħlet fis-seħħ il-miżuri li hemm fil-Ftehim tal-Liċenzjar u l-Imposti u l-miżuri ma ġewx aboliti.
            
         
               (190)
            
            
               L-awtoritajiet tal-Islanda argumentaw, fin-notifika aktar tard irtirata u fil-kummenti tagħhom għad-deċiżjoni tal-ftuħ, li d-derogi mit-taxxa muniċipali tal-proprjetà fuq bażi annwali kienu kompatibbli mal-funzjonament tal-Ftehim taż-ŻEE skont il-Linji Gwida dwar l-Għajnuna Reġjonali, bħala parti minn miżuri tat-taxxa differenti. L-awtoritajiet tal-Islanda nnotifikaw id-derogi mit-taxxa muniċipali tal-proprjetà bħala parti mid-derogi tat-taxxa ġenerali stipulati fil-Ftehim ta' Investiment fl-2009 għall-bini taċ-Ċentru tad-Dejta li kien ippjanat fil-bidu. Aktar tard, il-Ftehim ta’ investiment bħala tali ġie abbandunat, iżda l-miżura tat-taxxa muniċipali tal-proprjetà bħala parti mill-Ftehim dwar il-Liċenzjar u l-Miżati li daħlu fih Verne u l-Muniċipalità hija miżura indipendenti. (101) Barra minn hekk, din kienet, skont l-awtoritajiet tal-Islanda, daħlet fis-seħħ diġà fil-bidu tal-2009 u qed tingħata fuq bażi annwali.
            
         
               (191)
            
            
               Id-derogi mit-taxxa muniċipali tal-proprjetà fil-Ftehim tal-Liċenzjar u l-Imposti ma humiex marbuta ma’ investiment speċifiku. Barra minn hekk, l-awtoritajiet tal-Islanda spjegaw fil-kummenti tagħhom għad-deċiżjoni tal-ftuħ li l-miżuri involuti fil-Ftehim ta’ Investiment aktar tard ikkanċellat ma sarux fuq il-kundizzjoni li jintemmu l-fażijiet kollha taċ-Ċentru tad-Dejta, kif ippjanat dak iż-żmien. (102)
               
            
         
               (192)
            
            
               Isegwi mil-Linji Gwida għall-Għajnuna Reġjonali li l-għajnuna għall-investiment reġjonali trid tkun kondizzjonali fuq proġett ta’ investiment, speċifiku u definit, ara l-Kapitolu 4 tal-linji gwida. Id-derogi mit-taxxa muniċipali tal-proprjetà fuq bażi annwali stipulati taħt il-Ftehim tal-Liċenzjar u l-Imposti ma sarux fuq kundizzjoni ta’ investiment speċifiku jew definit (għal ċentru tad-dejta jew operazzjonijiet oħra), kif meħtieġ skont il-Linji Gwida dwar l-Għajnuna Reġjonali. Iż-żamma ta’ proġett tal-investiment fir-reġjun għal ħames snin kif stipulat fil-paragrafu 32 tal-Linji Gwida tal-Għajnuna Reġjonali għalhekk ma kenitx kundizzjoni għad-deroga tat-taxxa tal-muniċipalità. Għalhekk, l-għajnuna ma tistax tikkwalifika bħala għajnuna għall-investiment taħt il-Linji Gwida dwar l-Għajnuna Reġjonali.
            
         
               (193)
            
            
               L-awtoritajiet tal-Islanda ma argumentawx li l-miżuri ta’ għajnuna huma kompatibbli bħala għajnuna operattiva skont il-Linji Gwida dwar l-Għajnuna Reġjonali. Id-derogi mit-taxxa muniċipali dwar il-proprjetà ma jikkonformawx mal-kundizzjonijiet stipulati fil-Kapitolu 5 tal-Linji Gwida tal-Għajnuna Reġjonali; b’mod partikolari, il-miżuri mhumiex mogħtija fir-rigward ta’ sett predefinit ta’ nfiq jew spejjeż eliġibbli, kif stipulat fil-paragrafu 66 tal-Linji Gwida dwar l-Għajnuna Reġjonali.
            
         
               (194)
            
            
               Id-derogi tat-taxxa muniċipali tal-proprjetà għalhekk jikkostitwixxu għajnuna purament operattiva li mhijiex kompatibbli mal-Ftehim taż-ŻEE.
            
         
               (195)
            
            
               L-awtoritajiet tal-Islanda ma pprovdewx argumenti speċifiċi dwar jekk id-deroga mit-taxxa ta’ darba tal-muniċipalità fuq il-kostruzzjoni tat-toroq tinvolvix għajnuna mill-Istat jew le u ma ressqux argumenti speċifiċi rigward il-kompatibbiltà ta’ din il-miżura. L-Awtorità hija tal-fehma li l-istess japplika għad-deroga mit-taxxa tal-kostruzzjoni tat-toroq bħal fil-każ tat-taxxa fuq il-proprjetà f’dan ir-rigward; il-miżuri mhumiex marbuta ma’ investiment speċifiku u jikkostitwixxu għajnuna purament operattiva lil Verne, li hi inkompatibbli mal-Ftehim taż-ŻEE.
            
         
               (196)
            
            
               Barra minn hekk, fid-deċiżjoni tagħha tal-ftuħ, l-Awtorità kellha dubji dwar l-effett ta’ inċentiv ta’ ftehimiet li saru wara li l-kostruzzjoni taċ-Ċentru tad-Dejta bdiet fl-2008. (103) L-effett tal-inċentiv huwa prerekwiżit fundamentali sabiex għajnuna tiġi kkunsidrata bħala kompatibbli taħt il-Linji Gwida dwar l-Għajnuna Reġjonali. Jekk l-għajnuna proposta hijiex meħtieġa biex tipproduċi effett veru ta’ inċentiv sabiex isir investiment li altrimenti ma kienx isir fiż-żoni megħjuna huwa element kruċjali fl-evalwazzjoni tal-għajnuna reġjonali. B’hekk, irid jiġi vverifikat jekk l-għajnuna hijiex meħtieġa biex tipprovdi effett ta’ inċentiv għall-investiment, jiġifieri jekk l-għajnuna effettivament tikkontribwixxix għal bidla fl-imġiba tal-benefiċjarju sabiex iwettaq l-investiment fir-reġjun megħjun ikkonċernat u mhux xi mkien ieħor. Għalhekk, l-għajnuna reġjonali tista’ tkun kompatibbli mal-Artikolu 61(3)(c) tal-Ftehim taż-ŻEE biss jekk hija stimulat l-investiment fiż-żona tal-għajnuna reġjonali kkonċernata. (104)
               
            
         
               (197)
            
            
               Il-Linji Gwida dwar l-Għajnuna Reġjonali jiddefinixxu t-terminu “il-bidu tax-xogħol” bħala “il-bidu tax-xogħol ta’ kostruzzjoni jew l-ewwel impenn sod biex jiġi ordnat apparat, esklużi studji preliminari ta’ fattibbiltà.” (105) Huwa fatt stabbilit li x-xogħol kien diġà beda fl-2008 fil-każ inkwistjoni. Sa dak iż-żmien, ebda ftehim mal-awtoritajiet fir-rigward ta’ derogi mit-taxxa muniċipali ma kien inbeda, skont l-informazzjoni disponibbli.
            
         
               (198)
            
            
               Fil-każ tal-Ftehim tal-Liċenzjar u l-Imposti, li kien sar mal-Muniċipalità fid-9 ta’ Novembru 2009, ftit qabel il-bini taċ-Ċentru tad-Dejta waqaf f'Diċembru 2009, huwa saħansitra aktar evidenti milli fil-każ tal-Ftehim ta' Investiment aktar tard ikkanċellat, li r-rekwiżit ta’ effett ta’ inċentiv ippruvat ma kienx issodisfat. Dan hu l-każ, billi l-ftehim mal-Muniċipalità sar fi żmien saħansitra wara l-Ftehim ta’ Investiment (li sar f'Ottubru 2009). Anke f’data bikrija bħal Mejju 2009, meta l-awtoritajiet tal-Islanda ddikkjaraw li l-Muniċipalità u Verne inizjalment innegozjaw id-derogi mit-taxxa, ir-rekwiżit ta’ effett ta’ inċentiv ma kienx jiġi ssodisfat. L-ebda “dokument li jista’ jitqies bħala li espliċitament jagħti l-għajnuna lil [il-kumpanija] għall-investiment” (106) ma kien inħareġ fir-rigward tad-deroga mit-taxxa muniċipali meta l-kostruzzjoni taċ-Ċentru tad-Dejta bdiet fl-2008.
            
         
               (199)
            
            
               L-Awtorità hija tal-fehma li d-dispożizzjonijiet u l-mira tal-Linji Gwida tal-Għajnuna Reġjonali jiffurmaw bażi soda għal din il-valutazzjoni, u ma taqbilx mal-opinjoni tal-awtoritajiet tal-Islanda, li din il-bażi tkun tinvolvi li titqies il-forma aktar milli s-sustanza.
            
         
               (200)
            
            
               L-awtoritajiet tal-Islanda argumentaw li l-Ftehim ta' Investiment inizjali kien meħtieġ għal Verne biex tlesti l-investiment tagħha għaċ-Ċentru tad-Dejta wara li bdiet il-kriżi finanzjarja. L-argument li tressaq kien li “Verne ma tistax tipproċedi bit-tlestija tal-proġett taċ-ċentru tad-dejta kif ippjanat oriġinarjament”, ara l-paġna 19 tad-Deċiżjoni tal-Awtorità Nru 418/10/COL. Fid-deċiżjoni tal-ftuħ, l-Awtorità indirizzat dan l-argument billi esprimiet il-fehma li biex tiġi vverifikata l-ħtieġa tal-għajnuna tkun meħtieġa analiżi sħiħa taċ-ċirkostanzi ekonomiċi tad-deċiżjoni tal-investiment tal-benefiċjarju. L-Awtorità kienet tal-fehma li din l-analiżi għandha ssir biss fuq il-bażi tal-pjanijiet tan-negozju oriġinali tal-benefiċjarju u dokumenti oħra sottomessi lill-kumitati ta’ investiment tal-benefiċjarju sabiex tinkiseb approvazzjoni biex jiġu allokati riżorsi għall-attività ta’ investiment; kalkoli ta’ profittabiltà għall-proġett bl-għajnuna u mingħajrha; analiżi finanzjarja tal-proġett; valutazzjonijiet tar-riskju; u spjegazzjoni ddettaljata ta’ kif iċ-ċirkostanzi wara l-bidu tal-kriżi finanzjarja f'Ottubru tal-2008 influwenzaw il-pjan kummerċjali u r-rata ta’ rendiment rikjesta tal-investiment. L-awtoritajiet tal-Islanda matul l-investigazzjoni formali ma ressqu l-ebda pjanijiet tan-negozju jew dokumentazzjoni rilevanti bħal dawn rigward id-deċiżjoni tal-investiment jew kwalunkwe evidenza ulterjuri b'sostenn għal dan l-argument. Dan l-argument huwa għalhekk mingħajr mertu u l-Awtorità ma tistax tikkunsidra l-miżuri tat-taxxa muniċipali bħala kompatibbli fuq din il-bażi.
            
         
               (201)
            
            
               Għaldaqstant, l-Awtorità tikkonkludi li l-għajnuna mogħtija taħt il-Ftehim tal-Liċenzjar u l-Imposti ma tistax titqies li hija kompatibbli taħt il-Linji Gwida tal-Għajnuna Reġjonali jew l-Artikolu 61(3)(c) tal-Ftehim taż-ŻEE.
            
         
               (202)
            
            
               L-Awtorità tosserva li l-awtoritajiet tal-Islanda invokaw argument ta’ forza maġġuri fil-kummenti tagħhom għad-deċiżjoni tal-ftuħ. Id-derogi mill-projbizzjoni ġenerali dwar l-għajnuna mill-istat huma stipulati fl-Artikolu 61(3) tal-Ftehim taż-ŻEE. L-Awtorità ma tista’ tara l-ebda rilevanza fl-argument ta’ forza maġġuri għall-Artikolu 61(3) jew il-linji gwida adottati fuq il-bażi ta’ dik id-dispożizzjoni. B’mod partikolari l-fatti ta’ dan il-każ ma jikkwalifikawx bħala għajnuna taħt l-Artikolu 61(3)(b) peress li l-miżuri tat-taxxa ma kinux immirati biex isolvu taqlib serju fl-ekonomija kollha kemm hi. L-Awtorità għalhekk tirrifjuta r-rilevanza tal-argument ta’ forza maġġuri mressaq mill-awtoritajiet tal-Islanda.
            
         
               (203)
            
            
               L-awtoritajiet tal-Islanda ma invokawx il-Linji Gwida tal-Awtorità dwar is-Salvataġġ u r-Ristrutturar. Minħabba li xejn ma jindika li Verne kienet impriża f’diffikultà skont dawn il-linji gwida fiż-żmien tad-dħul fil-Ftehim tal-Liċenzjar u l-Imposti fl-2009, il-kundizzjonijiet stabbiliti fil-Linji Gwida ma jidhirx li ntlaħqu.
            
         
               (204)
            
            
               Fi kwalunkwe każ, ma ġiex ippruvat li l-miżuri tat-taxxa li jinsabu fil-Ftehim tal-Liċenzjar u l-Imposti kienu meħtieġa u proporzjonali għall-kisba ta’ kwalunkwe oġġett ta’ interess komuni. Għalhekk, l-Awtorità ma identifikat l-ebda bażi biex tiddikjara l-għajnuna mogħtija taħt il-Ftehim tal-Liċenzjar u l-Imposti kompatibbli mas-suq intern fid-dawl tal-Artikolu 61(3) taż-ŻEE.
            
         
               (205)
            
            
               Għar-raġunijiet ta’ hawn fuq, il-miżuri tal-għajnuna identifikati taħt il-Ftehim tal-Liċenzjar u l-Imposti ma jistgħux jitqiesu bħala kompatibbli mal-Ftehim taż-ŻEE.
            
         
               (206)
            
            
               L-Awtorità għalhekk tikkonkludi li d-derogi tat-taxxa mogħtija lil Verne mill-Muniċipalità jikkostitwixxu għajnuna li hija illegali u inkompatibbli mas-suq intern fuq il-bażi tal-Artikolu 61(1) ŻEE.
            
         4.2   Il-Ftehim ta’ Xiri ta’ Proprjetà Immobbli
   
   
               (207)
            
            
               L-Awtorità sabet li l-prezz preferenzjali tal-ħames binjiet mibjugħa lil Verne jinvolvi għajnuna mill-Istat. L-awtoritajiet tal-Islanda ma ressqu l-ebda argument dwar jekk l-għajnuna hijiex kompatibbli mal-Ftehim taż-ŻEE iżda minflok iffukaw l-argumentazzjoni tagħhom fuq id-dikjarazzjoni tagħhom li ma kienet involuta l-ebda għajnuna. Madankollu, l-Awtorità evalwat jekk l-għajnuna tistax titqies li hija kompatibbli taħt il-Linji Gwida dwar l-Għajnuna Reġjonali.
            
         
               (208)
            
            
               L-għajnuna ngħatat fi Frar 2008. L-għajnuna ma tistax titqies bħala għajnuna għall-investiment reġjonali billi meta sar il-Ftehim ta’ Xiri ta’ Proprjetà Immobbli fis-26 ta’ Frar 2008 u meta ġie ffirmat it-trasferiment tat-titolu fid-9 ta’ Mejju 2008 ma kienx hemm konnessjoni magħmula bejn l-għajnuna mogħtija u impenn definit li jsir investiment fiż-żona. Biex tikkwalifika bħala għajnuna għall-investiment skont il-Linji Gwida dwar l-Għajnuna Reġjonali, l-għajnuna trid tkun “mogħtija għal proġett ta’ investiment inizjali” kif stipulat fil-paragrafi 25 tal-Linji Gwida dwar l-Għajnuna Reġjonali, u l-għajnuna tiġi kkalkulata b'referenza għall-ispiża relatata ma’ investiment speċifiku jew l-ispejjeż tal-impjiegi maħluqa direttament mill-investiment, kif stipulat fil-paragrafu 28 tal-Linji Gwida. Dan ma kienx il-każ meta l-Istat biegħ il-binjiet lil Verne; il-bejgħ ma kienx marbut ma’ proġett ta’ investiment speċifiku jew ikkundizjonat fuqu. L-unika referenza għal proġett ta’ investiment fil-Ftehim dwar il-Proprjietà Immobbli huwa fl-Anness C tal-ftehim, bit-titolu “Permessi tal-Fażi I” fejn huwa previst ir-rinnovament tal-binjiet 868 u 869 f'ċentru tad-dejta li jinkludi sa 5 000 m2 f’kostruzzjoni ġdida, il-kostruzzjoni ta’ binjiet ġodda sa 12 000 m2 hija elenkata taħt it-titolu “Fażi 1” u “Master Plan” ta’ kostruzzjoni ta’ sa 40 000 m2 ta’ binjiet ġodda għal ċentru tad-dejta u kostruzzjoni ta’ sa erba' binjiet addizzjonali għal ġeneraturi ta’ mhux aktar minn 16 000 m2. Madankollu, jidher li l-bejgħ tal-binjiet u l-kundizzjonijiet li taħthom inbiegħu ma kinux kundizzjonali fuq dawn il-pjanijiet jew kwalunkwe pjanijiet speċifiċi ta’ investiment, kif huwa muri wkoll mill-fatt li l-investiment inizjalment previst ma mmaterjalizzax għal kollox, kif ġie ċċarat mill-awtoritajiet tal-Islanda matul l-investigazzjoni formali, iżda l-prezz imħallas għall-binjiet baqa’ ma nbidilx.
            
         
               (209)
            
            
               Minbarra dan, hemm kundizzjoni importanti fil-paragrafu 32 tal-Linji Gwida tal-Għajnuna Reġjonali; li l-għajnuna trid tkun kundizzjonali fuq iż-żamma ta’ proġett ta’ investiment fir-reġjun ikkonċernat għal perjodu minimu ta’ mill-inqas ħames snin wara t-tlestija tiegħu. Din il-kundizzjoni ma ġietx issodisfata f'dan il-każ.
            
         
               (210)
            
            
               L-ebda raġunijiet oħra għall-kompatibbiltà ma japplikaw. L-Awtorità għalhekk tikkonkludi li l-għajnuna mill-Istat mogħtija lil Verne permezz ta’ prezzijiet tal-proprjetà immobbli preferenzjali tikkostitwixxi għajnuna li hija illegali u inkompatibbli mas-suq intern fuq il-bażi tal-Artikolu 61(1) ŻEE.
            
         5.   KONKLUŻJONI
   
               (211)
            
            
               Fuq il-bażi tal-valutazzjoni ta’ hawn fuq, l-Awtorità ssib li fi ksur tal-Artikolu 61(1) tal-Ftehim ŻEE, l-Islanda illegalment tat lil Verne l-għajnuna li ġejja:
               
                           (a)
                        
                        
                           derogi tat-taxxa muniċipali deskritti taħt it-Taqsima I.3.4.2 ta’ din id-Deċiżjoni, li l-valur tagħhom irid ikun iddeterminat mill-awtoritajiet tal-Islanda fi proċedimenti għall-irkupru tal-għajnuna, u;
                        
                     
                           (b)
                        
                        
                           prezz preferenzjali ta’ ISK 220 850 000 għall-binjiet Nru 864, 866, 868, 869 u 872 fis-sit industrijali ta’ Valhallarbraut fil-muniċipalità ta’ Reykjanesbær.
                        
                     
         
               (212)
            
            
               L-għajnuna msemmija f'(a) u (b) għandha titqies bħala inkompatibbli mas-suq komuni.
            
         
               (213)
            
            
               L-Awtorità ssib li la l-Ftehim tal-Kiri tal-Art, kif emendat permezz tal- Ftehim tal-Kiri Supplimentari, u lanqas il-Kuntratt tal-Elettriku ma jinvolvu l-għoti ta’ għajnuna mill-Istat.
            
         6.   IRKUPRU TA’ GĦAJNUNA MILL-ISTAT ILLEGALI U INKOMPATIBBLI
   
               (214)
            
            
               Isegwi mill-Artikolu 14 tal-Parti II tal-Protokoll 3 li l-Awtorità tiddeċiedi li l-għajnuna illegali li mhix kompatibbli mar-regoli dwar l-għajnuna mill-Istat skont il-Ftehim taż-ŻEE trid tiġi rkuprata mingħand il-benefiċjarji.
            
         
               (215)
            
            
               Li titneħħa l-għajnuna, permezz tal-irkupru ta’ għajnuna mill-istat li tkun ingħatat b'mod illegali, hija l-konsegwenza loġika tas-sejbien li l-għajnuna hija illegali. Bil-ħlas lura tal-għajnuna, min irċeviha jitlef il-vantaġġ li jkun gawda minnu għad-detriment tal-kompetituri tiegħu fis-suq, u tinġieb lura s-sitwazzjoni kif kienet qabel tkun ingħatat l-għajnuna. (107)
               
            
         
               (216)
            
            
               Peress li l-miżuri identifikati fil-każ in kwistjoni jikkostitwixxu għajnuna illegali u inkompatibbli, l-ammont ta’ għajnuna jrid jiġi rkuprat mingħand Verne biex ikunu stabbiliti mill-ġdid il-kundizzjonijiet ekonomiċi li l-kumpanija kien ikollha ssostni li kieku din ma kinitx ingħatat għajnuna inkompatibbli, u l-awtoritajiet tal-Islanda jridu jieħdu l-passi kollha meħtieġa sabiex jeliminaw il-vantaġġi li jirriżultaw mill-għajnuna u jirkuprawha mingħand il-benefiċjarju.
            
         
               (217)
            
            
               L-irkupru, għalhekk, jibda jgħodd mid-data meta ngħata l-vantaġġ lill-benefiċjarju, jiġifieri meta l-għajnuna tpoġġiet għad-dispożizzjoni tal-benefiċjarju, u dan iġorr l-imgħax tal-irkupru sakemm ikun sar l-irkupru b’mod effettiv. L-ammont li jrid jiġi rkuprat jiġi kkalkulat fuq il-bażi tad-dispożizzjonijiet tal-Linji Gwida tal-Awtorità dwar l-irkupru ta’ għajnuna illegali u inkompatibbli u skont id-Deċiżjoni tal-Awtorità Nru 195/04/COL.
            
         
               (218)
            
            
               L-element ta’ għajnuna inkompatibbli fil-każ tal-prezz tal-proprjetà immobbli huwa ta’ ISK 220 850 000. Rigward l-element ta’ għajnuna muniċipali tat- taxxa muniċipali tal-proprjetà u tat-taxxa tal-kostruzzjoni tat-toroq, l-awtoritajiet tal-Islanda huma mistiedna jipprovdu informazzjoni dettaljata u eżatta dwar l-ammont ta’ għajnuna mogħti taħt il-Ftehim tal-Liċenzjar u l-Imposti. (108)
               
            
         ADOTTAT DIN ID-DEĊIŻJONI:
   Artikolu 1
   Skont l-Artikolu 8 fil-Parti II tal-Protokoll 3, wara l-irtirar tan-notifika, il-proċedura ta’ investigazzjoni formali mibdija skont l-Artikolu 1(2) tal-Parti I tal-Protokoll 3 rigward ċerta deroga tat-taxxa li l-awtoritajiet tal-Islanda kienu qed jippjanaw li jagħtu lil Verne taħt il-Ftehim ta' Investiment li aktar tard ġie kkanċellat għall-kostruzzjoni ta’ ċentru tad-dejta hija magħluqa fir-rigward tal-miżuri li ġejjin:
   
               (a)
            
            
               Rata tat-taxxa fuq id-dħul korporattiv
            
         
               (b)
            
            
               Regoli ta’ deprezzament
            
         
               (c)
            
            
               Ħlasijiet industrijali u tas-suq
            
         
               (d)
            
            
               Taxxi tal-bolla
            
         
               (e)
            
            
               Tariffa taż-żona
            
         
               (f)
            
            
               Dazji fuq l-importazzjonijiet
            
         
               (g)
            
            
               Differiment mill-ħlas tal-VAT fuq l-importazzjonijiet u l-elettriku
            
         
               (h)
            
            
               Ħlas tal-kontroll tas-sikurezza għall-produzzjoni tal-elettriku
            
         
               (i)
            
            
               Garanzija tat-taxxa tal-valur nett
            
         Artikolu 2
   Il-proċedura formali ta’ investigazzjoni rigward il-ftehim bejn Farice u Verne bid-data tas-26 ta’ Frar 2008 hija b’dan magħluqa billi l-awtoritajiet tal-Islanda infurmaw li l-ftehim ġie kkanċellat.
   Artikolu 3
   Il-Ftehim tal-Kiri tal-Art bid-data tad-9 ta’ Mejju 2008 kif emendat mill-Ftehim tal-Kiri Supplimentari bid-data tat-30 ta’ Ġunju 2009, u l-Kuntratt tal-Elettriku bid-data tat-22 ta’ Ottubru 2009, li sar ma’ Verne Holdings ehf. u Verne Real Estate ehf. ma jikkostitwixxux għajnuna mill-Istat skont it-tifsira tal-Artikolu 61(1) tal-Ftehim taż-ŻEE
   Artikolu 4
   Il-Ftehim tal-Liċenzjar u l-Imposti ffirmat fid-9 ta’ Novembru 2009 jinvolvi għajnuna mill-Istat lil Verne Holdings ehf. fit-tifsira tal-Artikolu 61(1) tal-Ftehim ŻEE f’dawn il-miżuri li ġejjin:
   
               (a)
            
            
               Rata massima garantita ta’ 1,65% fuq bażi annwali għat-taxxa fuq il-proprjetà
            
         
               (b)
            
            
               Bażi fissa ta’ ISK 1 030 600 000 minflok l-istima uffiċjali annwali tal-art u l-bini eżistenti għat-taxxa fuq il-proprjetà
            
         
               (c)
            
            
               Indiċjar differit tal-bażi tat-taxxa għat-taxxa fuq il-proprjetà
            
         
               (d)
            
            
               L-ebda taxxa fuq il-proprjetà imposta qabel l-1 ta’ Jannar 2011
            
         
               (e)
            
            
               Bażi fissa għal bini futur minflok stima uffiċjali għat-taxxa fuq il-proprjetà
            
         
               (f)
            
            
               L-ebda taxxa tal-kostruzzjoni tat-toroq fuq bini eżistenti
            
         
               (g)
            
            
               25% tat-taxxa tal-kostruzzjoni tat-toroq għal binjiet ġodda
            
         Din l-għajnuna, li tikkorrispondi għad-differenza bejn dawn il-miżuri u r-regoli statutorji applikabbli, mhix kompatibbli mar-regoli dwar l-għajnuna mill-Istat tal-Ftehim taż-ŻEE.
   Artikolu 5
   Il-prezz preferenzjali tal-binjiet mogħtija mill-Islanda lil Verne Real Estate ehf. li jammonta għal ISK 220 850 000 jikkostitwixxi għajnuna mill-Istat li hija inkompatibbli mar-regoli dwar l-għajnuna mill-Istat tal-Ftehim taż-ŻEE.
   Artikolu 6
   L-awtoritajiet tal-Islanda jirkupraw l-għajnuna msemmija fl-Artikoli 4 u 5 mingħand Verne Holdings ehf. u Verne Real Estate ehf. u li tpoġġiet illegalment għad-dispożizzjoni ta’ dawn il-kumpaniji.
   Artikolu 7
   L-irkupru jsir mingħajr dewmien u skont il-proċeduri tad-dritt nazzjonali sakemm dawn jippermettu l-eżekuzzjoni immedjata u effettiva tad-deċiżjoni. Is-somom li għandhom jiġu rkuprati ikunu jġorru imgħax mid-data li fiha tpoġġew għad-dispożizzjoni ta’ Verne Holdings ehf. u Verne Real Estate ehf. sal-irkupru attwali tagħhom skont l-Artikolu 9 tad-Deċiżjoni tal-Awtorità ta’ Sorveljanza tal-EFTA Nru 195/04/COL. L-imgħaxijiet jiġu kkalkulati fuq bażi komposta.
   Artikolu 8
   Fi żmien xahrejn min-notifika ta’ din id-Deċiżjoni, l-awtoritajiet Norveġiżi jinfurmaw lill-Awtorità ta’ Sorveljanza tal-EFTA bl-ammont totali (prinċipal u imgħaxijiet tal-irkupru) li għandhom jiġu rkuprati mingħand il-benefiċjarju kif ukoll bil-miżuri ppjanati jew meħuda biex tiġi rkuprata l-għajnuna.
   Artikolu 9
   Il-Ftehim tal-Liċenzjar u l-Imposti jiġi abolit b'effett immedjat safejn id-dispożizzjonijiet tiegħu jinvolvu għajnuna inkompatibbli mill-Istat.
   Artikolu 10
   Fi żmien erba' xhur min-notifika ta’ din id-Deċiżjoni, l-Islanda trid tkun esegwiet id-deċiżjoni tal-Awtorità u rkuprat l-għajnuna kompletament.
   Artikolu 11
   Din id-Deċiżjoni hija indirizzata lill-Islanda.
   Artikolu 12
   Il-verżjoni bl-Ingliż biss ta’ din id-deċiżjoni hi awtentika.
   
      Magħmula fi Brussell, l-4 ta’ Lulju 2012.
      
         
            Għall-Awtorità ta’ Sorveljanza tal-EFTA
         
         Oda Helen SLETNES
         
            Il-President
         
         Sverrir Haukur GUNNLAUGSSON
         
            Membru tal-Kulleġġ
         
      
   
   
      (1)  Ippubblikata fil-ĠU C 25, 27.1.2011, p. 6 u s-Suppliment taż-ŻEE Nru 4 tat-27.1.2011, p. 22.
   
      (2)  Għal informazzjoni aktar dettaljata dwar il-korrispondenza li għaddiet bejn l-Awtorità u l-awtoritajiet tal-Islanda, qiegħda ssir referenza għad-Deċiżjoni tal-Awtorità biex tiftaħ il-proċedura ta’ investigazzjoni formali, Deċiżjoni Nru 418/10/COL. Ara n-nota f'qiegħ il-paġna 1 għar-referenzi tal-pubblikazzjoni.
   
      (3)  Ara n-nota f'qiegħ il-paġna 1 għar-referenzi tal-pubblikazzjoni.
   
      (4)  Għall-finijiet ta’ din id-Deċiżjoni, Verne Holding ehf. u Verne Real Estate ehf. se jissejħu kollettivament bħala Verne.
   
      (5)  Skont memorandum intern bid-data tat-23.10.2008 imħejji mill-Ministeru tal-Industrija fl-Islanda, ipprovdut mill-awtoritajiet tal-Islanda taħt il-proċedura amministrattiva, Verne kienet avviċinat il-Ministeru ftit qabel, fejn talbet diversi miżuri biex jitnaqqsu r-riskju u l-ispiża inizjali tal-investiment tal-kumpanija f'ċentru tad-dejta; l-infrastruttura, għotjiet diretti, konċessjonijiet ta’ taxxa, inkluża r-remissjoni tal-VAT, u interventi bħal garanzija mill-Istat u prezzijiet tal-elettriku ssussidjati fil-bidu tal-operazzjoni.
   
      (6)  L-abbozz ta’ ftehim inizjalat, li ġie ppreżentat bħala parti min-notifika li aktar tard ġiet irtirata, se jissejjaħ “il-Ftehim ta' Investiment” f’din id-Deċiżjoni. Il-partijiet kontraenti huma l-Gvern tal-Islanda fuq naħa u Verne Holdings ehf., Verne Real Estate ehf., Novator u Teha Investments S.a.r.l. fuq in-naħa l-oħra. Deskrizzjoni tal-istruttura tal-kumpanija tinsab fit-Taqsima 2.1 ta' din id-Deċiżjoni. Matul din id-deċiżjoni, il-kumpaniji se jissejħu kollettivament bħala Verne.
   
      (7)  Dan il-Ftehim, inizjalat fit-23.10.2009 (“il-Ftehim ta' Investiment”), huwa dak li kien innotifikat lill-Awtorità fl-1.9.2010
   
      (8)  Din l-ittra hija risposta għall-ittra tal-Awtorità lill-awtoritajiet tal-Islanda bid-data tal-4.10.2011 li fiha l-awtorità tiddikjara li kienet tifhem li dawn id-derogi kienu tal-inqas parzjalment daħlu fis-seħħ u ma kinux ġew aboliti u li l-Awtorità kienet se tevalwa l-miżuri fid-deċiżjoni finali tagħha.
   
      (9)  Ara l-kummenti tal-Awtoritajiet tal-Islanda għad-deċiżjoni tal-ftuħ, bid-data tat-28.2.2011 (Avveniment Nru 589033) fuq paġna 14.
   
      (10)  Ibid.
   
      (11)  Deskrizzjoni aktar dettaljata tal-pjanijiet inizjali tal-proġetti tinsab fid-deċiżjoni tal-ftuħ. Skont il-pjanijiet inizjali, l-ewwel fażi tkun tinkludi li l-ewwel bini jsir operattiv, bi spiża ta’ madwar […] skont in-notifika. Il-bini, b’4 800 m2 ta’ spazju tekniku, kien mistenni li jkun lest għall-użu fl-2011. Huwa kellu juża 20 MW ta' elettriku tal-utilitajiet. It-tieni fażi kellha tikkonsisti f’li l-ewwel bini jilħaq l-okkupanza sħiħa sa tmiem l-2012. Dan ikun jeħtieġ ammont addizzjonali ta' […] ta' kapital, skont l-informazzjoni ppreżentata mill-awtoritajiet tal-Islanda. It-tielet u l-aħħar fażi kienet tinvolvi, skont il-pjan inizjali, li l-erba’ binjiet isiru operattivi sa tmiem l-2016.
   
      (12)  Skont in-notifika li waslet fl-1.9.2010. Fil-preambolu għall-Ftehim ta' Investiment aktar tard ikkanċellat, dan l-impenn jaqra kif ġej: “…matul l-ewwel ħames snin tal-investiment tagħha, Verne u l-Investituri jistmaw li l-livell potenzjali tal-investiment għall-proġett previst hawn fuq jista jeċċedi s-USD 700 miljun, u li l-konsum tal-elettriku taċ-Ċentru tad-Dejta jista' jaqbeż il-140MW”.
   
      (13)  Ittra mill-awtoritajiet tal-Islanda fil-25.10.2011 (Avveniment Nru 613209). L-informazzjoni ġiet ukoll ipprovduta permezz ta' ittra elettronika mill-awtoritajiet tal-Islanda bid-data tal-14.5.2012 (Avveniment Nru 634340). Ir-referenza hija għal skema approvata mill-Awtorità bid-Deċiżjoni Nru 390/10/COL dwar l-Inċentivi ta' Investiment. Għal raġunijiet ta' ċarezza, l-Awtorità tinnota li l-għajnuna mogħtija taħt l-iskema mhijiex suġġetta għal valutazzjoni f’din id-Deċiżjoni.
   
      (14)  http://www.datacenterdynamics.com/focus/archive/2012/02/verne-global-officially-opens-iceland-data-center
   
      (15)  Ara l-istampi 2 u 3.
   
      (16)  Ara l-ittra mingħand KADECO bid-data tad-19.11.2010 fil-paġna 2, annessa mal-kummenti tal-awtoritajiet tal-Islanda għad-deċiżjoni tal-ftuħ 28.2.2011 (Avveniment Nru 589033) u l-Anness 3 tal-ittra ta' KADECO. Referenza għat-twaqqigħ intenzjonat tal-binjiet aktar żgħar (Nri 864, 866 u 872) tinsab ukoll fl-Artikolu 2.1.4 tal-Ftehim tal-Liċenzjar u l-Imposti li sar fl-4.11.2009.
   
      (17)  Dokument intitolat "l-Eżibit B" anness mal-ftehim tal-kera jaqra hekk: "Pjan Ewlieni. Kostruzzjoni ta' massimu ta' 40 000 m2 ta' binjiet ġodda għal ċentru tad-dejta. Kostruzzjoni ta' massimu ta' 4 binjiet ta' ġeneraturi addizzjonali ta' massimu ta' 4 000 m2 kull wieħed".
   
      (18)  Ara l-Istampa 4.
   
      (19)  Ara l-Istampa 1.
   
      (20)  Skont l-Att 176/2006. Ftehim ta' servizz bid-data tat-8.12.2006 ġie ffirmat bejn it-Teżor tal-Islanda u KADECO dwar l-iżvilupp, l-amministrazzjoni u ċ-ċessjoni tal-proprjetà immobbli fiż-żona.
   
      (21)  Il-Ftehim ta' Servizz huwa disponibbli fuq is-sit tal-internet ta' KADECO.
   
      (22)  Ix-xogħol ta' twaqqigħ, inġinerija, disinn, ġestjoni tal-proġetti u xogħol ieħor ta’ preparazzjoni tas-sit imwettaq matul il-perjodu sa Ottubru 2008 kien jammonta għal […], skont l-informazzjoni sottomessa lill-Awtorità, u kien jammonta għal […] addizzjonali fil-perjodu minn Novembru 2008 sa Diċembru 2009, inkluża l-kostruzzjoni fiżika u x-xiri ta’ tagħmir elettriku u mekkaniku.
   
      (23)  Ir-rapport ambjentali mħejji minn ENVIRON International Corporation huwa parti mill-Ftehim ta' Xiri ta' Proprjetà Immobbli u d-dokumenti huma disponibbli għall-pubbliku fir-Reġistru tal-Artijiet fl-Uffiċċju tal-Kummissarju f'Keflavík.
   
      (24)  Ara l-Istampa 3.
   
      (25)  Ittra mingħand l-awtoritajiet tal-Islanda bid-data tal-25.10.2011 (Avveniment Nru 613209) Taqsima B.1 f’paġna 5. L-awtoritajiet tal-Islanda qabel kienu spjegaw ukoll, fit-28.2.2011 fil-kummenti tagħhom għad-deċiżjoni tal-ftuħ (Avveniment Nru 589033) f'paġna 14, li r-rinunzja tat-taxxi lokali taħt il-Ftehim tal-Liċenzjar u l-Imposti kienet daħlet fis-seħħ kmieni fl-2009.
   
      (26)  Bl-eċċezzjoni tal-knejjes, mużewijiet mhux għall-qligħ u bini ta' ambaxxati.
   
      (27)  L-Artikolu 2.1.3 tal-Ftehim tal-Liċenzjar u l-Imposti.
   
      (28)  L-Artikolu 2.1.4 tal-Ftehim tal-Liċenzjar u l-Imposti.
   
      (29)  L-Artikolu 2.1.4 tal-Ftehim tal-Liċenzjar u l-Imposti.
   
      (30)  L-Artikolu 2.1.5 tal-Ftehim tal-Liċenzjar u l-Imposti.
   
      (31)  L-Artikolu 2.2.2 tal-Ftehim tal-Liċenzjar u l-Imposti.
   
      (32)  L-Artikolu 1.2 tal-Ftehim tal-Liċenzjar u l-Imposti.
   
      (33)  Mill-prezzijiet kollha huma esklużi l-ispejjeż tat-trażmissjoni, li huma imposti separatament mill-operatur tal-grilja nazzjonali, Landsnet.
   
      (34)  Id-Deċiżjoni Nru 418/10/COL f'paġna 13.
   
      (35)  L-awtoritajiet tal-Islanda spjegaw li l-Ftehim ta' Farice għas-servizzi tal-kiri tal-bandwidth iffirmat fis-26.2.2008 ġie kkanċellat.
   
      (36)  L-Awtorità mhux se tagħti deskrizzjoni dettaljata tal-argumenti ppreżentati li jirrigwardaw esklussivament il-Ftehim ta' Investiment ikkanċellat.
   
      (37)  Ara d-deskrizzjoni tal-klawżola tal-esklussività fil-paġna 3 tad-Deċiżjoni tal-Awtorità Nru 418/10/COL.
   
      (38)  Id-Deċiżjoni tal-Awtorità Nri 174/98/COL, 40/03/COL u 344/09/COL.
   
      (39)  Il-Linji Gwida tal-Awtorità dwar l-Għajnuna mill-Istat dwar l-applikazzjoni tar-regoli tal-għajnuna mill-Istat fir-rigward tat-tassazzjoni diretta tal-impriżi.
   
      (40)  L-awtoritajiet tal-Islanda rreferew ukoll għar-rapport minn Jagjit S. Chadha: “Politika Fiskali f'Riċessjoni Maġġuri: Il-Każ tal-Islanda”, ippreżentat flimkien mal-kummenti tagħhom għad-deċiżjoni tal-ftuħ.
   
      (41)  Il-Kawża T-162/06 Kronoply GmbH&KG v il-Kummissjoni [2009] Ġabra II-1.
   
      (42)  Il-Kawża T-396/08 Freistaat Sachsen v Land Sachsen-Anhalt, is-sentenza tal-Qorti Ġenerali (Tmien Awla) tat-8.7.2010, li għadu mhux irrappurtat.
   
      (43)  Skema ta' Inċentiv għall-Investiment fis-seħħ mill-2010, approvata mill-Awtorità.
   
      (44)  Skont ġurisprudenza stabbilita, il-klassifikazzjoni bħala għajnuna titlob li l-kundizzjonijiet kollha stabbiliti fid-dispożizzjoni għandhom jiġu ssodisfati, ara l-Kawża C-142/87, il-Belġju v il-Kummissjoni, ("Tubemeuse"), [1990] Ġabra I-959.
   
      (45)  Il-Kawża C-248/84 il-Ġermanja v il-Kummissjoni [1987] Ġabra 4013.
   
      (46)  Ara l-punt 3 tal-Linji Gwida tal-Awtorità dwar it-Tassazzjoni tal-Impriżi.
   
      (47)  Kawża C-222/04, Cassa di Risparmio di Firenze et, [2006] Ġabra I-289, paragrafi 107 et seq. u l-ġurisprudenza ċċitata hemm.
   
      (48)  Ara, b'mod partikolari, is-sentenza fil-Kawża C-143/99 Adria-Wien Pipeline u Wietersdorfer & Peggauer Zementwerke [2001] Ġabra I-8365, paragrafu 38; Kawża C-501/00, Spanja v Il-Kummissjoni, [2004] Ġabra I-6717, paragrafu 90; u l-Kawża C-66/02 l-Italja v il-Kummissjoni [2005] Ġabra I-10901, il-paragrafu 77.
   
      (49)  F’dan ir-rigward, ara l-Kawża C-387/92 Banco Exterior de España [1994] Ġabra I-877, paragrafu 14; u l-Kawża C-222/04, Cassa di Risparmio di Firenze et, [2006] Ġabra I-289, paragrafu 132.
   
      (50)  Ara l-punt 2 tal-Linji Gwida dwar it-Taxxa tan-Negozji.
   
      (51)  L-Artikolu 2.1.3 tal-Ftehim tal-Liċenzjar u l-Imposti.
   
      (52)  L-Artikolu 2.1.4 tal-Ftehim tal-Liċenzjar u l-Imposti.
   
      (53)  L-Artikolu 2.2.2 tal-Ftehim tal-Liċenzjar u l-Imposti.
   
      (54)  L-Artikolu 2.1.5 tal-Ftehim tal-Liċenzjar u l-Imposti.
   
      (55)  Dan huwa ċċarat iktar fin-nota ta’ spjegazzjoni għall-proposta leġiżlattiva kif ippreżentata lill-Parlament meta ġie adottat l-Att 153/2006, li ħassar l-Att preċedenti dwar it-tariffa tal-kostruzzjoni tat-toroq Nru 17/1996. Qabel dan, kien hemm inċertezza legali fir-rigward tan-natura tat-tariffa; jekk kenitx taxxa jew sempliċiment imposta għas-servizzi pprovduti. L-Att 153/2006 ġie adottat wara s-Sentenza tal-Qorti Suprema fil-Kawża Nru 415/2005, fejn il-Qorti kkonkludiet li t-tariffa għall-kostruzzjoni tat-toroq kienet taxxa u mhux imposta għal servizz ipprovdut.
   
      (56)  L-Istatut Nru 120/2008, ippubblikat fil-Gazzetta tal-Istat, Taqsima B.
   
      (57)  Ara wkoll id-deskrizzjoni fit-Taqsima I.2.3 aktar 'il fuq.
   
      (58)  L-Artikolu 1.2 tal-Ftehim tal-Liċenzjar u l-Imposti.
   
      (59)  Kawża C-372/97 l-Italja vs il-Kummissjoni [2004] Ġabra I-3679, paragrafu 44; Kawża C-66/02 l-Italja vs il-Kummissjoni, il-paragrafu 111 u l-Kawża C-148/04 Unicredito Italiano, [2005] Ġabra I-11137, paragrafu 54.
   
      (60)  Kawża C-66/02 L-Italja vs il-Kummissjoni, msemmija hawn fuq, paragrafi 115 u 117, u l-Kawża C-148/04 Unicredito Italiano, msemmija hawn fuq, paragrafi 56 u 58.
   
      (61)  Il-Ftehim ta' Xiri ta’ Proprjetà Immobbli, u l-Ftehim tal-Kiri tal-Art huma ffirmati mis-Sur Kjartan Eiríksson, f'isem it-Teżor, "skont il-prokura bid-data tat-8.5.2007", u l-Ftehim tal-Kiri Supplimentari “f'isem it-Teżor tal-Istat, skont il-Liġi Nru. 176/2006 dwar dispożizzjonijiet wara l-ftehim mal-Istati Uniti rigward ir-ritorn taż-żona tad-difiża fl-Ajruport ta' Keflavík, Kjartan Eiríksson bi prokura rreġistrata bid-data tat-8.5.2007”. Is-Sur Eiríksson huwa s-CEO ta' KADECO,
   
      (62)  Ara f’dan ir-rigward il-Kawża C-290/07 P il-Kummissjoni v Scott [2010] għadha mhux ippubblikata, paragrafu 68, u l-Kawża C-239/09 Seydaland [2010] għadha mhux ippubblikata, paragrafu 34.
   
      (63)  Ittra mingħand KADECO bid-data tad-19.11.2010 mehmuża mal-ittra bid-data tat-28.2.2011.
   
      (64)  Ittra mingħand KADECO bid-data tas-16.6.2011 mehmuża mal-ittra bid-data tal-21.6.2011.
   
      (65)  Ittra mingħand KADECO bid-data tad-19.11.2010 mehmuża mal-ittra bid-data tat-28.2.2011.
   
      (66)  Ara http://www.rikisend.is/index.php?id=44
   
      (67)  Ara l-verżjoni Ingliża tar-Rapport Annwali tal-Uffiċċju Nazzjonali tal-Awditjar tal-Islanda tal-2008 fuq paġna 23, disponibbli fuq http://www.rikisendurskodun.is/fileadmin/media/skyrslur/arsskyrsla_2008_enska.pdf
   
      (68)  Ir-rwol taċ-Ċentru Statali għall-Kummerċ huwa li jamministra l-akkwisti ta' provvisti u servizzi fi swieq domestiċi u barranin għal istituzzjonijiet tal-istat u korporazzjonijiet tal-Istat skont l-Att dwar l-Akkwist Pubbliku Nru 84/2007, ara http://www.rikiskaup.is/english/nr/324
   
      (69)  Disponibbli bl-Islandiż biss, ara http://www.rikisend.is/skyrslur-eftir-utgafutima/2008.html
   
      (70)  L-ebda waħda mill-binjiet aktar tard mixtrija minn Verne ma kienet fosthom.
   
      (71)  Fosthom kien hemm il-binja 869.
   
      (72)  Dan ġie kkonfermat permezz ta’ informazzjoni mogħtija f'email fl-1 ta' Ġunju 2012 (Avveniment Nru 636529) mingħand l-awtoritajiet tal-Islanda.
   
      (73)  L-Awtorità tinnota li l-Awditu tal-Ġestjoni tal-Uffiċċju Nazzjonali tal-Awditjar tal-Islanda f'Marzu 2008 jirrapporta li Atlantic Film Studios fil-fatt xtrat 12-il bini fiż-żona għal ISK 575 000 000 u li l-prezz tax-xiri kien 87% tal-prezz tal-istima magħmula minn espert, aġenzija lokali tal-proprjetà immobbli.
   
      (74)  Id-daqs kien aktar tard stabbilit b'mod aktar preċiż bħala 16 606 m2. Madankollu f'dan il-waqt (April 2007) Ir-Reġistru tal-Proprjetà tal-Islanda, li issa huwa Registers Iceland (Þjóðskrá Íslands) kien għadu ma rreġistrax id-daqs u l-valur effettivi tal-binjiet li jinsabu f'dik li qabel kienet il-bażi militari tal-Istati Uniti, li kienet qed tittieħed f'użu ċivili skont l-Att 176/2006.
   
      (75)  L-ittra ta' KADECO tad-19 ta’ Novembru 2010 mehmuża ma' ittra bid-data tat-28.2.2011.
   
      (76)  Ara l-analiżi fit-Taqsima I.3.2 hawn fuq.
   
      (77)  Atlantic Film Studios offrew ISK 35 000 kull m2 ara l-paragrafu 117 hawn fuq.
   
      (78)  F’dan is-sens ara l-Kawża T-274/01 Valmont v il-Kummissjoni [2004] Ġabra II-3145, paragrafu 45.
   
      (79)  Xi eżenzjonijiet japplikaw, irrilevanti mill-każ preżenti.
   
      (80)  Ara http://www.skra.is/pages/1183 “Ir-Reġistru tal-Proprjetà tal-Islanda [issa Registers Iceland] huwa responsabbli għall-ġbir, l-ipproċessar, il-ħażna u l-pubblikazzjoni tad-dejta dwar il-proprjetà immobbli bħal dejta tas-suq, li hija użata minn istituzzjonijiet governattivi ċentrali u lokali, aġenti tal-proprjetà immobbli u s-settur finanzjarju. Ir-Reġistru tal-Proprjetà tal-Islanda janalizza u jippubblika d-dejta dwar is-suq tal-proprjetà immobbli, abbażi tal-bejgħ irreġistrat tal-proprjetà, li nġabru mill-1980 'il quddiem. Il-prezzijiet tal-bejgħ u l-metodi tal-ħlas minn kull kuntratt ta' bejgħ huma miġbura fil-Bażi tad-Dejta tar-Reġistru tal-Art u użati għall-kalkolu ta' indikaturi ekonomiċi, bħall-indiċi tal-prezzijiet tal-proprjetà immobbli. Ir-Reġistru tal-Proprjetà tal-Islanda ħoloq u jżomm il-Bażi tad-Dejta tar-Reġistru tal-Art, li hija sistema ċentralizzata ta' ġbir tad-dejta u sors ta' informazzjoni għal kull dejta dwar l-art u l-proprjetà immobbli.”
   
      (81)  Ara http://www.skra.is/Um-okkur/Frettir/Frett&NewsID=4103
   
      (82)  Fi tmien xhur tas-sena 2005, ix-xhur kollha kemm tas-sena 2006 kif ukoll tal-2007, 10 xhur tal-2008, 10 xhur tal-2009, disa' xhur tal-2010 u 10 xhur tal-2011, il-prezz tal-bejgħ totali għall-bini kummerċjali barra ż-żona tal-belt kapitali kull xahar kien ogħla mill-valutazzjoni uffiċjali totali. L-aħħar informazzjoni disponibbli fuq il-websajt ta' Registers Iceland hija dwar it-tranżazzjonijiet irreġistrati f'Mejju 2012. Dawn juru li l-prezzijiet tal-bejgħ fit-tranżazzjonijiet irreġistrati huma konsistentement u b'mod ġenerali ogħla mill-istima uffiċjali, ukoll għall-bini kummerċjali barra miż-żona kapitali.
   
      (83)  L-Awtorità tosserva li saret referenza għal dawn l-istimi fil-Ftehim ta' Xiri ta' Proprjetà Immobbli.
   
      (84)  F'dan ir-rigward ara wkoll il-Kawża C-124/10 P, il-Kummissjoni v Électicité de France (EDF), sentenza tal-Qorti tal-Ġustizzja (Awla Manja) tal-5.6.2012, għadha mhux ippubblikata, paragrafu 85.
   
      (85)  Avveniment Nru 634340.
   
      (86)  Ara, f’dan is-sens, il-Kawża C-367/95 P, il-Kummissjoni v Sytraval u Brink’s France [1998] Ġabra I-1719, paragrafu 62 u l-Kawżi Konġunti T-228/99 u T-233/99 Westdeutche Landesbank Girozentrale u Land Nordrhein Saarland v Il-Kummissjoni, [2003] Ġabra II-435, paragrafu 167.
   
      (87)  Fil-Ftehim ta' Xiri ta’ Proprjetà Immobbli l-istima għal 9,6 ettari ta' art hija inkluża fiċ-ċifra għall-binja 864, ISK 252 100 000 b'kollox. Madankollu, skont l-informazzjoni miġbura taħt il-proċedura amministrattiva, l-istima tal-binja 864 kienet ta’ ISK 70 900 000 filwaqt li l-istima għall-art, li fuqha jinsabu l-ħames binjiet kollha, kienet ta’ ISK 181 200 000. L-istima tal-art għalhekk mhix inkluża fl-istima tal-bini.
   
      (88)  B’mod partikolari, anki jekk dan jidher immirat aktar lejn il-kiri/xiri tal-art, fil-paragrafu 3.2 tal-Ftehim ta' Xiri ta’ Proprjetà Immobbli, huwa ddikjarat b'mod ċar li fil-każ ta' kwalunkwe tibdil sinifikanti jew bidliet ta’ natura materjali tal-fruntieri u d-daqsijiet tal-plottijiet fil-proċess tal-ippjanar tal-eks bażi tal-armata tal-Istati Uniti, il-prezz tax-xiri tal-plott ta’ art jitnaqqas. Minbarra dan, fil-paragrafu 4.4 il-Ftehim jipprevedi li l-Istat se jindennizza u jżomm lil Verne mhux responsabbli għall-ispejjeż kollha li jirriżultaw mill-preżenza ta’ Sustanzi Perikolużi, ħlief f'każijiet meta l-Istat ikun jista' jipprova li l-preżenza ta’ tali Sustanzi Perikolużi tkun ikkawżata minn Verne. L-uniċi kundizzjonijiet tal-Ftehim li possibilment setgħu jikkwalifikaw bħala “obbligazzjonijiet speċjali” fit-tifsira tal-Linji Gwida huma relatati mal-binja 864, li fil-waqt li sar il-Ftehim kienet qed isservi bħala impjant tal-elettriku sostitut għad-distribuzzjoni tal-elettriku fl-eks bażi tal-ajru. L-Istat u Verne qablu li jżommu l-iskop tagħha bħala impjant tal-elettriku sostitut għaż-żona filwaqt li tiġi rikostruwita s-sistema tad-distribuzzjoni. Ma tressaqx argument favur tpaċija mal-prezz tax-xiri fuq din il-bażi mill-awtoritajiet tal-Islanda matul il-proċedura amministrattiva u dawn lanqas ma applikaw il-proċedura prevista taħt it-Taqsima 2.2 tal-Linji Gwida, li fi kwalunkwe każ kienet titlob valutazzjoni separata tal-allegat żvantaġġ minn stimatur indipendenti. L-awtoritajiet tal-Islanda ssottomettew ukoll fil-kummenti tagħhom għad-deċiżjoni tal-ftuħ li binjiet li kienu jinsabu fuq il-plott kellhom jitwaqqgħu u li l-ispejjeż tat-twaqqigħ kienu koperti minn Verne. L-ebda spejjeż tat-twaqqigħ ma huma msemmija fil-Ftehim ta' Xiri ta’ Proprjetà Immobbli u l-awtoritajiet tal-Islanda ma elaborawx aktar dwar dan. It-tliet binjiet (872, 866 u 864) ma twaqqgħux. Il-binjiet 867 u 889 (li ma kinux parti mill-kuntratt tal-bejgħ) twaqqgħu. Madankollu, mhuwiex ċar meta jew jekk il-bejjiegħ jew ix-xerrej kellhomx iġorru l-ispejjeż. Il-binja 867 kienet sottostazzjon żgħir ta' swiċċjar li tinsab fuq in-naħa tan-nofsinhar tal-binja 869 u l-binja 889 kienet tinda tal-ħażna. L-Awtorità tikkonkludi li l-ispejjeż ta' twaqqigħ ta' dawn il-binjiet minuri kienu fi kwalunkwe każ marġinali fil-kuntest tal-bejgħ ta’ aktar minn 31 000 m2 ta’ bini industrijali.
   
      (89)  L-Istat tal-Islanda ilu s-sid ta' dik l-art mill-inqas mill-1951 meta din ingħatat għall-użu tal-Gvern Amerikan. Fl-2006 meta l-Forza Navali telqet, kif deskritt aktar 'il fuq, l-Istat ħa lura l-art u l-bini.
   
      (90)  Minbarra dan, l-Awtorità qieset id-deċiżjonijiet tal-Kumitat dwar il-Kumpens għall-Esproprjazzjoni skont l-Att 11/1973, dwar l-art fil-viċinat tal-belt kapitali u fiż-żona ta' Reykjanes.
   
      (91)  Ekwivalenti għal ISK 1 967 għal kull m2.
   
      (92)  Il-Kawża C482/99 Franza v il-Kummissjoni (Stardust Marine), [2002] Ġabra I-4397, paragrafi 50-59 u l-Artikolu 1 tad-Direttiva dwar it-Trasparenza.
   
      (93)  Il-Kawża 482/99 Franza v il-Kummissjoni (Stardust Marine), iċċitata aktar ’il fuq, paragrafu 57.
   
      (94)  F’dan il-waqt Landsvirkjun u Verne kienu diġà daħlu f’kuntratt tal-elettriku, bid-data tas-26.2.2008, li iktar tard ġie sostitwit mill-Kuntratt tal-Elettriku li jinsab taħt valutazzjoni, li sar f'Ottubru 2009.
   
      (95)  Ara wkoll is-sit tal-internet ta' Invest in Iceland www.invest.is
   
      (96)  Kawża C-39/94, SFEI v La Poste, 2006 Ġabra I/3547, fil-paragrafu 60.
   
      (97)  Dan il-prinċipju huwa spjegat fil-Linji Gwida tal-Awtorità Parti IV Regoli dwar il-kumpens għas-servizz pubbliku, il-proprjetà statali tal-impriżi u l-għajnuna għall-impriżi pubbliċi, l-Applikazzjoni tad-dispożizzjonijiet tal-għajnuna mill-Istat għal impriżi pubbliċi fis-settur tal-manifattura.
   
      (98)  Ara pereżempju l-opinjoni tal-Avukat Ġenerali Jacobs, Kawżi Konġunti C-278/92, C-279/92 u C-280/92 Ir-Renju ta' Spanja vs il-Kummissjoni [1994] Ġabra I-4103, fil-paragrafu 28.
   
      (99)  Ara d-Deċiżjoni tal-Awtorità Nru 305/09COL dwar il-ftehim tal-bejgħ tal-elettriku li sar bejn il-muniċipalità ta' Notodden u Becromal Norway AS.
   
      (100)  Ara l-linji gwida tal-Awtorità, Parti IV Regoli dwar il-kumpens tas-servizz pubbliku, sjieda statali tal-impriżi u l-għajnuna għall-impriżi pubbliċi, l-Applikazzjoni tad-dispożizzjonijiet tal-għajnuna mill-Istat għall-impriżi pubbliċi fis-settur tal-manifattura, il-paragrafu 5(1).
   
      (101)  Dan huwa l-każ anki jekk il-paragrafu 11.1 tal-Ftehim tal-Liċenzjar u l-Imposti jistipula li d-dħul fis-seħħ tal-ftehim huwa kontinġenti fuq il-konklużjoni ta’ Ftehim ta' Investiment, billi l-awtoritajiet tal-Islanda kkonfermaw li t-termini tal-Ftehim tal-Liċenzjar u l-Imposti diġà daħlu fis-seħħ kmieni fl-2009, irrispettivament mill-Ftehim ta' Investiment.
   
      (102)  Ittra bid-data tat-28.2. 2011 (Avveniment Nru 589033) fil-paġna 33.
   
      (103)  Jiġifieri l-Ftehim tal-Liċenzjar u l-Imposti u l-Ftehim ta' Investiment aktar tard ikkanċellat.
   
      (104)  Il-Kawża T-162/06 Kronopoly v il- Kummissjoni, (2009) Ġabra II-1, paragrafu 27. Ara wkoll il-Kawża C-34/2009 Petrogal fejn il-Kummissjoni ddikjarat li f’każ ta’ għajnuna ad hoc l-awtorità kompetenti toħroġ ittra ta’ intenzjoni li tagħti l-għajnuna qabel ma jinbeda x-xogħol fuq il-proġett u l-Kawża C-390/06 Nuova Agricast Srl paragrafu 69. Kawża T-212/00 Nuove Industrie Molisane Srl v il-Kummissjoni [2002] Ġabra II-347 tikkonferma l-istess prinċipju.
   
      (105)  Ara l-Linji Gwida dwar l-Għajnuna Reġjonali, in-nota f’qiegħ il-paġna 32.
   
      (106)  Il-Kawża N-357/2008 Fri-El Acerra S.r.l. (l-Italja) [2009] ĠU C 95, p. 20, paragrafu 40. Ara wkoll id-Deċiżjoni tal-Kummissjoni 15.9.2010, C 8/2009, Fri-El Acerra [2010] ĠU L 46, p. 28.
   
      (107)  Ara l-Kawżi Konġunti E-17/10 u E-6/11, il-Liechtenstein a.o. v l-Awtorità tas-Sorveljanza tal-EFTA, paragrafi 141 u 142, għadhom mhux irrappurtati f'EFTA Ct. Rep.
   
      (108)  Ara l-Kawżi Konġunti E-4/10, E-6/10 u E-7/10, il-Liechtenstein a.o. v l-Awtorità tas-Sorveljanza tal-EFTA, paragrafu 174, għadhom mhux irrapurtati f'EFTA Ct. Rep.